സുധ | Sudha: ചവിട്ടാവാടി\nഅമ്മയ്ക്ക് കൂട്ട് എൽകേജിക്കാരൻ.\nഅവനെയുംകൊണ്ട് യാത്രപോകാൻ അമ്മയ്ക്കൊരു രസമാണ്.\nചോദ്യങ്ങൾക്ക് ഉത്തരം പറയുക, അതിനുമേലൊരു ഉണ്ടാക്കിക്കഥ.\nഒക്കെ അവനെ ഏറെ രസിപ്പിച്ചു.\nപലതരം ചെടികൾ എന്നും അവന് കൌതുകമാണ്.\nപല പേരുകൾ അവനെ ചിന്താക്കുഴപ്പത്തിലാക്കി.\n“എല്ലാം ചെടികളാണെങ്കിൽ പിന്നെന്തിന് വേറെവേറെ പേര് ?” ഇതാണ് ചോദ്യം.\nഏറ്റവും ഇഷ്ടം തൊട്ടാവാടി.\nവഴിയിൽ തൊട്ടാവാടി കണ്ടാൽ അവിടെയിരുന്ന് എല്ലാ ഇലയേയും ഉറക്കിയിട്ടേ പിന്നെ യാത്രയുള്ളൂ. അത് മിക്കവാറും ധൃതിപിടിച്ച യാത്രയിൽ പ്രശ്നമാകുമായിരുന്നു.\nചവിട്ടിയാലും ഇലകൾ വാടുമെന്ന് അമ്മ പറഞ്ഞു.\nപിന്നൊരു ചെടി കണ്ടപ്പോൾ അവൻ ചവിട്ടി നോക്കി.\n"അമ്മേ ശരിയാ. ചവിട്ടിയപ്പോഴും ഇത് വാടിയല്ലോ. പിന്നെന്താ ചവിട്ടാവാടി എന്ന് പേരിടാത്തെ?" എന്നായി ചോദ്യം.\nposted by സുധ at 2:18 PM\n10 August, 2005 21:46\nസുധചേച്ചീ, ഒരമ്മയുടെ കൊച്ചുകൊച്ചു ആഹ്ലാദങ്ങൾ പങ്കുവെയ്ക്കുന്നതിൽ നന്ദിയുണ്ടു്ട്ടോ.\n10 August, 2005 23:01\n11 August, 2005 00:23\nഇനിയും ഇത്തരം ചോദ്യങ്ങൾ അവരുടെ മനസിൽ ഉദയം കൊള്ളട്ടെ. ഉത്തരം പറയാൻ നമ്മളിലെ ക്ഷമ പക്വത നേടട്ടെ. (അച്ചുവിന്റെ ബ്ലോഗായി ഇതിൽ പലതിനേയും ഞാൻ കാണുന്നു, ഇതൊക്കെ അച്ചുണ്ണിമാർ എന്ന ബ്ലോഗിലായിരുന്നു അഭികാമ്യം.)\n13 August, 2005 03:52


ഇത്തിരിവട്ടത്തിലെ കടൽ - Kaakka\n(മാതൃഭൂമി ബുക്‌സ് പ്രസിദ്ധീകരിക്കുന്ന അനീസ് സലീമിന്റെ ഇത്തിരിവട്ടത്തിലെ കടൽ എന്ന പുസ്തകത്തിൽനിന്ന്. പരിഭാഷ: സ്മിത മീനാക്ഷി)\nവാപ്പ മരിച്ചത് മഴയുള്ളൊരു രാത്രിയിലായിരുന്നുവെങ്കിൽ, ഞാൻ ജനിച്ചത് വെയിലുള്ളൊരു പകലിലാണ്. അതിന് ഈ കഥയിൽ പ്രത്യേകിച്ച് പ്രാധാന്യമൊന്നുമുണ്ടായിട്ടല്ല. പ്രാധാന്യമുള്ള സംഗതി ഇതാണ്: ഞാൻ ജനിച്ച് ഏതാനും മണിക്കൂറുകൾക്കു ശേഷം തൊട്ടിൽ മെല്ലെയിളക്കിക്കൊണ്ട് എന്റെ മേലേക്കു കുനിഞ്ഞുനിന്ന് വാപ്പ ഒരു പ്രഖ്യാപനം നടത്തി. അല്ലെങ്കിലൊരു പ്രവചനമെന്നു പറയാം. ഞാനൊരു വലിയ കഥപറച്ചിലുകാരനാകുമെന്ന്. എന്റെ കണ്ണുകളുടെ ആഴത്തിലേക്കു നോക്കി അദ്ദേഹം പറഞ്ഞു. ഇടുങ്ങിയ ആ ആശുപത്രിമുറിയിൽ ഞങ്ങൾ മൂന്നു പേർ മാത്രമാണുണ്ടായിരുന്നത്. അനസ്‌തേഷ്യയുടെ മയക്കത്തിൽ നിന്ന് മെല്ലെയുണർന്നു വരുന്നതേയുണ്ടായിരുന്നുള്ളൂ എന്നതുകൊണ്ട് ആ വാക്കുകളുടെ അർത്ഥം മനസ്സിലാക്കുന്നതു പോയിട്ട്, പറഞ്ഞതെന്താണെന്ന് ശരിയായി കേൾക്കുവാൻപോലും ഉമ്മയ്ക്കായില്ല. അതുകൊണ്ട്, വാപ്പയുടെ പ്രവചനം വ്യക്തമായി കേൾക്കുകയും അതിൽ തികഞ്ഞ അഭിമാനമനുഭവിക്കുകയും ചെയ്ത ഒരേയൊരാത്മാവായി ഞാൻ.\nവാപ്പയുടെ പ്രവചനത്തെപ്പറ്റി പറഞ്ഞപ്പോഴെല്ലാം ഉമ്മ എന്റെ നേരേ നെറ്റിചുളിച്ചു. ഓരോ തവണയും ഒരേ വസ്തുതകൊണ്ടാണ് എന്റെ അവകാശവാദത്തെ ഉമ്മയെതിർത്തത്: എന്തെങ്കിലും അമാനുഷികശക്തിയുണ്ടെങ്കിൽ മാത്രമേ ജനിച്ച ദിവസം മുതലുള്ള കാര്യങ്ങൾ ഓർമിക്കുവാൻ കഴിയൂ. പക്ഷേ, അതുതന്നെയായിരുന്നു എന്റെ വാദവും; പൂർണമായും മനുഷ്യാതീതമല്ലെങ്കിലും. അസാധാരണമായ ചില ശക്തികൾ എനിക്കുണ്ട്. ആ തർക്കത്തെ എന്നെന്നേക്കുമായി അവസാനിപ്പിക്കുവാൻ കഴിയുമായിരുന്ന വാപ്പ പക്ഷേ, ഒരിക്കലുമതിൽ ഇടപെട്ടില്ല. ഒരു പുഞ്ചിരിയായിരുന്നു ആകെയുള്ള പ്രതികരണം. വാപ്പയുടെ പുഞ്ചിരികൾ എല്ലായ്‌പോഴും പാതിമാത്രം വിടർന്നവയുമായിരുന്നു. പിന്തുണയുമായി കടന്നുവരാത്തതിന്റെ പേരിൽ ചിലപ്പോഴൊക്കെ എനിക്കദ്ദേഹത്തോടു വെറുപ്പു തോന്നി. പ്രവചനത്തെപ്പറ്റി ഇപ്പോഴത്ര ഉറപ്പു തോന്നാത്തതിനാലാവാം സംസാരിക്കാനാഗ്രഹിക്കാത്തത് എന്ന് മറ്റു ചിലപ്പോൾ സംശയിക്കുകയും ചെയ്തു.\nമിസ്റ്റർ അൺവിൻ, നിങ്ങൾക്ക് മനസ്സിലാക്കാവുന്നതുപോലെ, ഒരു പ്രവചനത്തിന്റെ ഭാരം പേറിയാണു ഞാൻ വളർന്നത്. ആയതിനാലാണ് ഈ കത്ത് അഥവാ ഒരു കഥ പറയുന്നതിനുവേണ്ടിയുള്ള ഈ ശ്രമം. ഞാനിപ്പോൾ ജീവിക്കുന്നതും ഈ പുസ്തകത്തിന് അതിന്റെ തലക്കെട്ടു തന്നതും ഈ കഥയ്‌ക്കൊരു പശ്ചാത്തലമൊരുക്കിയതുമായ ചെറുപട്ടണത്തിൽനിന്ന് നമുക്കീ കഥയാരംഭിക്കാം.\nവാപ്പയുടെ അന്ത്യാഭിലാഷങ്ങളിലൊന്ന് സഫലീകരിക്കുവാനാണ് ജനത്തിരക്കുള്ള മഹാനഗരത്തിൽനിന്ന് മ്ലാനമായ ഈ ചെറുപട്ടണത്തിലേക്ക് ഞങ്ങൾ വന്നത്. വാസ്തവത്തിൽ അദ്ദേഹത്തിന് രണ്ട് അന്ത്യാഭിലാഷങ്ങളാണുണ്ടായിരുന്നത്. ഒരിക്കൽ വെറുക്കുകയും അവിടെനിന്ന് രക്ഷപ്പെടണമെന്നാഗ്രഹിക്കുകയും ചെയ്ത ജന്മനാട്ടിലേക്ക് മടങ്ങി, അവസാനദിനങ്ങൾ കടലോരത്ത് ചെലവഴിക്കണമെന്നതായിരുന്നു ഒന്ന്. രണ്ടാമത്തേത് കൂടുതലായും ഒരു തമാശതന്നെ. കൂടുതൽ പ്രചാരം കിട്ടിയ മെട്രോ ട്രെയിൻ ഗതാഗതം, തന്റെ ഇഹലോകവാസമവസാനിക്കുന്നതിനു\nമുൻപ് തുടങ്ങണമെന്നതായിരുന്നു അത്. വാസ്തവത്തിൽ ഈ രണ്ടാമത്തെ മനോവികാരം, ഏറക്കുറെ നഗരത്തിലെ എല്ലാ യുവാക്കളും നർമരൂപത്തിൽ, ഒരു കൃത്രിമ നെടുവീർപ്പോടെ പ്രകടിപ്പിച്ചിരുന്നതാണ്. മെട്രോ സർവീസിനെപ്പറ്റിയുള്ള ചർച്ചകൾ ഏറെക്കാലം മുൻ\nപ് തുടങ്ങിയതാണെങ്കിലും മൂന്നുനാലു വർഷം മുൻപു മാത്രമാണ് അധികാരികൾ അതിന്റെ നിർമാണജോലികൾ ആരംഭിച്ചത്.\nമെട്രോയുടെ ജോലികൾ നഗരത്തെ ആകമാനം വിശാലമായ ഒരു പിൻമുറ്റമാക്കി മാറ്റി. തെരുവുകൾ പൊടിപടലത്തിന്റെ സുതാര്യതിരശ്ശീലയാൽ ആവൃതമാവുകയും അന്തരീക്ഷം ഉരുക്കുപാളികൾ തമ്മിൽ ഏറ്റുമുട്ടുന്നതിന്റെ മുഴക്കങ്ങളാൽ മുഖരിതമാവുകയും ചെയ്തു. പണികൾ കാലങ്ങളോളം വൈകി നീണ്ടുപോവുകയും ഇടയ്ക്കിടെ പാളം തെറ്റുകയും ചെയ്തപ്പോൾ, ജനങ്ങൾ അതവരുടെ അന്ത്യാഭിലാഷമാക്കി ചിത്രീകരിച്ച് അതിൽ നേരമ്പോക്കു കണ്ടെത്തി. വാപ്പയുടെ അന്ത്യാഭിലാഷം സംസാരവിഷയമാകുമ്പോഴൊക്കെ മെട്രോ നിർമാണം വേഗതയാർജിച്ച സമയത്ത് അപ്പാർട്‌മെന്റ് വിൽക്കുകയും ഒരു ചെറുപട്ടണത്തിലേക്ക് മാറിത്താമസിക്കുകയും ചെയ്യുന്നതിനെതിരേ ശക്തമായ ഉപദേശങ്ങൾ ഞങ്ങൾക്കു\nലഭിച്ചിരുന്നു. ഒന്നോ രണ്ടോ വർഷത്തിനകം വെളുത്തുമെലിഞ്ഞ ട്രെയിനുകൾ, ഞങ്ങളുടെ ജാലകങ്ങൾക്കപ്പുറം പാഞ്ഞുപോവുകയും സ്ഥലത്തിന്റെ വില കുതിച്ചുയരുകയും ചെയ്യും. പക്ഷേ, വാപ്പ വഴങ്ങിയില്ല. ജീവിതത്തിന്റെ അന്ത്യനാളുകൾക്കുള്ള പശ്ചാത്തലം വാപ്പ തിരഞ്ഞെടുത്തു കഴിഞ്ഞിരുന്നു. റിയൽ എസ്റ്റേറ്റ് വിലക്കയറ്റം അദ്ദേഹത്തിന്റെ തീരുമാനത്തെ ഉലച്ചതുമില്ല. മാത്രമല്ല, അതദ്ദേഹത്തെ ക്ഷുഭിതനാക്കുകയും ചെയ്തു. ‘ഇതെന്റെ അന്ത്യാഭിലാഷമാണ്,’ മറ്റെല്ലാവർക്കും യാതൊരു പ്രയാസവും കൂടാതെ കേൾക്കാൻ പാകത്തിൽ അദ്ദേഹം തന്നോടുതന്നെയായി ഉറക്കെപ്പറഞ്ഞു.\n‘എന്റെ മുടിഞ്ഞ അന്ത്യാഭിലാഷം’.\nഉയരുന്ന സ്ഥലവിലയെയും അന്ത്യാഭിലാഷത്തിന്റെ മൂല്യത്തെയും പറ്റിയുള്ള അടക്കിപ്പിടിച്ച വിവാദങ്ങൾ അങ്ങനെ അവസാനി\nച്ചു. വലിയ തുറമുഖനഗരത്തിൽനിന്നും ചെറിയ കടലോരപട്ടണത്തിലേക്ക് പാതി പൂർത്തിയായ ഒരു പാലത്തെ അഭിമുഖീകരിച്ചു\nനിൽക്കുന്ന അപ്പാർട്‌മെന്റിൽനിന്നും കടലിലേക്കു നോക്കിനിൽക്കുന്നൊരു കടലോരക്കുന്നിന്റെ വിളുമ്പിലെ ചെറിയ വീട്ടിലേക്ക് താമസം മാറുന്നതിനുള്ള അവസാന ഒരുക്കങ്ങൾക്ക് ഞങ്ങൾ തയ്യാറായി.\nനഗരം വിടേണ്ടിവന്ന സാഹചര്യം എന്നിലൊരു പുതിയ സ്വഭാവത്തിനു തുടക്കംകുറിച്ചു. ഞാൻ അന്ത്യാഭിലാഷങ്ങളെക്കുറിച്ച്, എന്റെയും മറ്റുള്ളവരുടെയും, ആലോചിച്ചുതുടങ്ങി. എനിക്കിനിയുമൊരന്ത്യാഭിലാഷമില്ല. ഒരു കെട്ടിടത്തിനടിയിൽപ്പെട്ട് ചതഞ്ഞരയുകയോ ട്രക്കിനടിയിൽപ്പെടുകയോ ചെയ്താൽ ഒരഭിലാഷം രൂപീകരിക്കുന്നതിനു മുൻപ് ഞാൻ തീർന്നിരിക്കും. പക്ഷേ, അന്ത്യാഭിലാഷങ്ങൾ മാരകമായ രോഗം ബാധിച്ചവർക്കോ വൃദ്ധർക്കോ ഉള്ളതാണ്. അല്ലാതെ, തനിക്കു മരിക്കാൻ പ്രായമാകും മുൻപ് മരണത്തിനു ചികിത്സ കണ്ടെത്തുമെന്നു കരുതുന്ന എന്നെപ്പോലെയുള്ളവർക്കുള്ളതല്ല. എങ്കിലും എന്താകണം എന്റെ അന്ത്യാഭിലാഷം? എത്ര കഠിനമായി ആലോചിച്ചിട്ടും ഈ പട്ടണ\nത്തിൽ താമസം തുടങ്ങുന്ന നാൾവരെ എനിക്കങ്ങനെയൊന്നു കണ്ടെത്താനായില്ല. പുതിയ വാടകവീടിന്റെ ജീർണഗന്ധം ശ്വസിച്ച നിമിഷംതന്നെ എനിക്കൊരു അന്ത്യാഭിലാഷം കൈവന്നു;\nഞാൻ വളർന്ന അപ്പാർട്‌മെന്റിലേക്ക് മടങ്ങിപ്പോകണം. പാതി പണിത മെട്രോ ബ്രിഡ്ജിനെ അഭിമുഖീകരിക്കുന്ന ജനാലകൾ തള്ളിത്തുറന്ന്, ആ ഭീമൻതൂൺ അവസാനമായി കാണണം. ഞാനും ശിവനും ചേർന്ന് ഒരു മധ്യാഹ്നം മുഴുവൻ ചെലവിട്ട് കരി കൊണ്ടു വരച്ച അമ്പടയാളം മാഞ്ഞുപോയോയെന്നു നോക്കണം. ആ തൂണിന്റെ നമ്പർ 366 എന്നതിൽനിന്നും മറ്റെന്തെങ്കിലും ആക്കി മാറ്റിയോയെന്നു നോക്കണം. ഇതായിരുന്നു എന്റെ അന്ത്യാഭിലാഷം.\n‘പില്ലർ നമ്പർ 366’ എന്നത് മാതാപിതാക്കൾ ഞങ്ങളുടെ വീട്ടിലേക്കുള്ള വഴി ആളുകൾക്കു പറഞ്ഞുകൊടുക്കുമ്പോൾ പരാമർശിക്കുന്ന ഒരു അടയാളമായി മാറിയിരുന്നു. എന്നിട്ടും അതിഥികൾക്ക് തെറ്റുപറ്റി. ഹൈവേയിലേക്ക് നോക്കിനിൽക്കുന്ന തൂണിന്റെ രണ്ടു ഭാഗത്തും 366 എന്നെഴുതിയിരുന്നതിനാൽ, അവർ റോഡിന്റെ മറുവശത്ത് കൂടുതൽ വ്യക്തമായി കാണാവുന്ന കെട്ടിടത്തിലേക്ക് പോവുകയും അവിടെയുള്ള അതേ നമ്പർ വീടിന്റെ വാതിലിൽ മുട്ടുകയും ചെയ്തിരുന്നു. അതുകൊണ്ടാണ് ഞങ്ങളുടെ വീടിന്റെ ഭാഗത്തേക്ക് വഴിചൂണ്ടുന്ന ഒരടയാളം വരച്ചുവയ്ക്കാമെന്ന് ഞാൻ തീരുമാനിച്ചത്. സൂര്യൻ പാർക്കിനു പിന്നിൽ മറയുകയും വീട്ടിൽനിന്ന് ഞങ്ങൾക്കുള്ള വിളി വരികയും ചെയ്യുന്നതുവരെ കരിക്കട്ടകൾ ഒന്നിനു പിറകേ ഒന്നായി ഉപയോഗിച്ച് പെയിന്റ് ചെയ്യാത്ത ആ തൂണിൽ വരച്ചുകൊണ്ടിരുന്നപ്പോൾ, ആ\nഅടയാളം ആവശ്യത്തിലധികം വലുതും അനാവശ്യമായ ശ്രദ്ധപിടിച്ചുപറ്റുന്നതുമായാണ് കാണപ്പെട്ടത്. പക്ഷേ, എന്റെ ജനാലയിലൂടെയുള്ള കാഴ്ചയിൽ അത് വേണ്ടത്ര വലുതായി തോന്നിയില്ല. ഞങ്ങളേക്കാൾ മൂന്നു നില ഉയരത്തിൽ താമസിച്ചിരുന്ന ശിവന് അവന്റെ ജനാലയിൽനിന്നു നോക്കുമ്പോൾ ഒരു വഴിചൂണ്ടിയായിട്ടല്ല, ഏതോ കാറിന്റെ പുകക്കുഴൽ തുപ്പിയ കരിയുടെ പാടായി മാത്രമാണതു കാണപ്പെട്ടത്.\nവാപ്പുമ്മയ്ക്ക് ഒരു അന്ത്യാഭിലാഷമുണ്ടായിരുന്നോ? എനിക്കതു ചോദിക്കുവാനുള്ള ധൈര്യമൊരിക്കലുമുണ്ടായില്ല. നടക്കുമ്പോൾ അല്പം വേച്ചുപോകുമെന്നതിനപ്പുറം പൂർണാരോഗ്യവതിയായിരുന്നു അവർ. പക്ഷേ, ഒരന്ത്യാഭിലാഷമുണ്ടാവുക എന്നത് നിർബന്ധിതമായിരുന്നെങ്കിൽ, അങ്ങനെയൊന്നുണ്ടാകാവുന്ന പ്രായത്തിലായിരുന്നു വാപ്പുമ്മ.\nശിവൻ എല്ലായ്‌പോഴും ഒരാഗ്രഹം സൂക്ഷിച്ചിരുന്നു. ഒരു വിമാനം പറത്തണം. അന്ത്യാഭിലാഷമൊന്നുമായിരുന്നില്ലെങ്കിലും അതവന്റെ സ്വപ്നമായിരുന്നു. പക്ഷേ, പൂർത്തീകരിക്കപ്പെടാത്ത സ്വപ്നങ്ങൾ നിങ്ങളുടെ ജീവിതസായന്തനത്തിൽ അന്ത്യാഭിലാഷങ്ങളായി, അസാധ്യങ്ങളായ അന്ത്യാഭിലാഷങ്ങളായി മടങ്ങിവരാം. പാതി പണിത പാലത്തിനു പിന്നിലെ പാർക്കിൽ കവാടത്തിനരികിലായി തകരത്തിൽ നിർമിച്ച ഒരു വലിയ യുദ്ധവിമാനമുണ്ടായിരുന്നു. ഒരു ഇരുമ്പുതൂണിലായിരുന്നു അതുറപ്പിച്ചിരുന്നത്. പ്രഭാതനടത്തക്കാർ അതിന്റെ ചിറകിലെത്തിപ്പിടിക്കുവാൻ ചാടിയിരുന്നു. സായാഹ്നങ്ങളിൽ കുട്ടികൾ അതിനു കീഴിലെ തണലിൽ കളിച്ചു. ഒരിക്കൽ സ്‌കൂൾ പ്രോഗ്രസ് കാർഡിലുള്ള അതൃപ്തി മൂലം ശിവന്റെ അമ്മ അവനെ പുറത്തു കളിക്കുന്നതിൽനിന്നും വിലക്കിയപ്പോൾ, എനിക്ക് പാർക്കിൽ തനിയെ ഇരിക്കേണ്ടിവന്നു.\nനിരോധനമവസാനിച്ച് മടങ്ങിയെത്തിയപ്പോൾ, ഒരു യഥാർത്ഥ വിമാനം പറത്തുന്നതിനു പകരം ഒരുപക്ഷേ, അവൻ ഈ വിമാനമാതൃക പറത്തിയേക്കാമെന്ന് അതിനു കീഴിലിരുന്നുകൊണ്ട് ഞാൻ പറഞ്ഞു. അവനെ പൊട്ടിച്ചിരിപ്പിക്കുവാനാണതു പറഞ്ഞത്. പക്ഷേ, എഴുന്നേറ്റ് നേരേ വീട്ടിലേക്ക് പോവുകയാണവൻ ചെയ്തത്. വീണ്ടുമൊരാഴ്ചകൂടി എനിക്ക് പാർക്കിൽ തനിച്ച് ഇരിക്കേണ്ടിയും വന്നു.\nഅപ്പാർട്‌മെന്റ് വാങ്ങാനൊരാളെ കണ്ടെത്തിയ ദിവസം, ഒരന്ത്യാഭിലാഷമുണ്ടോ എന്നു ഞാൻ ഉമ്മയോടു ചോദിച്ചു. പാർക്കിലെ മരങ്ങൾക്കു പിന്നിൽ മറയുന്ന ഉരുകിയ സൂര്യനെ അലക്ഷ്യമായി നോക്കിനിൽക്കുകയായിരുന്നു അപ്പോഴവർ. പെട്ടെന്നുതന്നെ പാർക്ക് ഇരുളുകയും വിജനമാവുകയും ചെയ്യും, സീസോകളും ഊഞ്ഞാലുകളും അനക്കമറ്റു നിശ്ശബ്ദമാകും, ചീവീടുകളും തവളകളും ശബ്ദമുണ്ടാക്കി പുറത്തുവരും. എനിക്കു കരയാൻ തോന്നി, ആ സായാഹ്നത്തിൽ ഞാനത്രയ്ക്ക് ദു:ഖിതനായിരുന്നു.\nകാരണമൊന്നുമില്ലാതെ കരയാൻ തോന്നിയപ്പോൾ, സൂര്യോദയത്തിനു മുൻപ് തൂക്കിക്കൊല്ലപ്പെട്ട തടവുകാരുടെ കഥകൾ എനിക്കോർമ വന്നു. അവ കഥകളല്ലായിരുന്നു എന്നു മാത്രം. ഉമ്മയുടെ അമ്മാവൻ ഒരിക്കൽ ജയിൽവകുപ്പിൽ ജോലി ചെയ്തിരുന്നു.\nഅതിനാൽ, വധശിക്ഷയ്ക്കു വിധിക്കപ്പെട്ടവരുടെയും അവരുടെ അന്ത്യാഭിലാഷങ്ങളുടെയും കഥ കേട്ടാണ് ഉമ്മ വളർന്നത്. മിക്കവാറും അന്ത്യാഭിലാഷങ്ങൾ, അവസാനഭക്ഷണത്തിനുള്ള കല്പനകളല്ലാതെ മറ്റൊന്നുമായിരുന്നില്ല. പക്ഷേ, ചിലർക്ക് കഴുമരത്തിലേക്ക് നടക്കുന്നതിനു മുൻപ് പൂർത്തീകരിക്കേണ്ടത് വ്യത്യസ്തങ്ങളായ ചില ആഗ്രഹങ്ങളായിരുന്നു. അത്തരത്തിലൊരാൾ ഒരു ഗാനമാണാവശ്യപ്പെട്ടത്. അയാൾ തിരഞ്ഞെടുത്ത പൂർണചന്ദ്രനെക്കുറിച്ചുള്ള ഒരു ഗാനം. ജയിലധികൃതർ പണം കൊടുത്തു കൂട്ടിക്കൊണ്ടുവന്ന തെരുവുഗായകനാവട്ടെ, പാടിയതിലേറെ വാക്കുകൾ വിഴുങ്ങുകയാണു ചെയ്തത്. ഏതാനും വരികളായപ്പോഴേക്കും കുറ്റവാളിയായ മനുഷ്യൻ, ആധികാരികമായ രീതിയിൽ\nകൈകളുയർത്തി പാട്ടു നിർത്തുവാനാവശ്യപ്പെട്ടു. പ്രിയഗാനത്തിന്റെ അത്ര വികലമായൊരാലാപനം കേട്ടുകൊണ്ട് ആരാച്ചാരെ അഭിമുഖീകരിക്കുവാൻ അയാളാഗ്രഹിച്ചില്ല. നിരീശ്വരവാദിയായ മറ്റൊരാൾ, പ്രാർത്ഥനയ്ക്കു മുട്ടുകുത്തുവാനൊരു വിരിപ്പും നിസ്‌കരിക്കുവാൻ സഹായിക്കുന്നൊരു മാർഗദർശിയെയുമാണാവശ്യപ്പെട്ടത്. ആ കാരാഗൃഹത്തിലെ ഒരേയൊരു മുസ്ലിം വാർഡനായ അമ്മാവനെയാണവർ അതിനായി തിരഞ്ഞെടുത്തത്. അദ്ദേഹം മനസ്സോടെ തന്റെ വിരിപ്പു കൊടുക്കുകയും തന്റെ മസല്ല ആയി ഒരു പത്രക്കടലാസ് ഉപയോഗിക്കുകയും ചെയ്തു. ജയിലഴിയുടെ നിഴലുകൾ കളം വരയ്ക്കുന്ന തടവുമുറിയിൽ, പരലോകത്തേക്കു പോകുവാൻ ഏതാനും മണിക്കൂറുകൾ മാത്രമുള്ള ആ തടവുപുള്ളിക്ക്, ഉമ്മയുടെ അമ്മാവൻ വിശ്വാസത്തിന്റെ പാഠങ്ങൾ ചൊല്ലിക്കൊടുത്തു.\nഅന്ത്യാഭിലാഷമെന്തെന്ന് ഉമ്മയോടു ചോദിക്കുമ്പോൾ, ആദ്യത്തെയും അവസാനത്തെയും നമാസ് ഒരുമിച്ചു ചൊല്ലിയ ആ മനുഷ്യനെപ്പറ്റിയായിരുന്നു ഞാൻ ചിന്തിച്ചത്. ആ ചോദ്യം ഉമ്മയെ കരയിക്കുകയോ ദേഷ്യം പിടിപ്പിക്കുകയോ ചെയ്യുമെന്നായിരുന്നു ഞാൻ പ്രതീക്ഷിച്ചത്. പക്ഷേ, വിഷാദത്തോടെ തിരിഞ്ഞുനോക്കി പുഞ്ചിരിക്കുകയാണു ചെയ്തത്. അതൊരു പൂർണതയുള്ള പുഞ്ചിരിയായിരുന്നില്ല, ഉറപ്പ്. ആ ദിവസങ്ങളിലെല്ലാം ഉമ്മയ്ക്ക് ഒരേതരം പുഞ്ചിരിയേ ഉണ്ടായിരുന്നുള്ളൂ, മരണവീട്ടിൽ കാണുന്നതരം പുഞ്ചിരി, വിലപിക്കുന്നവർ പരസ്പരം നൽകുന്ന പുഞ്ചിരി.\nആകാശത്തുനിന്ന് സൂര്യവെളിച്ചത്തിന്റെ അവസാന അടയാളവും ഇല്ലാതാകുമ്പോൾ പാർക്ക് വിജനമാക്കിക്കൊണ്ട് കറങ്ങുന്ന ഗേറ്റിലൂടെ ആളുകൾ പുറത്തേക്കിറങ്ങുന്നത് അവർ നോക്കി നിന്നു. എന്നിട്ട് വീണ്ടും തിരിഞ്ഞുനോക്കി, ലിറ്റിൽ, ഒരു വധുവാകാൻ പ്രായമാകുന്നതുവരെ മരിക്കരുതെന്നാണ് തന്റെ അന്ത്യാഭിലാഷമെന്ന് പറഞ്ഞു.\n‘ഒരനാഥ വധുവായി അവൾ വളർന്നുവരണമെന്ന് ഞാനാഗ്രഹിക്കുന്നില്ല’. നഗരത്തോടു വിടപറയുന്നവർ ഞങ്ങൾ മാത്രമല്ലെന്ന അറിവ് വിചിത്രമായ ഒരാശ്വാസമാണ് പകർന്നുതന്നത്. വാപ്പയുടെ ജന്മസ്ഥലത്തേക്ക് പോകുന്നതിന് ഏതാനും ദിവസങ്ങൾക്കു മുൻപ്, നഗരത്തിലെ ഏറ്റവും പുരാതന കെട്ടിടങ്ങളിലൊന്നിനെപ്പറ്റിയുള്ള വാർത്ത പത്രങ്ങളുടെ മുൻപേജിൽത്തന്നെയുണ്ടായിരുന്നു.\nകുതിരലാടത്തിന്റെ ആകൃതിയിൽ ഉയരമുള്ള ‘സാംസ്’ എന്നു വിളിക്കപ്പെടുന്ന ആ കെട്ടിടം വാർത്താപ്രാധാന്യം നേടിയത്, അധികം താമസിയാതെ ഒരു മാൾ നിർമിക്കുവാൻവേണ്ടി തകർക്കപ്പെടുമെന്നതുകൊണ്ടു മാത്രമായിരുന്നു. ഈ പാർപ്പിടത്തിന്റെ ആസന്നമരണം വാപ്പയെ സ്പർശിച്ചതായി തോന്നി. ആ കെട്ടിടം, റിപ്പോർട്ടുകളനുസരിച്ച് പ്രശസ്തരും സമ്പന്നരുമായ പലർക്കും, അവർ പ്രശസ്തരും സമ്പന്നരുമാകുന്നതിനു മുൻപ് ആഹാരവും അഭയവും നൽകിയതായിരുന്നു. ഒരുകാലത്തത്, വളർന്നുവരുന്ന കലാകാരന്മാരുടെയും സാഹിത്യസഞ്ചാരികളുടെയും ഇടമായിരുന്നു.\nസാംസ് വെറുമൊരു ചരലുകൂനയും ചുറ്റുമുള്ള സസ്യജാലങ്ങളിലെല്ലാം നേർത്ത തവിട്ടുചായം പൂശുന്ന ധൂമപടലവുമായി മാറുന്നതിനു തൊട്ടു മുൻപുള്ള ദിവസം, നിശ്ശബ്ദമായ നീളൻ ഇടനാഴികളും അക്കമിട്ട വാതിലുകളുമുള്ള, കൃത്യമായ നിർമാണക്രമമൊന്നുമില്ലാത്ത ആ കെട്ടിടത്തിലേക്ക് ഞാൻ വാപ്പയോടൊപ്പം പോയിരുന്നു. എല്ലാവരും അവിടം വിട്ടു പോയിരുന്നു. തള്ളിനിൽക്കുന്ന റബ്ബർമൂക്കുള്ള ഒരു വൃദ്ധനൊഴികെ അവിടം വിജനമായി കാണപ്പെട്ടു. വെളിച്ചമില്ലാത്ത വരാന്തയിൽ സാംസിന്റെ സ്ഥാപകന്റെ ഗാംഭീര്യമുള്ള ചിത്രത്തിനു താഴെ ഇരിക്കുകയായിരുന്ന അയാളുടെ കൈയിൽ ചരിത്രത്തിൽ ആ കെട്ടിടത്തിനുള്ള സ്ഥാനവും അതിന്റെ ആസന്നനാശവും വിവരിക്കുന്ന വാർത്ത പ്രസിദ്ധീകരിക്കപ്പെട്ട, രണ്ടു ദിവസം പഴയ പത്രവുമുണ്ടായിരുന്നു. അയാൾക്കു പിന്നിൽ നിരനിരയായി നീളൻ തടിക്കട്ടയിൽ താക്കോലുകൾ തൂക്കിയിട്ടിരുന്നു. കലമ്പുന്ന ഒരു സീലിങ് ഫാനിന്റെ കീഴിലും അവ തികച്ചും നിശ്ചലമായിരുന്നു.\nവാപ്പ, കൗണ്ടറിലേക്കു ചാരിനിന്ന്, കെട്ടിടം കാണാൻ അനുമതി ചോദിച്ചു വിളിച്ച ആളായി സ്വയം പരിചയപ്പെടുത്തി. വൃദ്ധൻ ചുവരിൽനിന്നും ഒരു താക്കോലെടുത്ത് ഒരു പഴയ ലിഫ്റ്റിനടുത്തേക്ക് ഞങ്ങളെ കൈയാട്ടി വിളിച്ചു. ഞരങ്ങിയും കടകടാശബ്ദമുണ്ടാക്കിയും ഏഴ് ഇരുണ്ട നിലകൾ പിന്നിട്ട് ഒടുവിലത് ഏറ്റവും മുകളിൽ ഒരു കുലുക്കത്തോടെ നിന്നു. വിശാലമായ മട്ടുപ്പാവിലേക്ക് ഞങ്ങളെ നയിച്ചതിനു ശേഷം താക്കോൽ വാപ്പയെ ഏല്പിച്ചു. പിന്നീട് ലിഫ്റ്റ് താഴേക്ക് ചലിപ്പിച്ചു മടങ്ങി. അതിന്റെ മുഴക്കമുള്ള കടകടാശബ്ദം, കെട്ടിടം പൊളിച്ചുമാറ്റുന്നതിനുള്ള സംവിധാനങ്ങൾ അവയുടെ പണി ആരംഭിച്ചുവോ എന്നു സംശയിപ്പിക്കുന്നതായിരുന്നു.\n‘സാംസി’ന്റെ മട്ടുപ്പാവിൽ നിന്നാണ് ഞാൻ ആദ്യമായി മഴവില്ലു കണ്ടത്. നിറങ്ങളുടെ എത്ര അനാകർഷകമായ ഉപയോഗം, ഞാനോർത്തു. പ്രകൃതിയുടെ ഈ ചിത്രത്തിന് മനുഷ്യർ നൽകിയിരിക്കുന്ന മൂല്യം എത്രയധികം അമിതമാണ്? നേഴ്‌സറിപ്പാട്ടുകൾ ഞങ്ങളെ പറഞ്ഞു വിശ്വസിപ്പിച്ചതിന്റെ പകുതി ഭംഗിപോലുമില്ല യഥാർത്ഥത്തിൽ.\n‘നീ ഇതിനു മുൻപ് എപ്പോഴെങ്കിലും മഴവില്ലു കണ്ടിട്ടുണ്ടോ?’വാപ്പ ചോദിച്ചു.\n‘ഞാനും,’ വാപ്പ പറഞ്ഞു.\nഅങ്ങനെയിതാ, ഇവിടെ ഞങ്ങൾ മൂന്നു ദശകത്തിന്റെ വ്യത്യാസത്തിലുള്ള രണ്ടുപേർ, നിലനില്പിന്റെ അവസാനത്തെ ദിവസം കഴിച്ചുകൂട്ടുന്ന ഒരു കെട്ടിടത്തിന്റെ മുകൾത്തട്ടിൽ ഒരുമിച്ചു നിന്ന്, ഞങ്ങളുടെ ജീവിതത്തിലെ ആദ്യമഴവില്ലു നോക്കിക്കാണുന്നു. പുസ്തകങ്ങൾക്കും സിനിമകൾക്കുമപ്പുറം ഒരു യഥാർത്ഥ മഴവില്ലു കാണാതെയാണ് നാല്പതു വർഷം വാപ്പ ജീവിച്ചതെന്നു വിശ്വസിക്കുക എനിക്ക് ദുഷ്‌കരമായിരുന്നു. വാൽനക്ഷത്രങ്ങൾപോലെ, പ്രത്യക്ഷപ്പെടുവാൻ പ്രയാസമുള്ളതാണോ മഴവില്ലുകൾ? അതോ, വാപ്പ എഴുത്തിൽനിന്നു തലയുയർത്തിനോക്കുന്ന നിമിഷംതന്നെ അപ്രത്യക്ഷമാകണമെന്നു തീരുമാനിച്ചിരുന്നോ അവ?\nഭീമൻ ക്രെയിനുകൾ ആകാശത്തേക്കുയർന്നു നിൽക്കുന്നതും ഉപേക്ഷിക്കപ്പെട്ടതുപോലെ കാണപ്പെട്ട പാതി പൂർത്തിയായ മെട്രോ സ്റ്റേഷനുകളുമുള്ളതുമായ നഗരത്തിന്റെ ഒരറ്റംമുതൽ മറ്റേയറ്റംവരെ നീണ്ട്, ആകാശപാതയിൽ ഒരു വലിയ ഹെയർ ബാൻഡുപോലെ കാണപ്പെട്ട ഞങ്ങളുടെ ആദ്യ മഴവില്ല് മാഞ്ഞുപോകുവാൻ യാതൊരു തിടുക്കവുമില്ലെന്ന മട്ടിൽ ആകാശത്തു തങ്ങി നിന്നു. ഒരുപക്ഷേ, ഇങ്ങനെയൊന്നു കാണുവാനുള്ള വാപ്പയുടെ അവസാനത്തെ അവസരമാണതെന്ന് അതിനറിയാമായിരിക്കും.\nപിന്നീട്, മെല്ലെ മഴ പെയ്തുതുടങ്ങി.\n‘ഓടൂ,’ അതു പറഞ്ഞ് വാപ്പ കൂറ്റൻ വാട്ടർ ടാങ്കുകളെ മറികടന്നോടി. സാംസിൽ താമസക്കാർ തിങ്ങിനിറഞ്ഞിരുന്ന കാലത്ത് അവർക്ക് വെള്ളം നൽകിയിരുന്ന ടാങ്കുകൾ. അവ എന്നേ ഉണങ്ങി വരണ്ടിരിക്കുന്നു. അവയുടെ അടിയിൽ തവിട്ടുനിറത്തിലുള്ള ഇലകൾ പറ്റിപ്പിടിച്ചിരിക്കുന്നു, ചുവരുകളിൽ പതുപതുത്ത പായൽപ്പച്ച. ടെറസിന്റെ മറ്റേയറ്റത്ത്, രണ്ടു വാതിലുകളിലേക്കു ചെന്നെത്തുന്ന ഒരു ചെറിയ ഇടനാഴിയുണ്ടായിരുന്നു. അവിടെ നിന്നുകൊണ്ട്, ഏതാണ്ടൊരു മൈൽ ദൂരം ഓടിവന്നതുപോലെ വാപ്പ കിതച്ചു. ശ്വാസം ഒരുവിധം നേരേയായപ്പോൾ, അതിലൊരു വാതിൽ തുറന്ന് ചുവരിൽ ഈർപ്പത്തിന്റെ പാടുകളും തറയിൽ പൊടിയുടെ ആവരണവുമുള്ള ഒരൊഴിഞ്ഞ മുറിയിലേക്ക് ഞങ്ങൾ കയറി. ജീർണത ബാധിച്ച ആ മുറിക്ക് അറക്കപ്പൊടിയുടെ ഗന്ധമായിരുന്നു. വാപ്പ ഒരു ജനാലയുടെ അടുത്തേക്കു ചെന്ന് അത് തള്ളിത്തുറന്നു. ചാറ്റൽ, ഒരുവിധം ശക്തമായ മഴയായി മാറിയിരുന്നു.\n‘എന്റെ എഴുത്തുമേശ ഇവിടെയായിരുന്നു,’ ചുവരിലെ ഈർപ്പം ഒരു താടിയുടെ രൂപമാർജിക്കുന്നതിൽ ഏതാണ്ട് വിജയിച്ച മൂലയിലേക്ക് ചൂണ്ടിയാണ് അദ്ദേഹം അതു പറഞ്ഞത്. ‘എന്റെ കസേരയും’.\nഒപ്പം, തീർച്ചയായും അദ്ദേഹത്തിന്റെ കൂടുതൽ ചെറുപ്പമായ ഒരു രൂപവും.\n‘ഞാനെന്റെ ആദ്യ മൂന്നു പുസ്തകങ്ങൾ ഈ മുറിയിലിരുന്നാണെഴുതിയത്,’ വാപ്പ പറഞ്ഞു. ‘ഓരോ തവണ കൈയെഴുത്തുപ്രതി പൂർത്തിയാകുമ്പോഴും ഞാനത് അൺവിന് അയച്ചുകൊടുത്തു. എന്നിട്ട്, പിന്നീടുള്ള ദിവസങ്ങളിൽ വാതിലിൽ ആരെങ്കിലും മുട്ടുമ്പോൾ അതയാളായിരിക്കുമെന്ന് ഞാൻ പ്രതീക്ഷിച്ചു, പൂർണമായിട്ടല്ലെങ്കിലും’ അദ്ദേഹം ഉറപ്പില്ലാത്ത ചിരി ചിരിച്ചു.\n‘ആരാണ് അൺവിൻ?’ ഞാൻ ചോദിച്ചു.\n‘ഒരു ലിറ്റററി ഏജന്റ്,’ വിഷാദമൂറുന്ന ശബ്ദത്തിൽ വാപ്പ പറഞ്ഞു. ‘അയാളൊരിക്കലും മറുപടി എഴുതിയില്ല’.\nമിസ്റ്റർ അൺവിൻ, നിങ്ങളുടെ പേരു ഞാൻ പല തവണ കേട്ടിരുന്നുവെങ്കിലും അതാദ്യമായിരുന്നു മറുപടി എഴുതാതെ ആളുകളെ വിഷമിപ്പിക്കുവാൻ മാത്രം പ്രധാനപ്പെട്ട ഒരാളായി നിങ്ങൾ കടന്നുവന്നത്. ഞാനൊരു ജനാലയ്ക്കടുത്തു ചെന്ന് പുറത്തേക്ക് ഉറ്റുനോക്കി; ഞങ്ങളുടെ ജീവിതത്തിലെ ആദ്യ മഴവില്ല് മാഞ്ഞുപോയിരിക്കുന്നു. തീർത്തും ശൂന്യമായ ആ മുറിയിൽ ഏകദേശം ഇരുപതു മിനിറ്റ് ഞങ്ങൾ ചെലവഴിച്ചിരിക്കണം; എന്തുകൊണ്ടാണ് അദ്ദേഹമിത്ര നിസ്സഹായനും അതേസമയം സംതൃപ്തനുമായി കാണപ്പെടുന്നതാലോചിച്ച് ഞാനൊരു ജനാലപ്പടിയിൽ ഇരുന്നപ്പോൾ, മുറിയിലൂടെ നടക്കുകയും ചുവരുകളിൽ തൊട്ടുനോക്കുകയും ജനാലയിലൂടെ പുറത്തേക്കു നോക്കുകയും എഴുത്തുമേശയും കസേരയും കിടന്ന മൂലയിൽ വെറുതേ നിൽക്കുകയുമായിരുന്നു വാപ്പ. ഒടുവിൽ, പുരാതനമായ ലിഫ്റ്റ് മുകളിലേക്ക് ആടിയുലഞ്ഞു വരുന്നതിന്റെ ശബ്ദമാണ് അദ്ദേഹത്തിന്റെ മനോരാജ്യത്തെ ഭഞ്ജിച്ചത്. റബ്ബർമൂക്കുള്ള വൃദ്ധൻ ടെറസിന്റെ അങ്ങേയരികിൽ പ്രത്യ\nക്ഷപ്പെട്ടപ്പോഴേക്കും ഞങ്ങൾ, മഴയിലൂടെ സാവധാനം വെള്ളം നിറഞ്ഞുതുടങ്ങുന്ന വാട്ടർ ടാങ്കുകളെ മറികടന്ന് മങ്ങിയ വെളിച്ചമുള്ള ലിഫ്റ്റിനടുത്തേക്ക് ഓടുകയായിരുന്നു.\nഅടുത്ത ദിവസം പ്രഭാതത്തിൽ സാംസ്, നഗരത്തിന്റെ ഭൂദൃശ്യത്തിൽനിന്നും അപ്രത്യക്ഷമായി. രണ്ടു ദിവസം കഴിഞ്ഞ് ഞങ്ങളും. ഒരു ടാക്‌സിയിൽ ഗ്രാമങ്ങളിലൂടെ, പട്ടണങ്ങളിലൂടെ, നഗരങ്ങളിലൂടെ ഞങ്ങൾ കാലവർഷത്തെ പിന്തുടർന്നു. മഴ റോഡുകളെ കഴുകി വെടിപ്പാക്കിയിരുന്നു, മരങ്ങളെ കൂടുതൽ പച്ചപ്പുള്ളതാക്കിയിരുന്നു, ഇഷ്ടികച്ചുവരുകളെ തവിട്ടിന്റെ പുതുനിറത്തിലാക്കിയിരുന്നു. ഒരു ഗ്രാമത്തിലെ ലെവൽക്രോസ്സിൽ കാത്തുനിന്നപ്പോൾ, ഒരു സ്ത്രീ ചേമ്പില ചൂടി താഴേക്കുള്ള വഴിയിലൂടെ അപ്രത്യക്ഷയാകുന്നതു ഞാൻ കണ്ടു. അതൊരു ശരിയായ കുടയാണെന്ന മട്ടിൽ വളരെ അന്തസ്സോടെയാണവർ അതു ചൂടിയിരുന്നത്. ഒരു ചെറിയ പട്ടണത്തിലൂടെ പാഞ്ഞുപോരുമ്പോൾ, ഓലമേഞ്ഞ ഒരെളിയ ഭക്ഷണശാലയുടെ അടുക്കളയിൽനിന്നും പുകച്ചുരുളുകൾ ഉയരുന്നതു ഞാൻ കണ്ടു. യാത്രയിലുടനീളം എല്ലാവരും ഇടവിട്ട് ഉറക്കത്തിലേക്ക് വഴുതിവീണുകൊണ്ടിരുന്നുവെങ്കിലും അവസാന മൈൽ വരെ, അതായത് കടലിന്റെയും ഒരു പാറക്കെട്ടിന്റെ തുഞ്ചത്തേക്ക് വീണ്ടുമല്പനേരത്തെ യാത്രയ്ക്കു ശേഷം ഞങ്ങളുടെ പുതിയ വീടിന്റെയും ദൃശ്യം കണ്ണിലെത്തുന്നതുവരെയും ഞാൻ ഉണർന്നുതന്നെയിരുന്നു. വാപ്പ നെറ്റിചുളിച്ചുകൊണ്ട് ഉണരുകയും താൻ മരിക്കാനായി തിരഞ്ഞെടുത്ത വീടിനെ തുറിച്ചുനോക്കുകയും ചെയ്തു.\n‘മദാമ ലെയ്ൻ’ എന്നു വിളിക്കപ്പെട്ട ഒരു മൺപാതയുടെ അരികിലായിരുന്നു വീടിരുന്നത്. തടികൊണ്ടുള്ള ഗേറ്റിനു മുകളിലായി ബൊഗൈൻവില്ല ഒരു കമാനമാതൃകയിൽ വളച്ചുനിർത്തിയി രുന്നു. കമാനത്തിൽനിന്നു പുറത്തേക്ക് നീണ്ടുവളർന്നു നിന്ന ശാഖകൾ കടന്നുകയറി, ഗേറ്റിന്റെ ഉള്ള വീതിയെ കുറച്ച് ഇടുങ്ങിയതായി കാണിച്ചു. ആ ഗേറ്റിന്റെ വീതി, പിന്നീടു വന്ന ദിനങ്ങളിൽ വാപ്പയും അദ്ദേഹത്തെ നഗരത്തിലെ ചികിത്സകൾക്കായി – അവയുടെ പേരുകൾ എഴുതുവാനോ പറയുവാൻതന്നെയോ ദുഷ്‌കരമായിരുന്നു – കൂട്ടിക്കൊണ്ടുപോകാൻ വന്ന ടാക്‌സി ഡ്രൈവർമാരുമായുള്ള തർക്കത്തിനു കാരണമായി. ഗേറ്റിൽ ‘ബൊഗൈൻവില്ല’ എന്നെഴുതിയ ഒരു ചെറിയ ബോർഡ് ആണിയടിച്ചുറപ്പിച്ചിരുന്നു.\nവെളുത്ത ചുവരുകളും മങ്ങിയ നീല ജാലകങ്ങളും ഇണക്കമില്ലാത്ത മുൻവാതിലുമായിരുന്നു വീടിന്റേത്. വീട്ടുടമസ്ഥൻ വരാന്തയിൽ ഞങ്ങളെ കാത്തുനിന്നിരുന്നു. മെലിഞ്ഞ ഒരു വൃദ്ധൻ, അദ്ദേഹത്തിന്റെ മുടി കറുപ്പിക്കാനുപയോഗിച്ച ചായം, മുടി പകുക്കുന്ന ഇടത്തേക്കും വ്യാപിച്ചു കാണപ്പെട്ടു. താക്കോൽക്കൂട്ടം അതിന്റെ ഇരുമ്പുവളയത്തിൽ പിടിച്ച് ആചാരപരമായി, വാപ്പയുടെ കൈക്കുമ്പിളിലേക്ക് ഇട്ടുകൊടുത്തപ്പോൾ, എത്ര കാലമാണ് ഞങ്ങളവിടെ താമസിക്കുവാൻ പോകുന്നതെന്ന് അദ്ദേഹം ചോദിച്ചു.\n‘മരണംവരെ’ എന്ന മറുപടി ഒരു നിമിഷം ഞാൻ വാപ്പയിൽനിന്നും പ്രതീക്ഷിച്ചു. പകരം, ‘നോക്കാം’ എന്നാണ് അദ്ദേഹം പുഞ്ചിരിയോടെ പറഞ്ഞത്. കടലോരത്തെ മിക്കവാറും റോഡടയാളങ്ങൾ പറഞ്ഞത് പട്ടണം അഞ്ചു മൈൽ അകലെയാണെന്നാണ്. പക്ഷേ, ചിലവ പട്ടണവും ബീച്ചും തമ്മിലുള്ള അകലം തികച്ചും ആറു മൈൽ ആണെന്നറിയിച്ചു. വാപ്പ വളർന്ന വീട്, നഗരചത്വരത്തിനപ്പുറം മൂന്നു റെയിൽവേ ലൈനുകൾക്കരികിലായിട്ടായിരുന്നു. കടലോരത്തെ ഈ വാടകവീടിനു പകരം, ആ വീട്, വാപ്പ അന്ത്യദിനങ്ങൾക്കായി തിരഞ്ഞെടുത്തിരുന്നുവെങ്കിൽ അത് കൂടുതൽ അർത്ഥവത്തായി എല്ലാവർക്കും തോന്നുമായിരുന്നു. ഇനിയുള്ള ജീവിതം അവിടെ ജീവിക്കണമെന്ന് വാപ്പുമ്മ നിർബന്ധിക്കുകയും ചെയ്തതാണ്. ഒരാൾക്ക് മരിക്കുവാൻ തന്റെ പൈതൃകഭവനത്തിലും മെച്ചപ്പെട്ട ഒരിടമില്ലെന്നായിരുന്നു അവർ ഉദ്ദേശിച്ചത്. പക്ഷേ, വാപ്പ വഴങ്ങിയില്ല; തന്റേതായ സ്ഥലമാണാവശ്യമെന്ന് അദ്ദേഹം പറഞ്ഞു. കടലിന്റെ അവ്യക്തദൃശ്യം തരുന്ന പാറക്കെട്ടിനു മുകളിലെ ഈ ചെറിയ വീടായിരുന്നു അദ്ദേഹത്തിന്റെതായ ഇടം.\nവീട്ടുടമസ്ഥനും ടാക്‌സിഡ്രൈവറും സ്ഥലം വിട്ടയുടനെ ആ ടാക്‌സിഡ്രൈവർ ഞങ്ങളെക്കുറിച്ച്, പ്രത്യേകിച്ചും എന്നെക്കുറിച്ച് വിഷമത്തോടെ ചിന്തിക്കുന്നുണ്ടെന്ന് ഞാൻ സങ്കല്പിച്ചു. അയാൾ കാറോടിക്കുന്നത് നോക്കിക്കൊണ്ട് ഏകദേശം ആറു മണിക്കൂർ നേരം ഞാനിരുന്ന ആ സീറ്റിലേക്ക് അയാളിടയ്ക്കിടെ നോക്കുന്നതു ഞാൻ കണ്ടു. ഞങ്ങൾ വീണ്ടും യൂരി, അല്ലെങ്കിൽ യേരീലിന്റെ കുടുംബംപോലെയായി. യൂരി അല്ലെങ്കിൽ യേരീലിന്റെ വീടിനെ ചുറ്റി ഏക്കറുകളോളം മഞ്ഞുണ്ടെന്നു മാത്രം. ഞങ്ങളുടെ വീടിനു പിന്നിൽ ഒരു തെങ്ങിൻതോപ്പും മുൻഭാഗത്ത് കടലും.\nയൂരിക്ക് വീടിനു ചുറ്റും ഓടിനടക്കുന്ന രണ്ടു നായകളുണ്ടെങ്കിൽ, ഞങ്ങൾക്ക് മുറ്റത്ത് കാട്ടുപ്രാവുകളുടെ ഒരു കൂട്ടമാണുണ്ടായിരുന്നത്. മറ്റോരോന്നും ഒരേപോലെതന്നെ, ഏകദേശം.\nമിസ്റ്റർ അൺവിൻ, ഒന്നാമത്തെ അധ്യായത്തിന്റെ തുടക്കത്തിൽ ഈ ചെറുപട്ടണത്തിന്റെ ഒരു മാപ്പ് ചേർക്കുന്നതിനെക്കുറിച്ച് എന്താണ് നിങ്ങളുടെ അഭിപ്രായം? വാപ്പയുടെ ശേഖരത്തിലെ പല വലിയ പുസ്തകങ്ങളിലും തുടക്കത്തിൽ മാപ്പുകളുണ്ട്.\nഅവയിൽ ചിലതെല്ലാം എഴുത്തുകാരന്റെ തലയിൽ മാത്രമുള്ള സ്ഥലങ്ങളുടേതുപോലുമാണ്. ചില പുസ്തകങ്ങൾ കുടുംബവൃക്ഷങ്ങളുമായി തുടങ്ങുന്നു. പേരുകളിൽനിന്നു പുറപ്പെടുന്ന ശാഖപ്പേരുകൾ, കളങ്ങളിൽനിന്നും വീണ്ടും കളങ്ങൾ. ചിലവയിൽ താങ്കളതു ശ്രദ്ധിച്ചിട്ടുണ്ടാകുമോയെന്നറിയില്ല, ആ പുസ്തകം അച്ചടിക്കുവാനുപയോഗിച്ചിരിക്കുന്ന അക്ഷരമാതൃകയെക്കുറിച്ചുപോലുമുണ്ടാകും. മിസ്റ്റർ അൺവിൻ, എന്റെ അഭിപ്രായത്തിൽ ഒരു മാപ്പ് നന്നായിരിക്കും. കടൽ ഒരു ഭാഗത്തും നഗരചത്വരം മറുഭാഗത്തുമായി അവയ്ക്കു മധ്യേയുള്ള ഭാഗത്ത് പ്രധാന ഭൂവടയാളങ്ങളായ സ്‌കൂളുകൾ, ജലസംഭരണികൾ, അമ്പലങ്ങൾ, ചന്തകൾ, പള്ളികൾ, റെയിൽവേസ്റ്റേഷൻ, പോസ്റ്റോഫീസ്, ഈ പുസ്തകത്തിലെ കഥാപാത്രങ്ങൾ, മറ്റൊരു കാലത്തിൽനിന്നുള്ള പ്രേതങ്ങളെപ്പോലെ ഓരോ ദിവസവും നടക്കുന്ന റോഡുകൾ.


മോദിയുടെ 2019ലെ ആദ്യ അഭിമുഖം;രാമക്ഷേത്രത്തെ കുറിച്ച് മോദി,ഊർജിത് പട്ടേൽ നേരത്തെ എല്ലാം വ്യക്തമാക്കി! | PM Modi's first interview; Urjit Patel had been wanting to resign for 6-7 months - Malayalam Oneindia\nUpdated: Tue, Jan 1, 2019, 20:30 [IST]\nദില്ലി: പ്രധാനമന്ത്രി നരേന്ദ്രമോദി തന്റെ രാഷ്ട്രീയ ജീവിതത്തിൽ ഏറ്റവും വലിയ പരീക്ഷണം നേരിടാൻ പോകുന്ന വർഷമാണ് 2019. നടക്കാനിരിക്കുന്ന ലോക്സഭ തിരഞ്ഞെടുപ്പ് തന്നെയാണ് മോദിയുടെ വെല്ലുവിളി. തിരഞ്ഞെടുപ്പിന് മുന്നോടിയായി അദ്ദേഹത്തിന്റെ വിദേശ സന്ദർശനങ്ങളൊക്കെ വെട്ടി ചുരുക്കിയതായി നേരത്തെ റിപ്പോർട്ടുകളുണ്ടായിരുന്നു. 2019ലെ അദ്ദേഹത്തിന്റെ ആദ്യ അഭിമുഖം ന്യൂസ് ഏജൻസിയാ എഎൻഐക്കാണ് ലഭിച്ചിരിക്കുന്നത്.\nരാമക്ഷേത്ര നിർമ്മാണവുമായി ബന്ധപ്പെട്ട കാര്യങ്ങൾ നിയമ നടപടികൾ പൂർത്തിയാക്കിയതിന് ശേഷമേ ആരംഭിക്കുകയുള്ളൂവെന്ന് എൻഐ എഡിറ്റർ സ്മിത പ്രകാശുമായി നടത്തിയ അഭിമുഖത്തിൽ നരേന്ദ്രമോദി വ്യക്തമാക്കി. മുൻ റിസർവ് ബാങ്ക് ഗവർണർ ഊർജിത് പട്ടേൽ രാജിവെക്കുന്നതിന് ആറ്-ഏഴ് മാസങ്ങൾക്ക് മുമ്പ് തന്നെ രാജി കാര്യങ്ങൾ തന്നോട് സംസാരിച്ചിരുന്നെന്ന് മോദി വ്യക്തമാക്കി. ആർബിഐ ഗവർണറായി അദ്ദേഹം നല്ല രീതിയിൽ തന്നെയാണ് പ്രവർത്തിച്ചിരുന്നത്. രാഷ്ട്രീയ സമ്മ്ർദ്ദം അദ്ദേഹത്തിന്റെ രാജിക്ക് പിറകിലില്ല. തികച്ചും വ്യക്തിപരമായ കാര്യങ്ങൾ കൊണ്ടാണ് അദ്ദേഹം രാജിവെച്ചതെന്നും മോദി വ്യക്തമാക്കി.\nനോട്ട് നിരോധനം നേരത്തെ അറിയിച്ചു\nനോട്ട് നിരോധനത്തെ കുറിച്ച് മുൻകൂട്ടി ജനങ്ങളെ അറിയിച്ചിരുന്നെന്നും മോദി വ്യക്ത്മാക്കി. കള്ളപ്പണം കൈയ്യിലുണ്ടെങ്കിൽ നിക്ഷേപിക്കുക. പിഴയടക്കുക തുടങ്ങിയ കാര്യങ്ങൾ നേരത്തെ തന്നെ വ്യക്തമാക്കിയിരുന്നെന്നും മോദി പറഞ്ഞു. മറ്റുള്ളവരെ പോലെ തന്നെ മോദിയും പെരുമാറുമെന്നായിരുന്നു അത്തരക്കാർ വിചാരിച്ചിരുന്നതെന്നും അദ്ദേഹം അഭിമുഖത്തിൽ പറഞ്ഞു.\nദൗത്യത്തിന്റെ വിജയവും പരാജയവും നോക്കാതെ സൂര്യോദയത്തിന് മുമ്പ് തിരിച്ചി വരാനായിരുന്നു സർജിക്കൽ സ്ട്രൈക്കിൽ പങ്കെടുത്ത ജവാന്മാർക്ക് മോദി നൽകിയ സന്ദേശം. സർജിക്കൽ സ്ട്രൈക്കിന്റെ തീയ്യതി രണ്ട് തവണ മാറ്റി വെച്ചിരുന്നെന്നും മോദി വെളിപ്പെടുത്തി. സർജിക്കൽ സ്ട്രൈക്ക് തീരുമാനം വെല്ലുവിളി നിറഞ്ഞതായിരുന്നു. സൈനികരുടെ സുരക്ഷയില് ആശങ്ക ഉണ്ടായിരുന്നു എന്ന് പ്രധാനമന്ത്രി പറഞ്ഞു.\nരാമക്ഷേത്ര നിർമ്മാണതിന് ഓർഡിനൻസ് ഉടൻ ഇില്ലെന്ന് മോദി പറഞ്ഞു. അതേസമയം രാമക്ഷേത്ര നിര്‍മാണത്തിന് ഓർ‌ഡിനൻസ് പുറത്തിറക്കുന്നതിനുള്ള സാധ്യത പ്രധാനമന്ത്രി തള്ളിയിട്ടുമില്ല. ഓർഡിനൻസ് ഇറക്കാൻ സുപ്രീംകോടതി വിധി വരുംവരെ കാത്തിരിക്കുമെന്നും പ്രധാനമന്ത്രി അഭിമുഖത്തിൽ വ്യക്തമാക്കി.\nഹിന്ദി ഹൃദയഭൂമിയിൽ ഭരണവിരുദ്ധവികാരം തിരിച്ചടിയായെന്നും പ്രധാനമന്ത്രി അഭിമുഖത്തിൽ വ്യക്തമാക്കി. ജനങ്ങൾ ബിജെപിയിൽ പ്രതീക്ഷയർപ്പിക്കുന്നുണ്ട്. 2019ലും ബിജെപി തന്നെ അധികാരത്തിലേറും. വീഴ്ചകൾ പര്റിയിട്ടുണ്ടെന്നും അത് പരിഹരിക്കാനുള്ള നടപടികൾ തുടങ്ങിയിട്ടുണ്ടെന്നും അദ്ദേഹം വ്യക്തമാക്കി.\nശബരിമല വിഷയത്തിലും മോദി അഭിമുഖത്തിൽ പ്രതികരിച്ചു. ശബരിമല വിഷയം ആചാരവുമായി ബന്ധപ്പെട്ടതാണെന്ന് അദ്ദേഹം വ്യക്തമാക്കി. എല്ലാവർക്കും നീതികിട്ടണം. ചില ക്ഷേത്രങ്ങള്‍ക്ക് തനതായ ആചാരങ്ങളുണ്ട്. പുരുഷന്മാര്‍ക്ക് പ്രവേശനമില്ലാത്ത ക്ഷേത്രങ്ങളുണ്ട്. ശബരിമല വിഷയത്തിലുള്ള സുപ്രീംകോടതി വിധിയിലെ വനിതാ ജഡ്ജി ഇന്ദു മൽഹോത്രയുടെ വിയോജന കുറിപ്പ് ശ്രദ്ധയോടെ വായിക്കുകയും ചർച്ച ചെയ്യണമെന്നും പ്രധാനമന്ത്രി വ്യക്തമാക്കി.\n#PMtoANI on Doklam standoff despite meetings with Xi Jinping: India should be judged on the basis of its response in Doklam. And nothing has happened with India that can be considered as deceit, but our principled position has been that we want friendly relations with neighbours. pic.twitter.com/lwqntg3zyi\nധോക് ലാ വിഷയം\nധോക് ലാ വിഷയത്തിൽ ഇന്ത്യയെ ചതിക്കുന്ന നടപടികൾ ചൈനയുടെ ഭാഗത്തുനിന്നുണ്ടായിട്ടില്ല. അയൽരാജ്യങ്ങളുമായി സൗഹൃദപരമായ അന്തരീക്ഷമാണ് ഇന്ത്യ ആഗ്രഹിക്കുന്നതെന്നും മോദി അഭിമുത്തിൽ വ്യക്തമാക്കി.\nയുപിഎ ആണെന്നും എൻഡിഎ ആണെങ്കിലും പകിസ്താനുമായുള്ള ചർച്ചകളെ എതിർത്തിട്ടില്ല. അതു രാജ്യത്തിന്റെ നയമാണെന്ന് മോദി പറഞ്ഞു. പാകിസ്താനുമായി മികച്ച ബന്ധവും ചർച്ചകളുമാണ് ഇന്ത്യയുടെ താൽപര്യം. എന്നാൽ അവർ അതിർത്തി കടന്നുള്ള ഭീകരവാദം അവസാനിപ്പിക്കാൻ തയ്യാറാവുന്നില്ലെന്നും അദ്ദേഹം പറഞ്ഞു.\nകോൺഗ്രസ് ഭരിക്കുന്ന സംസ്ഥാനങ്ങളിൽ കാർഷിക കടങ്ങൾ എഴുതിത്തള്ളിയ വിഷയം കള്ളവും തെറ്റിധാരണ പരത്തുന്നതുമാണെന്ന് മോദി വ്യക്തമാക്കി. താൻ അതിനെ 'ലോലിപോപ്പ്' എന്ന് വിശേഷിപ്പിച്ചതും ഇതുകൊണ്ടാണെന്നും മോദി പറഞ്ഞു. എല്ലാ കാർഷിക കടങ്ങളും എഴുതിത്തള്ളിയെന്നാണു പറയുന്നത്. അവരുടെ സർക്കുലറുകൾ ശ്രദ്ധിക്കൂവെന്നും മോദി പറഞ്ഞു.\nnarendra modi urjit patel nda ram temple എൻഡിഎ രാമക്ഷേത്രം നരേന്ദ്ര മോദി ഊർജ്ജിത് പട്ടേൽ\nPM Modi's first interview; Urjit Patel had been wanting to resign for 6-7 months


തോല്‍വിയോടെ ടോറസിന്റെ ഫുട്‌ബോള് കരിയറിന് വിരാമം\nMon Jun 27 2022 13:51:34 GMT+0530 (India Standard Time)\nBY JSR23 Aug 2019 4:11 PM GMT\nJSR23 Aug 2019 4:11 PM GMT\nടോക്കിയോ: സ്‌പെയിനിന്റെ മുന് സൂപ്പര് താരം ഫെര്‍ണാണ്ടോ ടോറസിന്റെ ഫുട്‌ബോള് കരിയറിന് തോല്‍വിയോടെ വിരാമം. ജപ്പാനിലെ ജെ വണ് ലീഗില് സാഗന് ടോസു താരമാണ് ടോറസ്. ഇന്ന് വിസ്സെല് കോബേ ക്ലബ്ബിനോട് 6-1ന്റെ തോല്‍വിയാണ് ടോറസിന്റെ ക്ലബ്ബ് ഏറ്റുവാങ്ങിയത്. നേരത്തെ സ്‌പെയിനിന്റെ ദേശീയ ടീമില് നിന്നും വിരമിച്ച ടോറസ് ജൂണില് ഫുട്‌ബോളില് നിന്നും പൂര്‍ണമായി വിരമിക്കുമെന്ന് പ്രഖ്യാപിച്ചിരുന്നു.\nഅത്‌ലറ്റിക്കോ മാഡ്രിഡ്, ലിവര്‍പൂള്, ചെല്‍സി എന്നീ ക്ലബ്ബുകള്‍ക്കായി ടോറസ് കളിച്ചിരുന്നു. 2010ല് ലോകകപ്പ് നേടിയ ടീമിനു വേണ്ടിയും 2008, 2012 വര്‍ഷങ്ങളില് യൂറോകപ്പ് നേടിയ സ്‌പെയിന് ടീമിന് വേണ്ടിയും ടോറസ് ഗോള് നേടിയിരുന്നു. 110 മല്‍സരങ്ങളില് സ്‌പെയിനിനു വേണ്ടി കളിച്ചിണ്ട്. ക്ലബ്ബ് കരിയറില് അത്‌ലറ്റിക്കോ മാഡ്രിഡിനായി 214 മല്‍സരങ്ങളില് നിന്ന് 82 ഗോളുകളും ലിവര്‍പൂളിനായി 102 മല്‍സരങ്ങളില് 65 ഗോളുകളും നേടിയിട്ടുണ്ട്. ലിവര്‍പൂളിന് ശേഷം ചെല്‍സിയിലായിരുന്നു ടോറസ്. ചെല്‍സിക്കൊപ്പം എഫ്എ കപ്പ്, ചാംപ്യന്‍സ് ലീഗ്, യൂറോപ്പാ ലീഗ് എന്നിവ നേടിയിരുന്നു. പിന്നീട് എസി മിലാനിലേക്കും പോയ ടോറസിന് അവിടെ വേണ്ടത്ര മികവ് പ്രകടിപ്പിക്കാന് കഴിഞ്ഞില്ല. തുടര്‍ന്ന് മാഡ്രിഡിലെത്തിയ ടോറസ് 2018ല് അത്‌ലറ്റിക്കോ മാഡ്രിഡിനൊപ്പം യൂറോപ്പാ ലീഗ് നേടി. തുടര്‍ന്നാണ് ടോറസ് ജപ്പാനിലേക്ക് ചേക്കേറിയത്. സ്‌പെയിനിനായി ഏറ്റവും കൂടുതല് ഗോള് നേടിയ മൂന്നാമത്തെ താരമാണ്(38 ഗോള്) ടോറസ്.\nFernando Torres Liverpool chelsea football


രണ്‍ബീര് - ആലിയ വിവാഹ നിശ്ചയം തീരുമാനിച്ചു... വെളിപ്പെടുത്തിയത് താരമാതാവ്!!! - metromatinee.com Lifestyle Entertainment & Sports\nരണ്‍ബീര് – ആലിയ വിവാഹ നിശ്ചയം തീരുമാനിച്ചു… വെളിപ്പെടുത്തിയത് താരമാതാവ്!!!\nദീപിക പദുകോണ്-രണ്‍വീര് സിങ് വിവാഹത്തിനു ശേഷം പ്രേക്ഷകര് ആകാംക്ഷയോടെ കാത്തിരിക്കുന്ന വിവാഹമാണ് രണ്ബീറിന്റെയും അലിയ ഭട്ടിന്റെയും. സോനം കപൂറിന്റേയും ആനന്ദ് അഹൂജയുടേയും വിവാഹത്തോട് കൂടിയാണ് ഇവരുടെ പ്രണയം വാര്‍ത്തലോകമറിഞ്ഞത്. ആലിയ രണ്‍ബീര് വിവാഹ നിശ്ചയം ഈ വര്‍ഷം നടക്കുമെന്നാണ് ഇപ്പോൾ പുറത്തു വരുന്ന റിപ്പോര്‍ട്ട്. രണ്‍ബീറിന്റെ അമ്മ നീതു കപൂറാണ് ഇതു സംബന്ധമായ സൂചന നല്‍കിയിരിക്കുന്നത്.\nതങ്ങള് പ്രണയത്തിലാണെന്ന് താരങ്ങള് തുറന്നു സമ്മതിക്കുകയായിരുന്നു. പ്രണയത്തിനെ കുറിച്ചുള്ള കഥകള് പ്രചരിച്ചില്ലെങ്കിലും ഇപ്പോള് വിവാഹത്തിനെ കുറിച്ചുളള കഥകളും ചോദ്യങ്ങളും ഉയരുകയാണ്. ഇവരുടെ വിവാഹത്തെ പറ്റിയുളള വാര്‍ത്തകളാണ് ഇപ്പോള് പുറത്തു വരുന്നത്.\nരണ്‍ബീറിനും കുടുംബത്തോടൊപ്പമാണ് ആലിയ ഇക്കൂറി ന്യൂയര് ആഘോഷിച്ചത്. രണ്‍ബീറിന്റെ അമ്മ ഇന്‍സ്റ്റഗ്രാമില് പോസ്റ്റ് ചെയ്ത ചിത്രത്തില് ഇവര്‍ക്കൊപ്പം ആലിയയും ഉണ്ടായിരുന്നു. ഇതിനു മുന്‍പും കപൂര് കുടുംബത്തിനോടെപ്പമുളള ആലിയയുടെ യാത്രകള് ശ്രദ്ധേയമായിരുന്നു. കുടുംബത്തോടൊപ്പമുള്ള ന്യൂയര് ആഘോഷ ചിത്രത്തിനോടൊപ്പമാണ് വിവാഹ നിശ്ചയത്തിനെ കുറിച്ച് സൂചന നല്‍കിയിരിക്കുന്നത്. എന്നാല് ഔദ്യോഗിക സ്ഥിരീകരണമുണ്ടായിട്ടില്ല.\nranbeer and alia marriage\nവിവാഹം പിന്നെയാവാം , എനിക്ക് ആദ്യം ആ രണ്ടു കാര്യങ്ങൾ ചെയ്തു തീർക്കണം – തമന്ന\nRelated Topics:Alia Bhatt, Marriage, ranbeer


ഞാൻ സണ്ണി, വീട്ടുകാരിട്ട പേരാ! പിന്നെ സ്കൂളിലും രാഷ‌്ട്രീയത്തിലുമൊക്കെ ആയപ്പോ ഉമ്മൻ ചാണ്ടിയായി; ഉമ്മൻ ചാണ്ടി ആ പുതുപ്പള്ളിക്കഥ പറഞ്ഞുതുടങ്ങിയപ്പോൾ ഒരു പതിനഞ്ചുകാരന്‍റെ മുഖഭാവം... - Rashtradeepika : Rashtradeepika\nഞാൻ സണ്ണി, വീട്ടുകാരിട്ട പേരാ! പിന്നെ സ്കൂളിലും രാഷ‌്ട്രീയത്തിലുമൊക്കെ ആയപ്പോ ഉമ്മൻ ചാണ്ടിയായി; ഉമ്മൻ ചാണ്ടി ആ പുതുപ്പള്ളിക്കഥ പറഞ്ഞുതുടങ്ങിയപ്പോൾ ഒരു പതിനഞ്ചുകാരന്‍റെ മുഖഭാവം…\nഒരുവിധത്തിൽ പറഞ്ഞാൽ ഓർമകൾ ചീകിയൊതുക്കാത്ത നീളൻ മുടികൾപോലെയാണ്. വിട്ടുപോകില്ല. മുറിച്ചെറിയുന്തോറും വളർന്നു വളർന്നങ്ങനെ ഓർമിപ്പിച്ചുകൊണ്ടേയിരിക്കും, മറക്കരുതെന്ന്.\nഉമ്മൻ ചാണ്ടി ഓർമിക്കുന്നുണ്ട് ആ പഴയ കാര്യങ്ങൾ. നമുക്കും കേൾക്കാതെ വയ്യ. കാരണം, സണ്ണി കുഞ്ഞൂഞ്ഞായും കുഞ്ഞൂഞ്ഞ് ഉമ്മൻ ചാണ്ടിയായും വളരുന്നത് കേരള രാഷ്‌്ട്രീയത്തിന്‍റെകൂടി വളർച്ചയുടെ ചരിത്രമാണ്. കൃത്യമായി പറഞ്ഞാൽ. പുതുപ്പള്ളി സെന്‍റ് ജോർജ് ഗവൺ‌മെന്‍റ് ഹൈസ്കൂളിലെ കെഎസ്‌യു യൂണിറ്റിന്‍റെ പിറവിയോടെ ഉമ്മൻ ചാണ്ടിയെന്ന രാഷ്‌ട്രീയക്കാരനും പിറന്നു.\nവിദ്യാർഥിസംഘടനയായ കെഎസ്‌യു അപ്പോൾ ആലപ്പുഴയിൽ സ്ഥാപിതമായിട്ടേയുള്ളൂ. 1958-ൽ കുട്ടനാട്ടിൽ ഒരണ സമരം തുടങ്ങി. കോട്ടയത്തും സമരം നടക്കുന്നു. പിക്കറ്റിംഗും വിദ്യാർഥികളുടെ അറസ്റ്റുമൊക്കെ എന്നുമുണ്ട്. വാർത്ത കേട്ടതേയുള്ളൂ.\nകെഎസ്‌യു എന്താണെന്നുപോലും ശരിക്കറിയില്ല. നേതാക്കന്മാർ ആരും യൂണിറ്റ് തുടങ്ങണമെന്നു പറഞ്ഞിട്ടുമില്ല. പക്ഷേ, വാർത്തയൊക്കെ കേട്ടപ്പോൾ ആവേശം അടക്കാനായില്ല. സെന്‍റ് ജോർജ് പള്ളിക്കൂടത്തിന്‍റെ മൈതാനത്ത് 30 കുട്ടികൾ ഒന്നിച്ചുകൂടി. നമുക്കൊരു യൂണിറ്റ് തുടങ്ങണം. തുടങ്ങി. വി.ടി. ജോണ് പ്രസിഡന്‍റ്, ഉമ്മൻ ചാണ്ടി സെക്രട്ടറി.\nകോട്ടയത്ത് ദീപികയുടെ ഓഫീസിലിരുന്ന് ഉമ്മൻ ചാണ്ടി ആ പുതുപ്പള്ളിക്കഥ പറഞ്ഞുതുടങ്ങിയപ്പോൾ ഒരു പതിനഞ്ചുകാരന്‍റെ മുഖഭാവം. ഒപ്പമുണ്ടായിരുന്ന കെ.സി. ജോസഫും തിരുവഞ്ചൂർ രാധാകൃഷ്ണനും ജോഷി ഫിലിപ്പും ഒന്നുകൂടി ഇളകിയിരുന്നു, പഴയൊരു ബ്ലാക്ക് ആൻ വൈറ്റ് സിനിമ കാണുന്നപോലെ.\n“പിക്കറ്റിംഗിൽ പങ്കെടുക്കാൻ കോട്ടയത്തിനു പോകാതെ പുത്തൻ കെഎസ്‌യു ക്കാർക്ക് ഇരിക്കപ്പൊറുതിയില്ല. പുതുപ്പള്ളിയിൽനിന്നു കോട്ടയത്തേക്ക് പോകാൻ സ്വരാജ് ബസുണ്ട്. പക്ഷേ, കെഎസ്‌യു ക്കാരുടെ കൈയിൽ വണ്ടിക്കൂലി കൊടുക്കാൻ കാശില്ല.\nബസിന്‍റെ ദയാലുവായ കണ്ടക്ടർ കുമാരനല്ലൂർകാരൻ ജോസഫിനോടു കാര്യം പറഞ്ഞു. അദ്ദേഹം സമ്മതിച്ചു; ദിവസം 15 പിള്ളേരെ വീതം കോട്ടയത്തേക്കു സൗജന്യമായി കൊണ്ടുപോകാം. ഉടനെ നേതാക്കന്മാർ ഉൾപ്പെടെ 15 പേർ സ്വരാജ് ബസിൽ കയറി. അന്നു പോകാൻ പറ്റാതിരുന്ന 15 പേർ അടുത്ത ദിവസം സ്വരാജിൽ കയറി കോട്ടയത്തേക്ക്.’\nഉമ്മൻ ചാണ്ടി പുതുപ്പള്ളിക്കു പുറത്തേക്ക് വളരുകയായിരുന്നു.\nപിന്നീട് പ്രീ യൂണിവേഴ്സിറ്റിക്കു പഠിക്കാൻ കോട്ടയം സിഎംഎസ് കോളജിലേക്കു പോയപ്പോഴും കുഞ്ഞൂഞ്ഞ് കെഎസ്‌യുവിനെ കൂടെക്കൂട്ടി. ഈ വിദ്യാർഥിരാഷ്‌ട്രീയത്തിനിടെയാണ് കെഎസ്‌യു നേതാക്കളായിരുന്ന എം.കെ. രവീന്ദ്രനെന്ന വയലാർ രവിയും അറയ്ക്കൽ പറന്പിൽ കുര്യൻ ആന്‍റണിയെന്ന എ.കെ. ആന്‍റണിയുമായും പരിചയപ്പെട്ടത്.\nകുഞ്ഞൂഞ്ഞ് കൊള്ളാം, പക്ഷേ, രാഷ്‌ട്രീയക്കളി സിഎംഎസിന്‍റെ പ്രിൻസിപ്പൽ പ്രഫ. പി.സി. ജോസഫിനോടു വേണ്ട. സിഎംഎസിൽതന്നെ ഡിഗ്രിക്കു ചേരാൻ ചെന്നപ്പോൾ കളി കാര്യമായി. അഡ്മിഷൻ തരില്ല.\nകെഎസ്‌യു ജില്ലാ സെക്രട്ടറിയെന്ന നിലയിൽ ഉമ്മൻ ചാണ്ടിയുടെ ഒരു പ്രസ്താവന പത്രത്തിൽ വന്നതാണ് പ്രശ്നം. വിദ്യാർഥികൾക്കുള്ള കണ്‍സഷൻ പിൻവലിക്കരുതെന്നും സ്വകാര്യബസുടമകളുടെ നടപടിയിൽ വിദ്യാർഥിസമൂഹത്തിന് ഉത്കണ്ഠയുണ്ടെന്നുമായിരുന്നു പ്രസ്താവന. ആ ഉത്കണ്ഠ പ്രിൻസിപ്പലിന്‍റെ ഉത്കണ്ഠയായി മാറി.\nപുതുപ്പള്ളി സ്വദേശിയും സിഎംഎസിലെ ഫിസിക്കൽ ഡയറക്ടറുമായിരുന്ന ടി.ജെ. മാത്യുസാറിനെ കണ്ട് അഡ്മിഷൻ കിട്ടാൻ സഹായിക്കണമെന്നു പറഞ്ഞു. അദ്ദേഹം പറഞ്ഞിട്ടും പ്രിൻസിപ്പൽ വഴങ്ങിയില്ല.\nകുഞ്ഞൂഞ്ഞിനെ ഇവിടെ ഡിഗ്രിക്കു പഠിപ്പിക്കുന്ന കാര്യത്തിൽ തനിക്കും ഉത്കണ്ഠയുണ്ടെന്നായിരുന്നു പ്രതികരണം. അതോടെ ആ അധ്യായം അടഞ്ഞു. പക്ഷേ, ഡിഗ്രി പ്രവേശനത്തിന്‍റെ കാര്യത്തിൽ ഉത്കണ്ഠ തീർന്നില്ല. ഒടുവിൽ പാലാ കെ.എം. മാത്യു ഇടപെട്ട് ചങ്ങനാശേരി എസ്.ബി കോളജിൽ അഡ്മിഷൻ വാങ്ങിക്കൊടുത്തു.\nരാഷ്‌്ട്രീയ പ്രവർത്തനം അനുവദിക്കില്ലെന്ന് അഡ്മിഷൻ കൊടുക്കുന്നതിനു മുന്പുതന്നെ പ്രിൻസിപ്പൽ ഫ്രാൻസിസ് കാളാശേരിയച്ചൻ മുന്നറിയിപ്പു നല്കി. സമ്മതിച്ചു. അങ്ങനെ ബി.എ ഇക്കണോമിക്സിനു ചേർന്നു. പിന്നീട് എറണാകുളം ലോ കോളജിൽനിന്നു നിയമബിരുദം.\nപുതുപ്പള്ളി പള്ളിക്കൂടത്തിലെ കെഎസ്‌യു യൂണിറ്റ് സെക്രട്ടറിയിൽനിന്നു കേരളത്തിന്‍റെ മുഖ്യമന്ത്രിസ്ഥാനത്തേക്കും ദേശീയ രാഷ്‌ട്രീയത്തിലേക്കും ഉമ്മൻ ചാണ്ടി ബഹുദൂരം യാത്ര ചെയ്തത് അതിവേഗമായിരുന്നു. 1967-ൽ കെഎസ്‌യു സംസ്ഥാന പ്രസിഡന്‍റായി. മൂന്നു വർഷത്തിനകം 1970ൽ യൂത്ത് കോണ്‍ഗ്രസ് പ്രസിഡന്‍റ്. അതേ വർഷം ഇടതുമുന്നണി സ്ഥാനാർഥി എം. ജോർജിനെ പരാജയപ്പെടുത്തി പുതുപ്പള്ളിയിൽനിന്ന് എംഎൽഎ.\nആരോടു പറയാൻ, മണ്ഡലം തിരിച്ചുപിടിക്കാൻ ഇടതുമുന്നണി അരനൂറ്റാണ്ടിനിടെ നടത്തിയ പരീക്ഷണങ്ങളെല്ലാം തകർന്നു തരിപ്പണമായി. ചാവേറുകൾ വന്നും പോയുമിരിക്കെ, 50 വർഷമായിട്ടും പുതുപ്പള്ളി കൂഞ്ഞൂഞ്ഞിനെ നെഞ്ചോടു ചേർത്തു നിർത്തിയിരിക്കുന്നു. 77-ൽ തൊഴിൽ വകുപ്പു മന്ത്രി. 81-ൽ കരുണാകരൻ മന്ത്രിസഭയിൽ ആഭ്യന്തരമന്ത്രി. 91-ൽ ധനകാര്യമന്ത്രി.\n2004-ൽ പാർലമെന്‍റ് തെരഞ്ഞെടുപ്പിൽ 20ൽ 19 സീറ്റും എൽഡിഎഫിന്. യുഡിഎഫിനു പൊന്നാനി മാത്രം. ഉത്തരവാദിത്വം ഏറ്റെടുത്ത് എ.കെ. ആന്‍റണി രാജിവച്ചതോടെ ഉമ്മൻ ചാണ്ടി മുഖ്യമന്ത്രിയായി. 2011-ൽ വീണ്ടും മുഖ്യമന്ത്രി. ഇപ്പോൾ കോണ്‍ഗ്രസ് പ്രവർത്തകസമിതിയംഗവും ആന്ധ്രപ്രദേശിന്‍റെ ചുമതലയുള്ള എഐസിസി ജനറൽ സെക്രട്ടറിയുമാണ്.\nകേൾവിക്കാരുടെ ചോദ്യങ്ങൾക്ക് ഉമ്മൻ ചാണ്ടി മറുപടി പറഞ്ഞുകൊണ്ടേയിരുന്നു. കൃത്യതയോടെ അളന്നുതൂക്കിയുള്ള വാക്കുകൾ.\nപക്ഷേ, ശബ്ദത്തിന് ഇടർച്ച. എന്തു പറ്റി?\nതൊണ്ടയിൽ ചെറിയൊരു ഗ്രോത്തുണ്ട്. 2015-ൽ തുടങ്ങിയതാണ്. ശബ്ദത്തിനു ചെറിയ തടസമുണ്ടായെങ്കിലും പിന്നെ അഞ്ചാറു മാസം കഴിഞ്ഞപ്പോൾ അതു തനിയെ പോയി. വലിയ പ്രശ്നമില്ലെങ്കിലും വീണ്ടും വന്നേക്കുമെന്നു ഡോക്ടർ പറഞ്ഞു. 2019-ൽ വീണ്ടുമതു പ്രത്യക്ഷപ്പെട്ടെങ്കിലും നീണ്ടുനിന്നില്ല.\nഇപ്പോൾ വീണ്ടും തടസമായിട്ടുണ്ട്. വേദനയില്ലെങ്കിലും ഒച്ചയുയർത്തി സംസാരിക്കാൻ ബുദ്ധിമുട്ടുണ്ട്. ഡോക്ടറെ കണ്ടിട്ടുണ്ട്. രണ്ടു മണിക്കൂർകൊണ്ട് അത് ശരിയാക്കാവുന്നതേയുള്ളെന്നു പറഞ്ഞു. ഇത്തവണ ഏതായാലും അതങ്ങ് ഒഴിവാക്കാമെന്നാണു കരുതുന്നത്. മറ്റ് കാര്യമായ അസുഖമൊന്നുമില്ല എനിക്ക്.\n50 വർഷത്തിനിടെ എന്നെങ്കിലും ഇതു വേണ്ടായിരുന്നെന്നു തോന്നിയിട്ടുണ്ടോ?\nഒരു നിമിഷം അദ്ദേഹം നിശബ്ദനായി. എന്തോ ഓർത്തെടുക്കുകയാണ്.\n“വേണ്ടായിരുന്നെന്നു തോന്നിയിട്ടില്ല. പക്ഷേ, വേദന തോന്നിയിട്ടുണ്ട്. ജനങ്ങളുമായുള്ള ബന്ധം എനിക്കു വലിയ ശക്തിയായിരുന്നതിനാൽ എല്ലാത്തിനെയും അതിജീവിച്ചു.\nഅർഹിക്കുന്നതിൽ കൂടുതൽ അവർ എനിക്കു തന്നു. നമ്മൾ തെറ്റൊന്നും ചെയ്തിട്ടില്ലെങ്കിൽ ഒരു ദോഷവും സംഭവിക്കില്ല. ആരോപണങ്ങൾ ഉൾപ്പെടെ എന്തുമാകട്ടെ, അതൊക്കെ താത്കാലികമായിരിക്കും.\n2004 ആദ്യം ഞാനൊരു സ്ത്രീയുമൊത്ത് തിരുവനന്തപുരത്തുനിന്ന് അമൃത എക്സ്പ്രസിൽ യാത്ര ചെയ്തു എന്ന മട്ടിൽ ഒരു ആക്ഷേപം പ്രചരിച്ചു. പ്രധാന പത്രങ്ങളൊന്നും അതു കൊടുത്തില്ലെങ്കിലും ഒരു വാരികയിൽ ഉൾപ്പെടെ വന്നു.\nഞാനന്നു യൂഡിഎഫ് കണ്‍വീനറായിരുന്നു. അതിനു കൃത്യമായി മറുപടി പറഞ്ഞപ്പോൾ സംഗതി ഒത്തിരി മുന്നോട്ടു പോയില്ല. അതങ്ങു തീരുകയും ചെയ്തു. ശരിയാണ് ഒരു സ്ത്രീ എന്‍റെയൊപ്പമുണ്ടായിരുന്നു. പക്ഷേ, അതെന്‍റെ ഭാര്യ മറിയാമ്മ ഉമ്മൻ എന്ന സ്ത്രീയായിരുന്നു. ഞാൻ എംഎൽഎ കൂപ്പണിലും ഭാര്യ ടിക്കറ്റെടുത്തുമായിരുന്നു യാത്ര.\nബാങ്ക് ഉദ്യോഗസ്ഥയായ അവർക്ക് തൃശൂർക്കുള്ള ടിക്കറ്റ് കൊടുത്തത് ബാങ്ക് തന്നെയാണ്. ആ ട്രെയിനിൽ പി.സി. ചാക്കോ, ഐഎൻടിയുസി പ്രസിഡന്‍റ് സുരേഷ് ബാബു എന്നിവരും ധനകാര്യമന്ത്രി ശങ്കരനാരായണന്‍റെ പ്രൈവറ്റ് സെക്രട്ടിയും കുടുംബവും ഉണ്ടായിരുന്നു. ഇത്രയും പേരുണ്ടായിട്ടും യാതൊരു അടിസ്ഥാനവുമില്ലാത്ത ആരോപണമുണ്ടായി.\nഅതു തെറ്റാണെന്നു തെളിയിക്കാൻ ഒരു വിഷമവുമുണ്ടായിരുന്നില്ല. പക്ഷേ, എന്‍റെ രാഷ്ട്രീയ ജീവിതത്തിൽ എന്നെ ഏറെ വിഷമിപ്പിച്ച സംഭവമായിരുന്നു അത്. ഈ കഥ പ്രചരിപ്പിച്ചവർ വാർത്തയാക്കുന്നതിനുമുന്പ് എന്നോടൊരു വാക്കു ചോദിച്ചിരുന്നെങ്കിൽ കാര്യങ്ങൾ കൃത്യമായി അറിയാമായിരുന്നു. അതുണ്ടായില്ല.\nമൂന്നു മാസത്തിനകം ഞാൻ ആദ്യതവണ മുഖ്യമന്ത്രിയായി. അതു കഴിഞ്ഞപ്പോൾ ഇതു വീണ്ടും ഉയർന്നുവന്നു. അതും കെട്ടടങ്ങി. പക്ഷേ, പിന്നീട് ആലോചിക്കുന്പോൾ എല്ലാം നല്ലതിനായിരുന്നു എന്നു തോന്നി കാരണം, ഇത്തരമൊരു ആരോപണം വന്നതുകൊണ്ട് എന്തുവന്നാലും നേരിടാനുള്ള ഒരു ധൈര്യം എനിക്കുണ്ടായി. പിന്നെയുമുണ്ടായല്ലോ സോളാറുൾപ്പെടെ നിരവധി ആരോപണങ്ങൾ. ഞാൻ പതറിയിട്ടില്ല. തെറ്റു ചെയ്തിട്ടില്ലെങ്കിൽ ദോഷവുമുണ്ടാകില്ല എന്ന ആത്മവിശ്വാസമാണ് ഇന്നും എനിക്കുള്ളത്.\nപുതുപ്പള്ളിയിലെ വീട്ടിലും മുറ്റത്തും ആളുകൾ തിങ്ങിക്കൂടുന്നത് പതിവാണ്. പക്ഷേ, എംഎൽഎ ആയി ആദ്യ പത്തുവർഷക്കാലം ഇതില്ലായിരുന്നു. പാർട്ടിയുടെ ചുമതലകൂടി ഉണ്ടായിരുന്നതിനാൽ മിക്കവാറും യാത്രയായിരുന്നു. വരുന്ന ദിവസം അറിയിക്കും. അന്നു വീട്ടിലെത്തുന്നവരെ കാണുമായിരുന്നു.\nപക്ഷേ, കൃത്യതയൊന്നുമില്ലായിരുന്നു. 1980 നുശേഷമാണ് ഞായറാഴ്ചകളിൽ ആളുകളെ കാണാൻ സ്ഥിരമായി എത്തിത്തുടങ്ങിയത്. എവിടെയാണെങ്കിലും ഞായറാഴ്ച വീട്ടിലെത്തും. സർക്കാരോഫീസിലെ തടസങ്ങൾ, വഴിതർക്കം, വീട്ടുകാര്യങ്ങൾ എല്ലാത്തിനും ആളുകൾ എത്തും.\nഇപ്പോൾ പ്രതിപക്ഷത്താണെങ്കിലും മന്ത്രിമാരെയും എൽഡിഎഫ് നേതാക്കളെയുമാക്കെ വിളിച്ച് ജനങ്ങളുടെ പരാതികൾ പറയും. സാധിക്കുന്നത്ര കാര്യങ്ങൾ അവർ നടത്തിത്തരാറുമുണ്ട്.\nഇത്തരം ജനസന്പർക്കങ്ങളിൽ ജാഗ്രത വേണമെന്ന് ഉദ്യോഗസ്ഥരും പ്രാദേശിക നേതാക്കളുമൊക്കെ മുന്നറിയിപ്പു നല്കാറുണ്ട്. സകല പരിശോധനകളും നടത്തിയശേഷം ജനങ്ങളെ കാണുകയെന്നതു നടക്കില്ല.\nഅങ്ങനെ നിയന്ത്രണം വച്ചാൽ ഞാനും ജനങ്ങളും ഒരു മതിലിന് അപ്പുറവും ഇപ്പുറവും നില്ക്കുന്നതുപോലെയാകും. അകൽച്ചയുണ്ടാക്കും. കർശന പരിശോധന നടത്തിയശേഷം മാത്രം ആളെ അനുവദിക്കാൻ പറഞ്ഞാൽ സ്റ്റാഫിനും ഭയമാകും. ഉത്തരവാദിത്വം പിന്നെ അവരുടേതാകുമല്ലോ. എനിക്കു തോന്നുന്നതു ചെയ്യണം.\nമറുവശം പഠിക്കാതെയാവും പലപ്പോഴും നടപടികൾ. അതിൽ 10 ശതമാനം തെറ്റാറുമുണ്ട്. അതുകൊണ്ട് ഉദ്യോഗസ്ഥരോടു പറയാറുണ്ട്, എന്‍റെ തീരുമാനത്തിൽ അപാകതയുണ്ടെങ്കിൽ നേരിട്ടു പറയുകയോ ഫയലിൽ എഴുതുകയോ ചെയ്യണമെന്ന്.\nഎല്ലാ വശങ്ങളും പഠിക്കാൻ നിന്നാൽ തീരുമാനങ്ങളുണ്ടാകാൻ മാസങ്ങളും വർഷങ്ങളുമെടുക്കും. ആരെയും രഹസ്യമായി കാണാറില്ല. ഓഫീസിലുൾപ്പെടെ കാമറയുണ്ട്. കാമറയിൽ കണ്ടിട്ട് ആൾക്കൂട്ടത്തിലെ ഇന്നയാളെ സൂക്ഷിക്കണം, ശരിയല്ല എന്നൊക്കെ ഫോണിൽ അറിയിക്കാറുണ്ട്.\nഷർട്ടിന്‍റെ നിറവും മറ്റും പറഞ്ഞിട്ട് ചിലരെ സൂക്ഷിക്കണമെന്ന് അടുപ്പമുള്ളവർ കുറിപ്പ് തരാറുമുണ്ട്. ആയിരത്തിൽ ഒരാളായിരിക്കും കുഴപ്പക്കാർ. അതിന്‍റെ പേരിൽ പേടിച്ചു മാറില്ല. നാളെയും എന്‍റെ ശൈലി ഇതായിരിക്കും.\nഫേസ്ബുക്ക്, ട്വിറ്റർ, വാട്സ് ആപ്\nസോഷ്യൽ മീഡിയ അല്ല, ജനങ്ങളോട് നേരിട്ട് ഇടപഴകുന്ന രീതിയാണ് എന്‍റേത്. കോട്ടയത്തുള്ളപ്പോൾ പുതുപ്പള്ളിയിലെ വീട്ടിലും തിരുവനന്തപുരത്തുള്ളപ്പോൾ ജഗതിയിലെ “പുതുപ്പള്ളി വീട്ടിലും’ ജനങ്ങൾ എന്നെ കാണാൻ വരുന്നു.\nകാര്യമായ വായനയ്ക്കുപോലും സമയമില്ലാതിരിക്കെ ജനങ്ങൾ പറയുന്നതു കേൾക്കുന്നതു പ്രയോജനകരമായ കാര്യങ്ങളാണ്. അതിലൂടെ എനിക്കും പഠിക്കാനുണ്ട്. ഈ ജനങ്ങളാണ് എന്‍റെ ശക്തി. ലോക്ഡൗണ് കാലത്ത് നിയന്ത്രണമുണ്ടായിരുന്നെങ്കിലും ഇപ്പോൾ വീണ്ടും സജീവമാണ്.\nവാച്ച് ഇഷ്ടമാണ് പക്ഷേ…\nവാച്ച് കെട്ടുന്നത് എനിക്ക് വലിയ ആഗ്രഹമായിരുന്നു. പിതാവിനോടു പറഞ്ഞപ്പോൾ പ്രീ യൂണിവേഴ്സിറ്റിക്കു സിഎംഎസ് കോളജിൽ പഠിക്കുന്ന സമയത്ത് കോട്ടയത്തു കൊണ്ടുവന്നു വാച്ച് വാങ്ങി തന്നു. പക്ഷേ, മറവി സ്ഥിരമായി.\nകെഎസ്‌യു പ്രവർത്തനം സജീവമായപ്പോൾ വാച്ചു മറക്കാൻ തുടങ്ങി. കുളിക്കുന്നിടത്തും മറ്റും മറന്നുവയ്ക്കും. പിന്നെ ആരെയെങ്കിലും വിട്ട് എടുപ്പിക്കേണ്ട സ്ഥിതിയായി. ഒടുവിൽ സ്വന്തമായി വാച്ച് വേണ്ടെന്നു വച്ചു.\nകൃത്യതയില്ലാത്ത ഉൗണും ഉറക്കവും\nചെറുപ്പത്തിലേ എനിക്ക് അലക്ഷ്യമായ ഒരു ജീവിതശെലിയുണ്ട്. എങ്കിലും പ്രത്യേക ദൈവാനുഗ്രഹമുണ്ട്. എനിക്ക് ഏതു സമയത്തും ഉറങ്ങാൻ സാധിക്കും.\nകാറിൽ കയറിയാൽ 10 മിനിറ്റിനകം ഉറങ്ങാം. അങ്ങനെ സമയം ലാഭിക്കാനും പറ്റും. ഭക്ഷണവും അങ്ങനെ എളുപ്പമുള്ളത് കഴിക്കും. ജനസന്പർക്ക പരിപാടികളിൽ പങ്കെടുക്കുന്പോഴൊക്കെ അങ്ങനെയായിരുന്നു.\nഒന്നിനോടും നിർബന്ധമില്ല. പക്ഷേ, കപ്പയുണ്ടെങ്കിൽ ഇഷ്ടമാണ്. കൂട്ടിനു മീൻ വേണമെന്നൊന്നുമില്ല. ചമ്മന്തിയാണെങ്കിലും മതി. ഇതിങ്ങനെ പലപ്പോഴും പത്രക്കാര് എഴുതിയിട്ടുണ്ട്. അതുകൊണ്ട് എനിക്ക് എളുപ്പമായി. എവിടെ ചെന്നാലും ആതിഥേയൻ കപ്പ കരുതും.\nകുറെ മുന്പാണ്. എറണാകുളത്തിന്‍റെ പടിഞ്ഞാറുഭാഗത്തൊരു സ്ഥലത്ത് ചെന്നപ്പോൾ അവിടെയും കപ്പയുണ്ടായിരുന്നു. അവിടെയങ്ങനെ കപ്പ കിട്ടാറില്ലെന്നും ഏറെ കഷ്ടപ്പെട്ടിട്ടാണ് ഇതു സംഘടിപ്പിച്ചതെന്നും പറഞ്ഞ് സ്നേഹത്തോടൊപ്പം അവരു കപ്പയും വിളന്പി.\nപക്ഷേ, തിന്നാൻ പറ്റുന്നില്ല. തരിപോലും വെന്തിട്ടില്ല. വീട്ടുകാർ ചുറ്റിനും നില്ക്കുന്നു. തിന്നുന്നില്ലെന്നു പറയാൻ പറ്റുമോ? അവർക്ക് കപ്പ പാചകം ചെയ്തു പരിചയമില്ലാഞ്ഞിട്ടായിരിക്കും. ചിലപ്പോൾ വേവാത്ത കപ്പയാവാം. എന്തായാലും അവർക്കുവേണ്ടി കടിച്ചുപൊട്ടിച്ചു തിന്നു.\nഅവരുടെ കാര്യത്തിൽ ഞാനങ്ങനെ ഇടപെടാറില്ല. അവർക്കു രാഷ്‌ട്രീയം വേണമെങ്കിൽ ആവാം. എന്‍റെ സപ്പോർട്ട് പ്രതീക്ഷിക്കാതെ അവരവരുടേതായ രീതിയിൽ മുന്നോട്ടുപോയാൽ മതി.\nദേശീയരാഷ‌്ട്രീയത്തെക്കാൾ ഇഷ്ടം കേരളത്തിൽ പ്രവർത്തിക്കുന്നതാണ്. ഇതുവരെ കേരളത്തിൽ നിന്നാണല്ലോ പ്രവർത്തിച്ചത്. എന്‍റെ സുഹൃത് വലയവും അടുപ്പവും മണ്ഡലവുമെല്ലാം കേരളത്തിലാണ്. ഞാൻ അവകാശപ്പെടുന്നത് ഏറ്റവും വലിയ സന്പത്തുള്ള ഒരു രാഷ്‌്ട്രീയക്കാരനാണ് ഞാനെന്നാണ്.\nഎന്‍റെ സന്പത്തെന്നു പറയുന്നത് ജനങ്ങളുടെ സ്നേഹമാണ്. വളരെയധികം സ്നേഹം കിട്ടുന്ന വലിയ സന്പന്നനായ ഒരാളാണ് ഞാൻ. ആ സന്പത്ത് അവഗണിച്ചുപോകാൻ ഞാൻ തയാറല്ല.\nആരോടും വിരോധം വച്ചുകൊണ്ട് പ്രവർത്തിക്കാറില്ല. എവിടെയും കടന്നുചെല്ലാൻ എനിക്കു കഴിയും. രാഷ്‌ട്രീയമെന്നു പറഞ്ഞാൽ അക്രമവും ആക്ഷേപങ്ങളും തർക്കങ്ങളും സംഘർഷങ്ങളുമൊന്നുമല്ലെന്നു വിശ്വസിക്കുന്നയാളാണു ഞാൻ.\nജനങ്ങളുടെ മനസ് പിടിച്ചുപറ്റാൻ സാധിക്കണം. അതിനുള്ള പ്രവർത്തനങ്ങളാണ് രാഷ്‌ട്രീയക്കാർ ചെയ്യേണ്ടത്. പ്രതിപക്ഷത്തായാലും ഭരണപക്ഷത്തായാലും ജനങ്ങൾക്കു നന്മ ചെയ്യാനാണ് ശ്രമിക്കേണ്ടത്. അങ്ങനെ പിന്തുണയാർജിക്കണം. ഇതൊക്കെയാണ് പുതുപ്പള്ളിയിലും ചെയ്യുന്നത്.\nചെറുപ്പം മുതൽ പള്ളിയിൽ പോക്കും ആരാധനയുമൊക്കെയുണ്ട്. അത് ഇപ്പോഴും തുടരുന്നുണ്ട്. പിന്നെ പലപ്പോഴും ഉണ്ടായിട്ടുള്ള പൂർണമായും ശരിയായ ചില അനുഭവങ്ങൾ ഉണ്ട്.\nനമ്മൾ തെറ്റു ചെയ്തിട്ടില്ലെങ്കിൽ ഭയപ്പെടാനില്ലെന്ന് എന്‍റെ വിശ്വാസം എന്നെ ഓർമിപ്പിക്കുന്നു. തെറ്റു പറ്റാതിരിക്കാനും ഇതേ വിശ്വാസം എന്നെ സഹായിക്കുന്നുണ്ട്. ലോക്ഡൗണ് തുടങ്ങിയതിൽ പിന്നെ പള്ളിയിൽപോക്ക് നടക്കുന്നില്ല.\nകൂടുതലൊന്നും ആലോചിക്കാനില്ല. മഹാത്മാഗാന്ധി. അദ്ദേഹം പറയുന്നതുതന്നെ പ്രവർത്തിക്കുകയും ചെയ്തിരുന്നു. ഇന്ത്യയ്ക്കു സ്വാതന്ത്ര്യം കിട്ടുന്പോൾ എനിക്കു നാലു വയസേയുള്ള. വല്യപ്പൻ വന്നു സ്വാതന്ത്ര്യം കിട്ടിയതും മഹാത്മജിയെക്കുറിച്ചു പറയുന്നതുമൊക്കെ നേരിയ ഓർമപോലെയുണ്ട്.\nരാഷ്ട്രീയത്തിൽ സൗഹൃദം നഷ്ടപ്പെടുത്തരുത്. സ്വാതന്ത്ര്യസമരകാലം ത്യാഗത്തിന്‍റെ കാലമായിരുന്നു. പൊതുലക്ഷത്തിനുവേണ്ടി നാം ഒറ്റക്കെട്ടായി നിന്നു. അതിൽ പങ്കെടുത്തിട്ടില്ലാത്തവരും അതോർത്ത് അഭിമാനിക്കുന്നു. ജനങ്ങൾ ആഗ്രഹിക്കുന്നത് രാഷ്ട്രനിർമാണമാണ്. ജനാധിപത്യത്തിലാണ് അവർ അഭിമാനിക്കുന്നത്.\nഭരണാധികാരികളും ഉദ്യോഗസ്ഥരും ജനങ്ങൾക്കായി പ്രവർത്തിക്കണം. അധികാരത്തിനുവേണ്ടി ഇപ്പോൾ പലതും ബലികഴിക്കപ്പെടുന്നു. സൗഹൃദ അന്തരീക്ഷം ഇല്ലാതാകുന്നു. 50 കൊല്ലം മുന്പ് ഇതിലും നല്ല അന്തരീക്ഷമായിരുന്നു. ഇങ്ങനെപോയാൽ പൗരന്മാർക്ക് ജനാധിപത്യത്തിലുള്ള വിശ്വാസമില്ലാതാകും. അതു സംഭവിക്കരുത്.\nജനങ്ങളും പാർട്ടിയും തീരുമാനിച്ചാൽ രംഗത്ത് ഉണ്ടാകും.


| ഏറെ ജാഗ്രത പുലര്‍ത്തണം | Mangalam\nFriday 05 Oct 2018 01.57 AM\nഏറെ ജാഗ്രത പുലര്‍ത്തണം\nകേരളത്തെ ആകെ തകര്‍ത്ത പ്രളയത്തിനുശേഷം ജനജീവിതം ഏറെക്കുറെ സാധാരണനിലയിലായി വരികയായിരുന്നു. ഇതിനിടയിലാണു പുതുതായി കേരളത്തിലേക്ക് പെരുമഴയും കാറ്റും വരുന്നത്. ലക്ഷദ്വീപിനു സമീപം രൂപംകൊണ്ട ന്യൂനമര്‍ദം മൂലമാണു കേരളത്തിലേക്ക് വീണ്ടും മഴവരുന്നത്. ഇത് ഇന്നലെ തുടങ്ങിക്കഴിഞ്ഞു. അടുത്ത മൂന്നു ദിവസം കൂടി കനത്തമഴയും കാറ്റും ഇടിമിന്നലുമുണ്ടാകുമെന്നാണു മുന്നറിയിപ്പ്. ഇടുക്കി, തൃശൂര്, പാലക്കാട് ജില്ലകളിലാണ് അതീവ ജാഗ്രത പ്രഖ്യാപിച്ചിരിക്കുന്നത്. പത്തനംതിട്ടയില് മുന്‍കരുതലോടു കൂടിയ ഓറഞ്ച് അലേര്‍ട്ട് പ്രഖ്യാപിച്ചിരിക്കുന്നു. മറ്റു ജില്ലകളിലും കനത്തമഴയുണ്ടായേക്കാമെന്നാണു കാലാവസ്‌ഥാ നിരീക്ഷണകേന്ദ്രത്തിന്റെ മുന്നറിയിപ്പ്. മത്സ്യത്തൊഴിലാളികള് കടലില് പോകുന്നതും തടഞ്ഞിട്ടുണ്ട്.\nകഴിഞ്ഞ മഹാപ്രളയം കേരളത്തിനുണ്ടാക്കിയ നാശനഷ്‌ടത്തിന്റെ കണക്കെടുത്തു വരുന്നതേയുള്ളു. അപ്രതീക്ഷിതമായുണ്ടായ മഴയുടെയും തുടര്‍ന്നുണ്ടായ വിവിധ സംഭവവികാസങ്ങളുടെയും ആകെത്തുകയായിരുന്നു ഈ പ്രളയം. മഴകനത്തതിനെ തുടര്‍ന്നു കേരളത്തിലാകമാനം അണക്കെട്ടുകള് തുറന്നുവിട്ടു. ഇതു പ്രളയത്തിന്റെ വിവിധ കാരണങ്ങളില് ഒന്നായി. മഴ സംബന്ധിച്ച് കേന്ദ്ര കാലാവസ്‌ഥാ നിരീക്ഷണ കേന്ദ്രത്തില്‍നിന്ന് അറിയിപ്പ് ഇല്ലായിരുന്നെന്നു കേരള സര്‍ക്കാര് ആരോപിച്ചപ്പോള് കേരളത്തിന്റെ ആസൂത്രണമില്ലായ്‌മയായിരുന്നു പ്രളയത്തിനു കാരണമെന്നാണു മറുവാദമുയര്‍ന്നത്. അതു സംബന്ധിച്ച് വാഗ്വാദങ്ങള് ഇനിയും അടങ്ങാതിരിക്കെ വരുന്ന പേമാരി സംബന്ധിച്ച് മുന്‍കൂര് അറിയിപ്പ് കിട്ടി എന്നത് ഏറെ ശുഭകരമാണ്. ഇതിനനുസരിച്ചു സര്‍ക്കാര് വിവിധ മുന്നറിയിപ്പുകള് പ്രഖ്യാപിച്ചിട്ടുമുണ്ട്. ഇനി ഇതനുസരിച്ച് പ്രവര്‍ത്തിക്കുക എന്നതാണ് ഏവരും ചെയ്യേണ്ടത്. സര്‍ക്കാര് നല്‍കിയ നിര്‍ദേശം നടപ്പാക്കുന്നതില് ഉദ്യോഗസ്‌ഥര് ബദ്ധശ്രദ്ധരാകണം. മഴയ്‌ക്കു മുമ്പേ ക്യാമ്പുകള് തുടങ്ങാനാണു സര്‍ക്കാരിന്റെ നിര്‍ദേശം. കഴിഞ്ഞ തവണ മഴ തുടരുകയും വെള്ളം കയറുകയും ചെയ്‌തിട്ടും ജനങ്ങള് വീടുവിട്ട് ക്യാമ്പിലേക്ക് പോകാന് തയാറായിരുന്നില്ല. ഇതുമൂലം രക്ഷാപ്രവര്‍ത്തനത്തിന് ഏറെ കേ്ലശിക്കേണ്ടി വന്നു. ക്യാമ്പുകളില് അവസരമൊരുക്കിയിട്ടും അവിടേക്ക് പോകാതിരുന്നവര് പിന്നീട് ഉദ്യോഗസ്‌ഥരും സര്‍ക്കാര് സംവിധാനവും തങ്ങളെ രക്ഷിക്കാന് ഒന്നും ചെയ്‌തില്ലെന്നു പരാതി പറയുകയും ചെയ്‌തു. ഈ മഴദിവസങ്ങളില് ഈ സമീപനം ഉണ്ടാകില്ലെന്നു പ്രതീക്ഷിക്കാം. സര്‍ക്കാര് ഒരുക്കുന്ന ക്യാമ്പുകളിലേക്കു പോകുന്നതാകും മഴ കുഴപ്പമുണ്ടാക്കാനിടയുള്ള സ്‌ഥലങ്ങളിലുള്ളവര്‍ക്ക് ഉചിതം. ഓഗസ്‌റ്റിലെ പ്രളയകാലത്ത് ജനങ്ങള്‍ക്ക് വേണ്ടത്ര മുന്നറിയിപ്പ് നല്‍കിയിരുന്നില്ലെന്ന് ആരോപണമുണ്ടായിരുന്നു. ഇത്തവണ പൊതുവായ അറിയിപ്പ് നല്‍കിയിട്ടുണ്ടെങ്കിലും ഓരോ സ്‌ഥലത്തിന്റെയും പ്രത്യേകത പരിഗണിച്ചുള്ള മുന്നറിയിപ്പുകള് നല്‍കി ജനങ്ങളെ ബോധവാന്മാരാക്കാനുള്ള ശ്രമം എല്ലാ സര്‍ക്കാര് സംവിധാനത്തിന്റെ ഭാഗത്തുനിന്നും ഉണ്ടാവണം.\nആറുമാസം വെയിലും ആറുമാസം മഴയും എന്നതായിരുന്നു ഒരുകാലത്ത് കേരളത്തിന്റെ കാലാവസ്‌ഥാ രീതി. പിന്നീട് അതു മാറി പ്രവചനാതീതമായി. എന്നാല്, ഈ വര്‍ഷമാകട്ടെ ഏഴുമാസമായി കേരളത്തില് മഴ പെയ്യുന്നു. മഴയുടെ ഇടവേളക്കാലത്താകട്ടെ പൊരിവെയിലും. കഴിഞ്ഞ പ്രളയത്തിനു തൊട്ടു പിന്നാലെ കേരളത്തില് പലയിടത്തും രൂക്ഷമായ വരള്‍ച്ചയാണുണ്ടായത്. വരള്‍ച്ച കടുത്തതാകാതിരുന്ന സ്‌ഥലങ്ങളിലും ജലക്ഷാമമുണ്ടായി. അതിന് ഒരു ചെറിയ ശമനം കൂടി ഈ മഴയില് പ്രതീക്ഷിക്കാം. ഇതിനു പിന്നാലെ തുലാവര്‍ഷം ആരംഭിക്കുകയാണ്. ഭാവിയിലേക്കുള്ള ജലസംരക്ഷണപ്രവര്‍ത്തനങ്ങള് ഈ തുലാവര്‍ഷത്തിലെങ്കിലും തുടങ്ങിവയ്‌ക്കാന് മലയാളികള് ശ്രമിക്കണം.


കൊവിഡ് 19 രോഗത്തിന് മരുന്ന് കണ്ടെത്തിയെന്ന് അവകാശവാദം; വ്യാജ സിദ്ധൻ അറസ്റ്റിൽ |\nകൊവിഡ് 19 രോഗത്തിന് മരുന്ന് കണ്ടെത്തിയെന്ന് അവകാശവാദം; വ്യാജ സിദ്ധൻ അറസ്റ്റിൽ\nKasaragod, First Published 22, Mar 2020, 1:46 PM IST\nഷെയ്ക്ക് നിർദ്ദേശിച്ച മരുന്നെന്ന് പ്രചരിപ്പിച്ചാണ് വ്യാജ മരുന്ന് വിൽപന നടത്തിയത്. ഈ മരുന്ന് കുടിച്ചാൽ കൊറോണ വൈറസ് ബാധിച്ചവർക്ക് രോഗം ഭേദമാകുമെന്നാണ് ഇയാളുടെ അവകാശ വാദം.\nകാസർകോട്: കൊവിഡ് 19 രോഗത്തിന് തെറ്റിദ്ധരിപ്പിച്ച് ദ്രാവകം വിൽപന നടത്തിയ വ്യാജ സിദ്ധനെ അറസ്റ്റ് ചെയ്തു. കാസർകോട് വിദ്യാനഗർ ചാലാ റോഡിൽ താമസിക്കുന്ന ഹംസയെയാണ് വിദ്യാനഗർ പൊലീസ് അറസ്റ്റ് ചെയ്തത്. കൊറോണ വൈറസിനെതിരെ മരുന്ന് എന്ന പേരിൽ തയ്യാറാക്കിയ ദ്രാവകം പൊലീസ് കസ്റ്റഡിയിലെടുത്തു.\nഷെയ്ക്ക് നിർദ്ദേശിച്ച മരുന്നെന്ന് പ്രചരിപ്പിച്ചാണ് വ്യാജ മരുന്ന് വിൽപന നടത്തിയത്. ഈ മരുന്ന് കുടിച്ചാൽ കൊറോണ വൈറസ് ബാധിച്ചവർക്ക് രോഗം ഭേദമാകുമെന്നാണ് ഇയാളുടെ അവകാശ വാദം. രോഗം വരാതെ പ്രതിരോധിക്കാനും മരുന്നിന് കഴിയുമെന്നും ഇയാൾ വ്യാജ പ്രചരണം നടത്തി. കാസർകോട് വിദ്യാനഗർ കേന്ദ്രീകരിച്ചാണ് വ്യാജ മരുന്ന് വില്പന. ഇത്തരം വ്യാജ സിദ്ധന്മാർ ജില്ലയുടെ ചില ഭാഗങ്ങളിൽ സാമൂഹിക വിരുദ്ധ പ്രവർത്തനത്തിലേർപ്പെടുന്നതായി വിവരമുണ്ടെന്നും ഇത്തരക്കാർക്കെതിരെ ശക്തമായ നടപടികൾ എടുക്കുമെന്നും ജില്ലാ കളക്ടർ വ്യക്തമാക്കി.\nകഴിഞ്ഞ രണ്ട് ദിവസമായി 12 പേർക്കാണ് ജില്ലയിൽ കൊവിഡ് 19 രോഗം സ്ഥിരീകരിച്ചത്. ഇതോടെയാണ് കടുത്ത നിയന്ത്രണങ്ങളിലേക്ക് സർക്കാർ കടന്നത്. അതിനിടെ കാസർകോട്ടെ രോഗിക്കെതിരെ കടുത്ത വിമർശനങ്ങൾ ഇന്ന് മുഖ്യമന്ത്രി പിണറായി വിജയൻ ഉന്നയിച്ചു. കാസർകോട് നിരുത്തരവാദത്തിന്റെ വലിയൊരു ദൃഷ്ടാന്തം കണ്ടു. രോഗബാധിതൻ തന്റെ ഇഷ്ടാനുസരണം എല്ലായിടത്തും പോയി. ഇത്തരക്കാർ സമൂഹത്തെയാണ് വഞ്ചിക്കുന്നതെന്നും ഇവർക്കെതിരെ കർശനമായ നിയമ നടപടി സ്വീകരിക്കുമെന്നും മുഖ്യമന്ത്രി പറഞ്ഞു.\nCovid 19 Live Updates Coronavirus crisis


2019-03-21 02:02:10am |\nമിസിസിപ്പി: കാമുകനുമായി കിടപ്പറ പങ്കു വെയ്ക്കുന്നതിനിടയില് കനത്ത ചൂടില് കാറില് ഉപേക്ഷിച്ച കുഞ്ഞ് മരിക്കാനിടയായ സംഭവത്തില് മാതാവ് കുറ്റക്കാരി. മിസിസിപ്പിയിലെ ചൂടില് ശ്വാസംമുട്ടി മരിച്ചു. മിസിസിപ്പിയിലെ മുന് പോലീസ് ഓഫീസറായ കാസി ബാര്‍ക്കറാണ് മകളെ കാറിനുള്ളില് മരിക്കാന് വിട്ടിട്ട് സീനിയര് ഓഫീസറും കാമുകനുമായ തന്റെ സൂപ്പര്‍വൈസറെ തേടി പോയത്. സംഭവത്തില് 20 വര്‍ഷത്തെ തടവുശിക്ഷയാണ് കേസി അഭിമുഖീകരിക്കുന്നത്. തിങ്കളാഴ്ചയാണ് കേസില് കേസി കുറ്റക്കാരിയാണെന്ന് കണ്ടെത്തിയത്.\n2016 സെപ്തംബര് 30 ന് നടന്ന സംഭവത്തില് കേസിയെ കുറ്റക്കാരിയെന്ന് കോടതി കണ്ടെത്തി. അതേമസയം ഒഴിവാക്കുന്നതിന്റെ ഭാഗമായി മകളെ കൊല്ലാന് വേണ്ടി തന്നെയാണോ കേസി കാറില് പൂട്ടിയിട്ടതെന്ന സംശയവും ഉയര്‍ന്നിരുന്നു. ഏപ്രില് 1 നാണ് ശിക്ഷ വിധിക്കുക. 20 വര്‍ഷത്തെ തടവുശിക്ഷയെങ്കിലൂം ഇവര്‍ക്ക് ലഭിച്ചേക്കുമെന്നാണ് വിവരം. കുട്ടി മരിച്ച് രണ്ടു ദിവസത്തിനുളളില് തന്നെ കേസിയേയും അവരുടെ സൂപ്പര്‍വൈസറും കാമുകനുമായ ക്‌ളാര്‍ക്ക് ലാഡ്‌നറേയും ജോലിയില് നിന്നും പുറത്താക്കി. മകളുടെ മരണം വര്‍ഷങ്ങളായി തന്നെ ഇന്നും വേട്ടയാടുകയാണെന്നാണ് ചെയേന്നിയുടെ പിതാവ് റയാന്‍ഹയര് പ്രതികരിച്ചത്. കണ്ണുകള് അടയ്ക്കുമ്പോള് മകള് പിടയുന്നതും ശവപ്പെട്ടിയില് കിടക്കുന്ന ദൃശ്യവും തെളിഞ്ഞുവരും.


Controversial KP act to be repealed | സംസ്ഥാന ചരിത്രത്തിൽ തന്നെ അപൂർവ സംഭവം; സർക്കാർ പുറത്തിറക്കിയ ഓർഡിനൻസിന് ആയുസ് വെറും 48 മണിക്കൂർ മാത്രം; വിവാദ പൊലീസ് നിയമഭേദഗതി പിൻവലിക്കാൻ മന്ത്രിസഭായോഗ തീരുമാനം; പിൻവലിക്കാൻ ഓർഡിനൻസ് പുറത്തിറക്കും; വിവരം ഗവർണറെ അറിയിക്കും; പുതിയ ഭേദഗതി വിശദമായ ചർച്ചയ്ക്ക് ശേഷം മാത്രം - MarunadanMalayalee.com\nNovember 24, 202004:29 PM IST Permalink\nതിരുവനന്തപുരം: പൊലീസ് നിയമഭേദഗതി പിൻവലിക്കാൻ സംസ്ഥാന മന്ത്രിസഭായോഗത്തിൽ തീരുമാനം. പിൻവലിക്കാൻ ഓൻസിനൻസ് ഇറക്കും. വിവാദഭേദഗതി പിൻവലിക്കാനുള്ള ശുപാർശ മന്ത്രിസഭായോഗം അംഗീകരിക്കുകയായിരുന്നു. ഭേദഗതി റദ്ദാക്കാനുള്ള ഓർഡിനൻസ് ഗവർണറുടെ അംഗീകാരത്തിന് അയയ്ക്കും. മാധ്യമങ്ങളും പൊതുസമൂഹവും ഉയർത്തിയ പ്രതിഷേധം പരിഗണിച്ചാണ് തീരുമാനം.\nതീരുമാനം ഗവർണറെ അറിയിക്കും. വിശദമായ ചർച്ചയ്ക്ക് ശേഷമായിരിക്കും പുതിയ ഭേദഗതി. നിയമഭേദഗതി റദ്ദാക്കി കൊണ്ടുള്ള റിപീലിങ് ഓർഡർ ഉടനെ പുറത്തിറങ്ങും. സാധാരണഗതിയിൽ ബുധനാഴ്ച ദിവസമാണ് മന്ത്രിസഭായോഗം ചേരാറുള്ളത്. എന്നാൽ മന്ത്രിസഭായോഗത്തിൽ പങ്കെടുക്കേണ്ട ചീഫ് സെക്രട്ടറിയുടെ അസൗകര്യം കണക്കിലെടുത്ത് ഇന്ന് വൈകുന്നേരം മന്ത്രിസഭായോഗം ചേരുകയും വിവാദഭേദഗതി പിൻവലിക്കാൻ തീരുമാനിക്കുകയുമായിരുന്നു. സർക്കാർ പുറത്തിറക്കിയ ഒരു ഓർഡിനൻസ് 48 മണിക്കൂറിനകം റദ്ദാക്കപ്പെടുന്നത് സംസ്ഥാന ചരിത്രത്തിൽ തന്നെ അപൂർവ്വ സംഭവമാണ്.\nപൊലീസ് നിയമഭേദഗതിയിൽ സർക്കാരിനെ വിമർശിച്ച് സിപിഎം പിബി അംഗം എം.എ.ബേബി അടക്കം ഇന്നും രംഗത്തെത്തിയിരുന്നു. വിമർശനമുണ്ടാകും വിധത്തിൽ ഭേദഗതി കൊണ്ടുവന്നത് പോരായ്മയാണ്. പിൻവലിക്കാൻ തീരുമാനിച്ചത് പാർട്ടി ചർച്ചചെയ്താണെന്നും ബേബി പറഞ്ഞു. പൊലീസ് നിയമ ഭേദഗതി പരിഷ്‌കരിക്കാൻ തീരുമാനിച്ചതായി സംസ്ഥാന സർക്കാർ ഹൈക്കോടതിയെ അറിയിക്കുകയും ചെയ്തു. നിലവിലെ ഭേദഗതി തൽക്കാലം നടപ്പാക്കില്ല . അതനുസരിച്ച് കേസും രജിസ്റ്റർ ചെയ്യില്ല. ബിജെ പി സംസ്ഥാന അധ്യക്ഷൻ കെ സുരേന്ദ്രനും ആർ എസ് പി നേതാവ് ഷിബു ബേബി ജോണും സമർപ്പിച്ച ഹർജികളാണ് ഡിവിഷൻ ബെഞ്ച് പരിഗണിച്ചത്. ഹർജികൾ നാളെ വീണ്ടും പഗരിഗണിക്കും.\nപൊലീസ് നിയമഭേദഗതി അനുസരിച്ച് കേസ് രജിസ്റ്റർ ചെയ്യില്ലെന്ന് സർക്കാർ ഹൈക്കോടതിയിൽ ഉറപ്പു നൽകി. കെപിഎ ആക്ടിലെ 118 എ വകുപ്പ് പ്രകാരം എഫ്ഐആർ രജിസ്റ്റർ ചെയ്യുന്നത് അടക്കമുള്ള നടപടികൾ ഉണ്ടാകില്ലെന്ന് സർക്കാർ കോടതിയിൽ അറിയിച്ചു.\nസർക്കാർ നിലപാട് നിലപാട് ചീഫ് ജസ്റ്റിസ് മണികുമാർ ഉൾപ്പെടുന്ന ഡിവിഷൻ ബെഞ്ച് രേഖപ്പെടുത്തി. സർക്കാരിനോട് ഇതുസംബന്ധിച്ച് രേഖമൂലം മറുപടി നൽകാനും കോടതി നിർദ്ദേശിച്ചു. കെപിഎ ആക്ടിലെ പുതിയ ഭേദഗതി സുപ്രീംകോടതി ഉത്തരവിന് വിരുദ്ധമാണെന്നാണ് പൊതുതാൽപ്പര്യ ഹർജികളിലെ പ്രധാന വാദം. 118 എ വകുപ്പ് റദ്ദാക്കണമെന്ന് ആവശ്യപ്പെട്ട് നൽകിയ പൊതുതാൽപ്പര്യ ഹർജിയിൽ ഹൈക്കോടതി നാളെ വിശദമായ വാദം കേൾക്കും. അതേസമയം പുതിയ ഭേദഗതി അനുസരിച്ച് കേസെടുക്കരുതെന്ന് ഡിജിപി ലോക്നാഥ് ബെഹ്റ ഉത്തരവിട്ടു. പുതിയ നിർദ്ദേശം വരുന്നതു വരെ കേസ് രജിസ്റ്റർ ചെയ്യരുതെന്നാണ് ഡിജിപി നിർദ്ദേശിച്ചിട്ടുള്ളത്.\nഎസ്.സി-എസ്.ടി ഭേദഗതി നിയമത്തിന്റെ ഭരണഘടനാ സാധുത അംഗീകരിച്ച് സുപ്രീം കോടതി\nപൊലീസ് ആക്ട് ഭേദഗതി പിണറായിക്ക് പണിയാകുന്നു


സ്വന്തം ലേഖകൻ, Author at Mangalam News Online\nPosted On: May 23, 2022 8:10 am IST\nഅതി തീവ്ര മഴ തുടരുന്നതോടെ സ്‌കൂള് കൃത്യസമയത്ത് തുറക്കാനാകുമോ എന്ന ആശങ്കയില് രക്ഷിതാക്കളും വിദ്യാര്‍ഥികളും. ജൂണ് ഒന്നിന് തുറക്കുമെന്ന് അറിയിച്ചിരുന്നെങ്കിലും മഴ തുടര്‍ന്നാല് എന്തു ചെയ്യണമെന്ന ആശങ്കയിലാണ് രക്ഷിതാക്കളും അധ്യാപകരും. മഴ കനത്തതോടെ സ്വകാര്യ ട്യൂഷന് സ്ഥാപനങ്ങള്, മദ്രസകള്, പിഎസ്‌സി അടക്കമുള്ള കോച്ചിംഗ് സെന്ററുകള്, സണ്‍ഡേ സ്‌കൂളുകള് എന്നിവ ...\nCareer, Crime, Home Slider, International, Kerala, Life, News\nഇത്യോപ്യയില് പെയിന്റിങ് പണി; നൽകിയത് വ്യാജ വീസയും ടിക്കറ്റും; വൻ തട്ടിപ്പ്\nഇത്യോപിയയില് പെയിന്റ് പണിക്കാരന്റെ ജോലി വാഗ്ദാനം ചെയ്ത് കേരളത്തിലെ യുവാക്കളില് നിന്ന് പണം തട്ടി. ഓരോരുത്തരില് നിന്നായി എണ്‍പതിനായിരം രൂപയാണ് തട്ടിയത്. വീസയുടേയും വിമാനടിക്കറ്റിന്റേയും പകര്‍പ്പുകളുമായി വിമാനത്താവളത്തില് എത്തിയപ്പോഴാണ് തട്ടിപ്പ് മനസിലായത്. വിമാനടിക്കറ്റ് വ്യാജമായിരുന്നു. പ്രതിമാസം അരലക്ഷം രൂപ ശമ്പളം കിട്ടുമെന്നായിരുന്നു വാഗ്ദാനം. ഡല്‍ഹി ആസ്ഥാനമായുള്ള കമ്പനിയുടെ പേരിലായിരുന്നു ...\nCrime, Home Slider, Kerala, News, Today's special\nതൃശൂരിൽ പ്രസവിച്ചയുടൻ കുഞ്ഞിനെ കൊലപ്പെടുത്തിയ അമ്മ അറസ്റ്റിൽ.\nതൃശ്ശൂർ>> പ്രസവിച്ചയുടൻ കുഞ്ഞിനെ കൊന്ന അമ്മ അറസ്റ്റിൽ. തൃശ്ശൂർ മലക്കപ്പാറയിലാണ് യുവതി പ്രസവിച്ച ഉടനെ കുഞ്ഞിനെ കൊന്ന് ചാലിൽ തള്ളിയത്. സംഭവത്തിൽ മലക്കപ്പാറ സ്വദേശിനി സിന്ധുവിനെ പൊലീസ് അറസ്റ്റ് ചെയ്തു. 23 വയസ്സുള്ള യുവതി അവിവാഹിതയാണ്. ജന്മം നൽകിയ ആണ്‍കുഞ്ഞിനെ സിന്ധു ശ്വാസം മുട്ടിച്ച് കൊലപ്പെടുത്തിയെന്നാണ് പൊലീസ് പറയുന്നത്. ...\nകുമളിയിൽ തെരുവിൽ അലഞ്ഞ സ്ത്രീയെ ബലാത്സംഗം ചെയ്ത് കൊന്നു; രണ്ടു പേർ അറസ്റ്റിൽ\nകുമളി>>തെരുവിൽ അലഞ്ഞു നടന്നിരുന്ന സ്ത്രീയെ ബലാത്സംഗം ചെയ്ത് കൊലപ്പെടുത്തിയ സംഭവത്തിൽ 17കാരൻ ഉൾപ്പെടെ രണ്ടുപേരെ പൊലീസ് അറസ്റ്റ് ചെയ്തു.ഗൂഢല്ലൂർ സ്വദേശിയും കെട്ടിട നിർമാണ തൊഴിലാളികളുമായ അരവിന്ദ് കുമാർ (25), സഹായി 17കാരൻ എന്നിവരെയാണ് അറസ്റ്റ് ചെയ്തത്. കഴിഞ്ഞ തിങ്കളാഴ്ചയാണ് കോമ്പ സ്വദേശി രവിയുടെ ഭാര്യ മയിൽ (50) കൊല്ലപ്പെട്ടത്. ...


യുവതിയെ പീഡിപ്പിച്ചു ഗർഭിണിയാക്കി: സിപിഎം പ്രവർത്തകൻ അറസ്റ്റിൽ – Jaihind TV\nയുവതിയെ പീഡിപ്പിച്ചു ഗർഭിണിയാക്കി: സിപിഎം പ്രവർത്തകൻ അറസ്റ്റിൽ\nവിതുര : ജോലി കഴിഞ്ഞു വീട്ടിലേക്ക് പോയ യുവതിയെ വഴിയിൽ തടഞ്ഞു നിർത്തി ഭീഷണിപ്പെടുത്തി ബലാത്സംഗം ചെയ്ത കേസിലെ പ്രതിയായ സിപിഎം പ്രവർത്തകനെ വിതുര പോലീസ് അറസ്റ്റ് ചെയ്തു. വിതുര മരുതാമല മക്കി സ്വദേശിയായ യുവതിയെ ബലാത്സംഗം ചെയ്ത കേസിലെ പ്രതി പ്രിൻസ് മോഹനനെയാണ് (32) പോലീസ് അറസ്റ്റ് ചെയ്തത്.\nവിതുര മരുതാമാല ജേഴ്സിഫാമിലെ ജീവനക്കാരിയും വിവാഹിതയും ആയ യുവതി ഫാമിലെ ജോലികഴിഞ്ഞ് വീട്ടിലേക്ക് വരുന്ന വഴിയിൽ വച്ചാണ് ഫാമിലെ ഡ്രൈവറായ പ്രതി സമീപത്തുള്ള ഇയാളുടെ സ്വകാര്യ ഫാമിലേക്ക് പിടിച്ചുകൊണ്ടുപോയി പീഡനത്തിനിരയാക്കിയത്. സംഭവത്തിനുശേഷം പീഡന ദൃശ്യങ്ങൾ ഫോണിൽ പകർത്തിയിട്ടുണ്ടെന്നും സോഷ്യൽ മീഡിയ വഴി പ്രചരിപ്പിക്കുമെന്നും ഭീഷണിപ്പെടുത്തി പ്രതി യുവതിയെ നിരവധിതവണ പീഡിപ്പിച്ചിരുന്നു. തുടർന്ന് ഗർഭിണിയായ യുവതിയെ അബോർഷൻ നടത്താൻ പ്രതി പലതവണ നിർബന്ധിക്കുകയും വിസമ്മതിച്ച യുവതിക്ക് മറ്റൊരു അസുഖം ഉണ്ടെന്ന് തെറ്റിദ്ധരിപ്പിച്ച് മരുന്ന് നൽകി ഗർഭം അലസിപ്പിച്ചതായും വിതുര പൊലീസിന് നൽകിയ പരാതിയിൽ പറയുന്നു. ഇത് കൂടാതെ പീഡനദൃശ്യങ്ങൾ പുറത്താക്കുമെന്ന് ഭീഷണിപ്പെടുത്തി ഒരു ലക്ഷത്തോളം രൂപ പ്രിൻസ് മോഹൻ യുവതിയിൽ നിന്നും വാങ്ങിയതായും പരാതിയുണ്ട്. യുവതിയുടെ മൊഴി രേഖപ്പെടുത്തിയ ശേഷം നടന്ന അന്വേഷണത്തിലാണ് വിതുര പൊലീസ് പ്രതിയെ പിടികൂടിയത്. വിതുര സി.ഐ എസ്.ശ്രീജിത്ത്, എസ് ഐ എസ്.എൽ സുധീഷ്, എ.എസ്.ഐ അബ്ദുൽ കലാം, എസ് സി പി ഒ പ്രദീപ്, അഭിലാഷ്, സി.പി.ഒ ശരത്ത്, നിധിൻ എന്നിവരുൾപ്പെട്ട സംഘമാണ് പ്രതിയെ അറസ്റ്റ് ചെയ്തത്. പീഡന വിവരം പുറത്തായതോടെ സിപിഎം ഉന്നത നേതൃത്വം ഇടപെട്ട് വിഷയം ഒതുക്കിത്തീർക്കാൻ തീവ്ര ശ്രമം നടത്തി. പരാതിയിൽ യുവതി ഉറച്ചു നിന്നതോടെ സിപിഎം ശ്രമം വിഫലമായി.\nരണ്ട് മാസം മുൻപ് പൂട്ടിക്കിടക്കുന്ന ബോണക്കാട് എസ്റ്റേറ്റിലെ തേയില ഫാക്ടറിയിൽ നിന്നും2ലക്ഷത്തോളം രൂപയുടെ യന്ത്ര സാമഗ്രികൾ മോഷണം ചെയ്ത കേസിലെ പ്രതിയായിരുന്നു പ്രിൻസ് മോഹൻ. തൊണ്ടി മുതൽ ഉൾപ്പെടെ പോലീസ് പിടികൂടിയിട്ടും സിപിഎം നേതാക്കളുടെ ഇടപെടലിൽ അറസ്റ്റ് ഉൾപ്പെടെ നടത്താതെ കേസ് ഒതുക്കിത്തീർക്കാൻ ശ്രമം നടന്നു വരികയായിരുന്നു. സിപിഎം പ്രവർത്തകനെന്ന മാനദണ്ഡം മാത്രം പരിഗണിച്ചു മരുതാമാല ജേഴ്‌സി ഫാമിൽ അനധികൃതമായി ഡ്രൈവറായി ജോലി ചെയ്ത് വരികയായിരുന്നു. ജില്ലാ പഞ്ചായത്ത് പ്രസിഡന്‍റ് വി.കെ.മധുവിന്‍റെ ഡ്രൈവറായും ഇയാൾ ജോലി ചെയ്തിരുന്നു. ഇതുൾപ്പടെ പത്തോളം കേസുകളാണ് പ്രിൻസിന്‍റെ പേരിൽ വിതുര പോലീസ് സ്റ്റേഷനിൽ നിലവിലുള്ളത്. ജില്ലാ പഞ്ചായത്ത് പ്രസിഡന്‍റ് അടക്കമുള്ള ഉന്നതരുമായുള്ള അടുത്ത ബന്ധം വച്ചാണ് പലതിലും ഇയാൾ രക്ഷപ്പെട്ടു പോന്നിരുന്നത്.


മുല്ലപ്പെരിയാര് റിപ്പോര്‍ട്ട് സുപ്രീം കോടതി കേരളത്തിന് കൈമാറി\nTuesday 25th September 2012 11:07am\nന്യൂദല്‍ഹി: മുല്ലപ്പെരിയാര് ഉന്നതാധികാരസമിതിയുടെ പഠനറിപ്പോര്‍ട്ട് സുപ്രീം കോടതി കേരളത്തിന് കൈമാറി. അണക്കെട്ടിന്റെ സുരക്ഷയും മറ്റും സംബന്ധിച്ച ശാസ്ത്രീയ പഠനറിപ്പോര്‍ട്ടുകളാണ് സുപ്രീം കോടതി കേരളത്തിന് കൈമാറിയത്. വിദഗ്ധ പഠനങ്ങളുള്‍പ്പെടെ മുല്ലപ്പെരിയാര് ഉന്നതാധികാരസമിതി സുപ്രീം കോടതിയില് സമര്‍പ്പിച്ച റിപ്പോര്‍ട്ടിന്റെ പകര്‍പ്പുകളെല്ലാം ലഭ്യമാക്കണമെന്ന് കേരളവും തമിഴ്‌നാടും നേരത്തെ തന്നെ ആവശ്യപ്പെട്ടിരുന്നു.\nമുല്ലപ്പെരിയാര് അണക്കെട്ട് സുരക്ഷിതമല്ലെന്ന തങ്ങളുടെ വാദം തയ്യാറാക്കാന് ഈ റിപ്പോര്‍ട്ടുകള് അനിവാര്യമാണെന്ന് കാണിച്ചായിരുന്നു കേരളം റിപ്പോര്‍ട്ട് ആവശ്യപ്പെട്ടത്. ജലകമ്മീഷന്റെയും തട്ടെ കമ്മിറ്റി റിപ്പോര്‍ട്ടും ഉള്‍പ്പെടെ 40 റിപ്പോര്‍ട്ടുകളാണ് ഇപ്പോള് ഉള്ളത്.\nപതിമൂന്ന് തരം പഠനത്തിന്റെ നാല് വാല്യങ്ങളുള്ള റിപ്പോര്‍ട്ടാണ് കേരളത്തിന് ലഭിച്ചത്. 50 സി.ഡി കളിലും4ഡി.വി.ഡി യിലുമായാണ് റിപ്പോര്‍ട്ടുള്ളത്. 5000 പേജുള്ള റിപ്പോര്‍ട്ട് പഠിച്ച് കേരളം വാദം തയ്യാറാക്കുമെന്ന് കേരള സര്‍ക്കാര് അറിയിച്ചു.\nമുല്ലപ്പെരിയാറിലെ ജലനിരപ്പ് 153 അടിയാക്കണമെന്ന് ജയലളിത\nTuesday 14th June 2016 8:08pm\nമുല്ലപ്പെരിയാര്; മുഖ്യമന്ത്രിയുടെ നിലപാട് വഞ്ചനാപരമെന്ന് വി.ഡി സതീശന്\nSunday 29th May 2016 11:44am


വിസ്മയങ്ങളുടെ ഗോൽകൊണ്ട കോട്ട | Malayalam News\n2021-11-23 17:15:00 ഡോ. അമാനുല്ല വടക്കാങ്ങര\nലേഖകനും കുടുംബവും ഗോൽകൊണ്ട കോട്ടയിൽ\nഖുതുബ് ഷാഹി ടോംപ്\nഹൈദരാബാദിന്റെ ചരിത്ര സ്മൃതികളിലൂടെ -3\nഹൈദരാബാദിന്റെ ചരിത്ര സ്മൃതികളിലൂടെയുള്ള യാത്രയിൽ ഏറെ ആകർഷിക്കുന്ന ഒന്നാണ് വിസ്മയങ്ങൾ ഒളിപ്പിക്കുന്ന ഗോൽകൊണ്ട കോട്ട. രാജ്യസുരക്ഷയുടെയും പ്രതിരോധത്തിന്റെയും ആധുനിക സാങ്കേതിക വിദ്യകളെ വെല്ലുവിളിക്കുന്ന സംവിധാനങ്ങളാണ് പതിനഞ്ചാം നൂറ്റാണ്ടിലെ ഈ കോട്ടയെ സവിശേഷമാക്കുന്നത്. പൂർവ പ്രതാപം നഷ്ടപ്പെട്ട് കോട്ടയുടെ പല ഭാഗങ്ങളും നാശത്തിന്റെ വക്കിലാണെങ്കിൽ നൂറ്റാണ്ടുകൾക്ക് മുമ്പ് ജീവിച്ച പ്രതിഭകളുടെ സാങ്കേതിക വൈഭവവും സംവിധാനങ്ങളും ആരെയും അദ്ഭുതപ്പെടുത്തും. ടൂറിസം വകുപ്പിന്റെ അംഗീകൃത ഗൈഡുകളുടെ സേവനം ഉപയോഗപ്പെടുത്തിയെങ്കിലേ കോട്ടയിലെ സുപ്രധാന കാര്യങ്ങൾ മനസ്സിലാക്കാനാവുകയുള്ളൂ.\nഗോൽകൊണ്ട എന്ന നാമത്തിന്റെ ഉത്ഭവം തെലുഗ് പദങ്ങളായ 'ഗോല,' 'കൊണ്ട' അഥവാ ആട്ടിടയന്റെ കുന്ന് എന്നതിൽ നിന്നാണ്. പതിമൂന്നാം നൂറ്റാണ്ടിൽ കാകാതിയ കുലക്കാർ ആണ് ഗൊൽകൊണ്ട ആദ്യം നിർമിച്ചത്. പിന്നീട് പതിനാറാം നൂറ്റാണ്ടിൽ ഖുതുബ് ഷായുടെ കീഴിൽ അത് ഹൈദരാബാദിന്റെ തലസ്ഥാന നഗരമായിത്തീർന്നു. ഈ കോട്ട അതിന്റെ ശബ്ദ ക്രമീകരണ ശാസ്ത്രത്തിനും വിദഗ്ധമായ ജലവിതരണത്തിനും വജ്ര ഖനികൾക്കും പേരുകേട്ടതാണ്. പത്ത് കിലോ മീറ്റർ ചുറ്റളവുള്ള കോട്ടമതിലിനുള്ളിൽ ഒരു ചരിത്രത്തിന്റെ ഓർമപ്പെടുത്തൽ എന്നതു പോലെ അതിഗംഭീരമായ മണ്ണിന്റെ നിറമുള്ള കോട്ട. ഏകദേശം പതിനൊന്നു കിലോമീറ്റർ വിസ്തീർണത്തിൽ കിടക്കുന്ന ഈ കോട്ട വിദഗ്ധമായി രൂപകൽപന ചെയ്തിട്ടുണ്ട്. കോട്ടയുടെ മുന്നിലെ വിശാലമായ ഉദ്യാനത്തിനു സുഗന്ധം നഷ്ടപ്പെട്ടെങ്കിലും ശ്രേഷ്ഠമായ ഒരു ഭൂതകാലത്തിന്റെ അനുസ്മരണമായി ഇന്നും നിലകൊള്ളുന്നു.\nഅങ്ങകലെ വരെ നീണ്ടുനിവർന്നു കിടക്കുന്ന മല. അതിനുള്ളിൽ പൊട്ടിപ്പൊളിഞ്ഞതും അല്ലാത്തതുമായ കരിങ്കൽ കെട്ടുകളോടു കൂടിയ ധാരാളം കെട്ടിടാവശിഷ്ടങ്ങൾ. കുന്നിൻചെരിവുകളിൽ പടുത്തുയർത്തിയ സുന്ദരമായ കെട്ടിടങ്ങൾ നമ്മെ തെല്ലൊന്നുമല്ല അമ്പരപ്പിക്കുക. കരകൗശല വൈദഗ്ധ്യവും ആസൂത്രണ മികവുമൊക്കെ നമ്മെ അത്ഭുതപ്പെടുത്തും.\nപാറക്കെട്ടുകൾക്കു മുകളിലൂടെ ധാരാളം കരിങ്കൽപടികൾ മുകളിലേയ്ക്കു നീണ്ടുനീണ്ടു പോകുന്നു. അതിനിടയിൽ ഇപ്പോഴും നന്നായി പരിപാലിക്കുന്ന പൂന്തോട്ടം. ഏറ്റവും മുകളിലായി ഉയർന്നുനിൽക്കുന്ന കോട്ടയുടെ അസംബ്ലി ഹാൾ. ഏത് തരം സന്ദർകരെയും ആകർഷിക്കുന്ന നിരവധി ഘടകങ്ങളാണ് ഈ കോട്ടയെ മനോഹരമാക്കുന്നത്. കോട്ടകൾ അധികാരത്തിന്റെയും യശസ്സിന്റെയും ഉന്മാദ കേന്ദ്രമായും പ്രതികാരത്തിന്റെ കലിയും സംരക്ഷണത്തിന്റെ നിശ്വാസവും സംഗമിക്കുന്ന താവളമായും വിലയിരുത്തപ്പെടാം. ഭയപ്പാടിന്റെ ചങ്കിടിപ്പ്, ജാഗ്രതയുടെ ഏകാഗ്രത, ചതിയുടെ നിസ്സഹായത, ആജ്ഞകളുടെ, പ്രകമ്പന വിജയങ്ങളുടെ ഹർഷാരവം, പരാജിതരുടെ കബന്ധങ്ങൾ, ചോരപ്പുഴകൾ തീർത്ത അശ്വമേധങ്ങൾ തുടങ്ങി വൈകാരിക വൈവിധ്യങ്ങളുടെ കഥകളാണ് ഓരോ കോട്ടക്കും പറയാനുള്ളത്.\n1143 ൽ വാറംഗലിലെ കാകാതിയ രാജവംശത്തിന്റെ കീഴിലായിരുന്ന ഒരു കുന്നിൻമുകളിലാണ് ഈ കോട്ട സ്ഥിതി ചെയ്യുന്നത്. രാജ പ്രതാപ് രുദ്രദേവ് എന്ന രാജാവിന്റെ കാലത്ത് ഈ കുന്നിന് മുകളിൽ ഒരു കോട്ട പണിയുന്നത് ഗുണകരമാകുമെന്ന് നിർദേശിച്ചത് ഒരു ആട്ടിടയനായിരുന്നുവത്രേ. അങ്ങനെ കോട്ട പണിതതിനാലാണ് ആട്ടിടയന്റെ കുന്ന് എന്നർഥം വരുന്ന ഗെല്ലകൊണ്ട എന്ന പേര് വന്നത്. ഈ പേരാണ് പിൽക്കാലത്ത് ഗോൽകൊണ്ടയായി മാറിയത് എന്നാണ് പറയപ്പെടുന്നത്. വാറംഗൽ രാജാക്കന്മാരും ഖുതുബ് ഷാ രാജാക്കന്മാരും തമ്മിലുണ്ടാക്കിയ ധാരണയുടെ അടിസ്ഥാനത്തിലാണ് ഗോൽകൊണ്ട കോട്ട ഖുതുബ് ഷാ ചക്രവർത്തിമാരുടെ പേരിലായത്.\nഹൈദരാബാദ് ഭരിച്ച ഖുതുബ് ഷാ രാജാക്കന്മാരുടെ ഭരണ പാടവത്തിന്റെയും പ്രതിരോധ കാഴ്ചപ്പാടിന്റെയും പ്രതീകമായാണ് ഗോൽകൊണ്ട കോട്ട നിലനിൽക്കുന്നത്. 1518 മുതൽ 1687 വരെ ഖുതുബ് ഷാ രാജകുടുംബത്തിലെ7രാജാക്കന്മാർ ഗോൽകൊണ്ട ഭരിച്ചു. ആദ്യത്തെ മൂന്ന് രാജാക്കന്മാർ 1518 മുതൽ 1580 വരെ 62 വർഷം കൊണ്ടാണ് ഗോൽകൊണ്ട കോട്ടയുടെ പണി പൂർത്തിയാക്കിയത്. കാകാതിയ ഭരണകൂടത്തിന്റെ കാലത്തുണ്ടാക്കിയ താൽക്കാലിക കോട്ടകളെ ഇന്ന് കാണുന്ന തരത്തിലുള്ള സുശക്തമായ കോട്ടയാക്കുന്ന ജോലിയാണ് ഈ കാലയളവിൽ നടന്നത്.\nശബ്ദങ്ങൾക്ക് നല്ല മുഴക്കം സൃഷ്ടിക്കുന്ന തരത്തിലാണ് പ്രവേശന കവാടം തയാറാക്കിയിരിക്കുന്നത്. അതിനാൽ കവാടത്തിലൂടെ പ്രവേശിക്കുന്നവരും പുറത്തേക്ക് പോകുന്നവരും ശബ്ദകോലാഹലങ്ങൾ ഉണ്ടാക്കി ആസ്വദിച്ചാണ് പോകുന്നത്. പണ്ട് കാലത്ത് കോട്ടവാതിൽ കടന്നെത്തുന്ന ശത്രുക്കളെ പെട്ടെന്ന് അറിയാനാണ് ഇത്തരത്തിൽ നിർമാണം നടത്തിയിരിക്കുന്നതെന്ന് ഗൈഡ് വിശദീകരിച്ചു. പ്രവേശന കവാടത്തിലെ ഒരു പ്രത്യേക സ്ഥലത്ത് നിന്ന് കൈയടിച്ചാൽ കോട്ട മുഴുവൻ മുഴങ്ങിക്കേൾക്കും. നൂറ് മീറ്ററോളം ഉയരത്തിൽ ഇപ്പോഴും ഈ കൈയടി ശബ്ദം മുഴങ്ങുന്നതെങ്ങനെയെന്നത് സാങ്കേതിക വിദഗ്ധരെ പോലും വിസ്മയിപ്പിക്കുന്നതാണ്. രാജാക്കന്മാരെ ശത്രു സാന്നിധ്യമറിയിക്കാനും നേരിടുവാൻ സജ്ജരാകുവാനുമാണ് ഈ സംവിധാനം പ്രയോജനപ്പെടുത്തിയിരുന്നതേത്ര. അഞ്ച് മൈൽ ചുറ്റളവിലുള്ള കോട്ടക്കുള്ളിൽ വൈവിധ്യമാർന്ന സംവിധാനങ്ങളും സൗകര്യങ്ങളുമുണ്ട്.9ഗേറ്റുകൾ, 52 ജനവാതിലുകൾ, 48 ടണലുകൾ എന്നിവയാണ് കോട്ടയിലുള്ളത്. ഓരോ ഗോപുരത്തിലും പീരങ്കികളുണ്ട്. ഫതഹ് ദർവാസ, മോതി ദർവാസ, ദർവാസ ഓഫ് ദ ന്യൂ ഫോർട്ട്, ജമാലി ദർവാസ, ബൻജാരി ദർവാസ, പതജ്ഞരു ദർവാസ, മക്ക ദർവാസ, ബൊദ്‌ലി ദർവാസ, ബഹ്മാനി ദർവാസി എന്നിങ്ങനെയാണ് കോട്ടയുടെ ഗേറ്റുകൾ നാമകരണം ചെയ്തിരിക്കുന്നത്.\nസ്വീകരണ ഹാൾ, ദർബാർ, വിചാരണ കേന്ദ്രം, അതിഥി മന്ദിരം, സൈനികർക്കുള്ള താവളങ്ങൾ, അക്കണ്ണ, മാതണ്ണ എന്നീ മന്ത്രിമാർക്കുള്ള മന്ദിരങ്ങൾ, രാമദാസ് ജയിൽ, രാജ്ഞിമാരുടെ കൊട്ടാരങ്ങൾ, ആയുധപ്പുര, വിനോദ കേന്ദ്രങ്ങൾ, സ്റ്റോർ റൂമുകൾ, ഓയിൽ ശേഖരങ്ങൾ, പള്ളിക്കുളം, മെയ്ക്കപ്പ് റൂമുകൾ, ജലാശയങ്ങൾ, വ്യായാമ പരിശീലന കേന്ദ്രങ്ങൾ, പൂന്തോട്ടമെല്ലാമുണ്ട്. വൈവിധ്യങ്ങളായ ചെടികളും മരങ്ങളുമൊക്കെ കമനീയമാക്കുന്ന കോട്ടയിൽ സുരക്ഷിതവും സമാധാനപരവുമായ ജീവിതം ഉറപ്പു വരുത്തുന്നതിനുള്ള സംവിധാനങ്ങളാണൊരുക്കിയിരിക്കുന്നത്.\nകരിങ്കല്ലിൽ പടുത്തുയർത്തിയ കൂറ്റൻ മതിലുകളും രൂപങ്ങളും എല്ലാം കാഴ്ചക്കാരിൽ അമ്പരപ്പ് ഉണ്ടാക്കുന്ന രീതിയിലാണ് നിർമിച്ചിരിക്കുന്നത്. വലിയ തേനീച്ചകൾ തേൻ ശേഖരിക്കാനായി പാളികൾ നിർമിക്കുന്നതിന് സമാനമായാണ് വൻ പാറക്കഷ്ണങ്ങൾ ഇവിടെ അടുക്കി വെച്ചിരിക്കുന്നത്. ഇതിനായി എത്തിയ തൊഴിലാളികളെല്ലാം തന്നെ വലിയ ഉയരം ഉള്ളവരായിരുന്നിരിക്കണം.\nഇബ്രാഹീം ഖുലി ഖുതുബ് ഷായുടെ മന്ത്രിയായിരുന്ന മുസ്തഫ ഖാൻ നിർമിച്ച മസ്ജിദ് മുസ്തഫ ഖാനും ഗോൽകൊണ്ട കോട്ടയിൽ ഇന്നും സുരക്ഷിതമാണ്. ജാമി മസ്ജിദ്, ഹമ്മാം, മസ്ജിദേ മുല്ല ഖില തുടങ്ങിയവയും ചരിത്രത്തിന്റെ ഒളിമങ്ങാത്ത ശേഷിപ്പുകളായി ഗോൽകൊണ്ട കോട്ടയെ അലങ്കരിക്കുന്നു. ഹൈദരാബാദ് നഗരഹൃദയമായ ചാർമിനാറിൽ നിന്ന് ഈ കോട്ടയിലേക്ക് അതിവേഗം എത്തിച്ചേരാവുന്ന ഒരു തുരങ്കപാതയും പണ്ട് കാലത്ത് നിലനിന്നിരുന്നു. വളരെ ദൂരെ നിന്ന് തന്നെ ശത്രുക്കളെ തിരിച്ചറിയാനും അവരുടെ വരവ് കോട്ടയിലെ രാജാവിനെ അറിയിക്കാനും ഈ തുരങ്ക പാത സഹായിച്ചിരുന്നു. എന്നാൽ ഇപ്പോൾ ഈ പാത അടഞ്ഞുപോയിരിക്കണം. മലയുടെ ഏറ്റവും മുകളിലായാണ് ദർബാർ ഹാൾ സ്ഥിതി ചെയ്യുന്നത്. ഇതിന് സമീപമെത്തി താഴേക്ക് നോക്കിയാൽ ഹൈദരാബാദ് നഗരത്തിന്റെ മൊത്തം ആകാശ സമാനമായ ദൃശ്യം ആസ്വദിക്കാം. കണ്ണെത്താ ദൂരത്തോളം പടർന്നു കിടക്കുന്ന കോൺക്രീറ്റ് കെട്ടിടങ്ങളും ചുറ്റുമുള്ള ചെറുമലകളും കോട്ടയുടെ താഴത്തുള്ള മറ്റു ശിൽപങ്ങളുമെല്ലാം ഏതോ ചിത്രകാരൻ തന്റെ പെയിന്റിംഗിൽ കോറിയിട്ടതിന് സമാനമായ ദൃശ്യഭംഗി നൽകുന്നവയാണ്.\nകർട്ടൺ വാളിലൂടെയാണ് യുദ്ധ സമയത്ത് ശത്രുവിന്റെ നീക്കങ്ങളെ നിരീക്ഷിച്ചിരുന്നത്. ബലാ ഹിസാർ ഗേറ്റിന് എതിർവശത്തായാണ് ഈ സംവിധാനമുള്ളത്. കോട്ടക്ക് അടുത്ത് തന്നെയാണ് ഗോൽകൊണ്ട ആർമി ക്യാമ്പുള്ളത്. മിക്ക വൈകുന്നേരങ്ങളിലും പട്ടാളക്കാർ നടത്തുന്ന പരിശീലനം ഇവിടെ നിന്നാൽ കാണാം. ഒരു ദിവസം മുഴുവൻ ചെലവഴിക്കാനുള്ളത്രയും രഹസ്യങ്ങൾ ഒളിപ്പിക്കുന്ന വിസ്മയമാണ് ഗോൽകൊണ്ട കോട്ട.\nഖുതുബ് ഷാ രാജാക്കന്മാരുടെയും ഹൈദരാബാദ് നിസാമുമാരുടെയും സ്മൃതികൾ ഉറങ്ങുന്ന ഗോൽകൊണ്ട കോട്ടയിലെ ചുമരുകൾ പല കഥകളും നമ്മോട് പറയും. സ്‌നേഹത്തിന്റെയും സൗഹൃദത്തിന്റെയും മതേതരത്വത്തിന്റെയും ജനാധിപത്യത്തിന്റെയുമൊക്കെ നിറമുള്ള കഥകൾ. ഒരു പക്ഷേ സമകാലിക ലോകത്ത് ഏറെ പ്രസക്തമായ നാനാത്വത്തിൽ ഏകത്വമെന്ന മഹത്തായ സന്ദേശവും ആശയവും ഈ കോട്ടയുടെ പല കൊത്തളങ്ങളിലും നമുക്ക് വായിച്ചെടുക്കാം. പ്രസിദ്ധമായ ഖുതുബ് ഷാഹി ഭരണകൂടത്തിന്റെ ആസ്ഥാന മന്ദിരമെന്ന നിലക്കും പ്രതിരോധ സംവിധാനങ്ങളുടെ നൂതനാവിഷ്‌കാരമെന്ന നിലക്കുമൊക്കെ നിത്യവും ആയിരക്കണക്കിന് സന്ദർശകരെ മാടിവിളിക്കുന്ന കോട്ടയാണിത്. പ്രവേശന കവാടത്തിനടുത്തു തന്നെ ശത്രുക്കളോ സൈന്യമോ മറ്റോ എത്തിയാൽ ശബ്ദം കേട്ടായ്ക്കകത്തേക്ക് പ്രതിധ്വനിക്കുന്നതിനുള്ള പ്രകൃതിപരമായ സംവിധാനം. ശിൽപ ചാതുര്യത്തിന്റെ ഒന്നാന്തരം സാക്ഷ്യപത്രം എങ്ങും. രാജാവിന്റെ കാവൽക്കാരുടെ സംസാരം പോലും സ്വകാര്യമായി ചുമരുകളിലെ പ്രത്യേക സംവിധാനത്തിൽ മറ്റാരും കേൾക്കാതെയാക്കിയ സംവിധാനവുമൊക്കെ ആധുനിക ശാസ്ത്ര സാങ്കേതിക ലോകത്തെ പോലും വിസ്മയിപ്പിക്കുന്നതാണ്. കോട്ടയിൽ നിന്നും തിരിച്ചിറങ്ങുമ്പോൾ പ്രവേശന കവാടത്തിലെ ശബ്ദ പ്രതിധ്വനി ഭാഗത്ത് പഴയ കുതിരക്കുളമ്പടി ശബ്ദം മുഴങ്ങുന്നതും രാജസൈന്യം ജാഗരൂകരായി നിലകൊളളുന്നതുമൊക്കെയാണ് മനസ്സിലേക്കോടിയെത്തുക.\nഒരു കുന്നിൻ പുറത്തായതുകൊണ്ട് പല നിരപ്പിലായാണ് കോട്ട സ്ഥിതി ചെയ്യുന്നത്. ഇരുട്ട് നിറഞ്ഞ മുറികളിൽ കൂടിയും ഇടനാഴികളിൽ കൂടിയും മണ്ണടിഞ്ഞുപോയ ഒരുപിടി നിമിഷങ്ങളെ ചുവടു പിടിച്ചു നടക്കുമ്പോൾ ചരിത്ര സ്മൃതികളെ ഒരു ചലച്ചിത്രത്തിലെന്നവണ്ണം ഗൈഡ് വിശദീകരിക്കുന്നുണ്ടായിരുന്നു. വിജയത്തിന്റെയും തോൽവിയുടെയും പ്രണയത്തിന്റെയും വിരഹത്തിന്റെയും ചതിയുടെയും വേദനയുടെയും ഒരായിരം കഥകൾ കാലപ്പഴക്കമേറിയ ഈ കരിങ്കൽ തൂണുകൾക്ക് നമ്മോട് പറയാനുണ്ടാകും. കോട്ടയുടെ ഏറ്റവും ഉയരത്തിലുള്ള ഗോപുരം ബാലാ ഹിസാർ എന്നറിയപ്പെടുന്നു. ഏകദേശം നാന്നൂറ് ചുവടുകൾക്കുയരെയുള്ള ഈ മൂന്നുനില കെട്ടിടമായിരുന്നു അന്നത്തെ ദർബാർ. കോട്ടയുടെ പ്രഥമ കവാടത്തിൽ നിന്നുള്ള കൈയടി ശബ്ദം ഈ ഗോപുരം വരെ പ്രതിഫലിച്ചു കേൾക്കാം.\n1656 ൽ സുൽത്താൻ അബ്ദദുല്ല ഖുതുബ് ഷായുടെ കാലത്ത് മുഗൾ ചക്രവർത്തി ഔറംഗസീബ് ഗോൽകൊണ്ട കോട്ട പിടിച്ചടക്കിയെങ്കിലും ഒരു ധാരണയുടെ അടിസ്ഥാനത്തിൽ കോട്ട തിരിച്ചുകിട്ടി. ഖുതുബ് ഷാ രാജാക്കന്മാരുടെ ഭരണ ശേഷം മുഗൾ രാജാക്കന്മാരുടെ കീഴിലായ ഹൈദരാബാദിൽ സുബേദാർ ഗവർണർമാരാണ് ഭരണം നിർവഹിച്ചത്.\nഗൊൽകൊണ്ടയിലെ ഏഴാമത്തെ സുൽത്താൻ ആയിരുന്ന അബ്ദുല്ല ഖുതുബ് ഷാ നിർമിച്ച സരായ് (യാത്രികർക്കുള്ള വിശ്രമ കേന്ദ്രം) ആണ് താരാമതി ബരദ്വാരി. മൂസി നദിക്കരയിൽ ഇബ്രാഹീം ക്വിലി ഖുതുബ് ഷാ നിർമിച്ച ഇബ്രാഹീം ബാഗ് എന്ന പൂന്തോട്ടത്തോട് ചേർന്നാണ് ഈ വിശ്രമ കേന്ദ്രം സ്ഥിതി ചെയ്യുന്നത്. ഖുതുബ് ഷാഹി രാജാക്കന്മാരുടെ കാലത്തെ കൊട്ടാര നർത്തകിയായിരുന്നു താരാമതി. ഗോൽകൊണ്ട ഏതാണ്ട് കണ്ണെത്താത്ത ദൂരം പടർന്നു കിടക്കുന്നു. ലോക പ്രശസ്ത രത്‌നമായ കോഹിനൂരും മറ്റു കല്ലുകളും ലഭിച്ച മണ്ണ്, ഖുതുബ് ഷാഹി രാജവംശത്തിന്റെ ഭരണ കേന്ദ്രത്തിൽ തകർന്നടിഞ്ഞതും അല്ലാത്തതുമായ കൊട്ടാര സമുച്ചയം, മലയുടെ താഴെ മുതൽ മുകൾ വരെ കയറിപ്പോകാൻ പടവുകൾ വിവിധ പേരുകളിൽ അറിയപ്പെടുന്ന കൊട്ടാര ഭാഗങ്ങൾ. എല്ലാം കണ്ടും അനുഭവിച്ചും അറിയുമ്പോഴാണ് ചരിത്ര സ്മൃതികൾ നമ്മെ കോൾമയിർകൊള്ളിക്കുക. ഖുതുബ് ഷാഹി ടോംബ്, നിരവധി ശവകുടീരങ്ങൾ, രാജാക്കൻമാർക്കും റാണിമാർക്കും അന്ത്യവിശ്രമത്തിനായി അവർ തന്നെ ഒരുക്കിയ കുടീരങ്ങൾ, ഇന്ത്യൻ, പേർഷ്യൻ, ഇറാനിയൻ കെട്ടിട നിർമാണ കലയുടെ ഉത്തമ ഉദാഹരണങ്ങൾ എന്നിവയൊക്കെ ഈ കോട്ടയിൽ നമുക്ക് കാണാം.\nഅക്കാലത്ത് ഗോൽകൊണ്ടയുടെ സമീപം ധാരാളം വജ്ര ഖനികളുണ്ടായിരുന്നുവെന്നാണ് ചരിത്രം. ഈ സ്വത്ത് മോഹിച്ചാണ് പലരും ഹൈദരാബാദിനെ ആക്രമിക്കാനെത്തിയത്. വിലപിടിച്ച കോഹിനൂർ രത്‌നം സുൽത്താൻ അബ്ദുല്ല ഖുതുബ് ഷായുടെ കാലത്ത് കൃഷ്ണ നദിക്കടുത്തുള്ള കൊല്ലൂരിൽ നിന്നാണ് കണ്ടെടുത്തത്. ഗോൽകൊണ്ട കോട്ടയിലായിരുന്നു ഈ രത്‌നം ആദ്യം സൂക്ഷിച്ചിരുന്നത്. പിന്നീട് മുഹമ്മദ് സഈദ് മീർ ജുംല ഈ രത്‌നം ഷാജഹാൻ ചക്രവർത്തിക്ക് സമ്മാനിച്ചുവത്രേ. 1739 ൽ ദൽഹിയിൽ നാദിർഷാ നടത്തിയ കൂട്ടക്കൊലയെ തുടർന്ന് പിന്നീട് ഇറാനിലേക്കും പിന്നീട് പഞ്ചാബിലേക്കുമെത്തി. 1852 ൽ മഹാരാജ രഞ്ജിത് സിംഗിന്റെ മകൻ ദിലീപ് സിംഗ് വിക്ടോറിയാ രാജ്ഞിക്ക് സമ്മാനിച്ചു. ഇംഗ്ലണ്ട് രാജാവിന്റെ കിരീടത്തിലിന്നും ഈ രത്‌നം സുരക്ഷിതമായിരിക്കുന്നുവെന്നതാണ് ചരിത്രം.\n01/18/2022 - 16:30


രാജ്യത്തെ കോവിഡ് രോഗമുക്തി നിരക്ക് 74.30 ശതമാനം | Covid recovery rate in India 74.30 percent | Madhyamam\ndate_range 21 Aug 2020 9:56 AM GMT\nരാജ്യത്തെ കോവിഡ് രോഗമുക്തി നിരക്ക് 74.30 ശതമാനം\nന്യൂഡൽഹി: രാജ്യത്തെ കോവിഡ് രോഗമുക്തി നിരക്ക് 74 ശതമാനം കടന്നതായി ആഭ്യന്തര മന്ത്രാലയം. രോഗമുക്തി നിരക്ക് 74.30 ശതമാനമായി ഉയർന്നു. 24 മണിക്കൂറിനിടെ 62,282 പേർ രോഗമുക്തി നേടിയതായും ആരോഗ്യമന്ത്രാലയം അറിയിച്ചു.\nരാജ്യത്ത് ഇതുവരെ 21,58,947പേർ രോഗമുക്തി നേടി. 6,92,028 പേരാണ് നിലവിൽ ചികിത്സയിലുള്ളത്. രാജ്യത്തെ മരണനിരക്ക് 1.89 ശതമാനമായി താഴ്ന്നതും ആശ്വാസജനകമാണെന്ന് ആരോഗ്യമന്ത്രാലയം അറിയിച്ചു.\nരാജ്യത്ത് കഴിഞ്ഞ 24 മണിക്കൂറിനുള്ളിൽ രാജ്യത്ത് 68,898 പേർക്കാണ് കോവിഡ് ബാധ സ്ഥിരീകരിച്ചത്. ഇതോടെ രാജ്യത്തെ കോവിഡ് ബാധിതരുടെ എണ്ണം 29 ലക്ഷം കടന്നു. 29,05,844 പേർക്കാണ് ഇതുവരെ കോവിഡ് സ്ഥിരീകരിച്ചിട്ടുള്ളത്. വിവിധ സംസ്ഥാനങ്ങളിലായി കഴിഞ്ഞ 24 മണിക്കൂറിനുള്ളിൽ 983 കോവിഡ് മരണങ്ങളും റിപ്പോർട്ട് ചെയ്തു. ഇതോടെ കോവിഡ് രോഗബാധയെ തുടർന്ന് മരിച്ചവരുടെ എണ്ണം 54,849 ആയി.\nഡൽഹിയിലാണ് ഏറ്റവും ഉയർന്ന രോഗമുക്തി നിരക്ക്. 90.10 ശതമാനം. തമിഴ്നാട്ടിൽ 83.50 ശതമാനവും ഗുജറാത്തിൽ 79.40 ശതമാനവും തെലങ്കാനയിൽ 77.40 ശതമാനവും രാജസ്ഥാനിൽ 76.80 ശതമാനവും പശ്ചിമബംഗാളിൽ 76.50 ശതമാനവുമാണ് രോഗമുക്തി നിരക്ക്.\nTAGS:Covid 19 Corona virus Covid recovery rate Covid death\nWeb Title - Covid recovery rate in India 74.30 percent


Pradeep Jaiswal about madhypradesh government | 'മധ്യപ്രദേശില് കോണ്‍ഗ്രസിന്‍റെ കളി കാത്തിരുന്ന് കണ്ടോളു; ഭൂരിപക്ഷം തെളിയിക്കുമെന്ന് ജയ്സ്വാള് - Malayalam Oneindia\n26 min ago ശബരിമല തീർത്ഥാടനം: ദേവസ്വംബോർഡ് ജീവനക്കാർക്ക് പിപിഇ കിറ്റ് നൽകും, കൊവിഡ് വ്യാപനം തടയാൻ കർശന നടപടി\n38 min ago ബിജെപി- സിപിഎം ധാരണ, കേന്ദ്ര ഏജൻസികളെ പിന്നോട്ട് വലിക്കാനുള്ള ശ്രമമുണ്ടെന്ന് മുല്ലപ്പള്ളി\nUpdated: Mon, Mar 16, 2020, 8:37 [IST]\nഭോപ്പാല്: ഒന്നര വര്‍ഷത്തില് താഴെ മാത്രം പ്രായമുള്ള ഉത്തര്‍പ്രദേശിലെ കമല്‍നാഥ് സര്‍ക്കാറിന്‍റെ ആയുസ്സ് ഇനി എത്ര നാള് എന്നത് ആര്‍ക്കും ഉറപ്പില്ലാത്ത അവസ്ഥയില് നില്‍ക്കുകയാണ്. പാര്‍ട്ടി വിട്ട എഐസിസി ജനറല് സെക്രട്ടറി ജ്യോതിരാദിത്യ സിന്ധ്യക്ക് പിന്തുണ പ്രഖ്യാപിച്ച് 22 കോണ്‍ഗ്രസ് എംഎല്‍എമാര് രാജിവെച്ചതോടെയാണ് മധ്യപ്രദേശ് സര്‍ക്കാറിന്‍റെ നിലനില്‍പ്പിന് ഭീഷണി ഉയര്‍ന്നത്.\n22 അംഗങ്ങളുടെ രാജി പ്രഖ്യാപനത്തോടെ കമല്‍നാഥ് സര്‍ക്കാര് ന്യൂനപക്ഷമായി. ഇതോടെ തിങ്കളാഴ്ച ആരംഭിക്കുന്ന നിയമസഭയില് അന്ന് തന്നെ വിശ്വാസം തെളിയിക്കാന് സര്‍ക്കാറിനോട് ഗവര്‍ണര് നിര്‍ദ്ദേശിക്കുകയും ചെയ്തു. വിശ്വാസ വോട്ടെടുപ്പ് വേണമെന്ന ആവശ്യവുമായി ബിജെപി നേതൃത്വം സമീപിച്ചതിന് പിന്നാലെയായിരുന്നു ഗവര്‍ണ്ണറുടെ നിര്‍ദ്ദേശം വന്നത്. അതേസമയം, സര്‍ക്കാറിനെ നിലനിര്‍ത്താന് കഴിയുമെന്ന പൂര്‍ണ്ണ ആത്മവിശ്വാസത്തിലാണ് അവസാന നിമിഷവും കോണ്‍ഗ്രസ്. കൂടുതല് വിശദാംശങ്ങള് ഇങ്ങനെ....\nതിങ്കളാഴ്ച രാവിലെ 11\nമധ്യപ്രദേശ് നിയമസഭയുടെ ബജറ്റ് സമ്മളനം ആരംഭിക്കുന്ന തിങ്കളാഴ്ച രാവിലെ 11 ന് തന്നെ വിശ്വാസ വോട്ട് തേടണമെന്നാണ് ഗവര്‍ണര് ലാല്‍ജ് ടണ്‍ഠന് മുഖ്യമന്ത്രി കമല്‍നാഥിനോട് ആവശ്യപ്പെട്ടിരിക്കുന്നത്. സംസ്ഥാനത്ത് നിലവില് ഉള്ളതെന്നും അത്തരമൊരു സാഹചര്യത്തില് ബിജെപി നേതൃത്വം ഉന്നയിക്കുന്ന ആരോപണത്തില് കഴമ്പുണ്ടെന്നും വ്യക്തമാക്കിയായിരുന്നു നിയമസഭയില് ഭൂരിപക്ഷം തെളിയിക്കാന് ഗവര്‍ണര് ആവശ്യപ്പെട്ടത്.\nഎന്നാല് തിങ്കളാഴ്ച തന്നെ വിശ്വാസ വോട്ട് തേടണമെന്ന ഗവര്‍ണ്ണറുടെ നിര്‍ദ്ദേശത്തിനെതിരെ കോണ്‍ഗ്രസ് നേതൃത്വം രംഗത്ത് വന്നിട്ടുണ്ട്. നിയമസഭയില് എപ്പോള് വിശ്വാസ വോട്ടെടുപ്പ് നടത്തണമെന്ന കാര്യത്തില് ഗവര്‍ണ്ണറല്ല സ്പീക്കറാണ് അന്തിമ നിലപാട് സ്വീകരിക്കേണ്ടതെന്നാണ് കോണ്‍ഗ്രസ് നേതാക്കള് അഭിപ്രായപ്പെടുന്നത്. ഇക്കാര്യം ചൂണ്ടിക്കാട്ടി ഗവര്‍ണ്ണര്‍ക്കെതിരെ സുപ്രീംകോടതിയെ സമീപിക്കാനിരിക്കുകയാണ് കോണ്‍ഗ്രസ് എന്നആ സൂചന.\nനിയമസഭയില് വിശ്വാസ വോട്ട് നേരിടാന് സര്‍ക്കാര് സന്നദ്ധമാണെന്ന് മുഖ്യമന്ത്രി നേരത്തെ അറിയിച്ചിരുന്നു. മാര്‍ച്ച് 16 ന് നിയമസഭയുടെ ബജറ്റ് സമ്മേളനം ആരംഭിക്കും. അപ്പോള് വിശ്വാസ വോട്ടെടുപ്പ് നടത്താനുള്ള തീയതി സ്പീക്കര്‍ക്ക് തീരുമാനിക്കാമെന്നും ഗവര്‍ണര്‍ക്ക് നല്‍കിയ കത്തില് കമല്‍നാഥ് വ്യക്തമാക്കിയിരുന്നു.\nഎംഎല്‍എമാരുടെ രാജി അംഗീകരിക്കാതെ അയോഗ്യത നടപടികളിലേക്ക് കാര്യങ്ങള് എത്തിക്കാന് കോണ്‍ഗ്രസ് അംഗമായ സ്പീക്കര് ശ്രമിച്ചേക്കുമെന്ന സൂചനകളും ഇതിനിടെ പുറത്തു വന്നിരുന്നു. ഇതോടെയാണ് ശനിയാഴ്ച രാത്രി തന്നെ ഗവര്‍ണ്ണറെ കണ്ട് തിങ്കളാഴ്ച വിശ്വാസ വോട്ടെടുപ്പ് നടത്താന് നിര്‍ദ്ദേശിക്കണമെന്ന് ബിജെപി നേതാക്കള് ആവശ്യപ്പെട്ടത്.\nഎന്നാല് നാളെ വിശ്വാസ വോട്ടെടുപ്പ് നടക്കില്ലെന്നാണ് കോണ്‍ഗ്ര നേതാക്കള് വ്യക്തമാക്കുന്നത്. ഞങ്ങളെല്ലാവരു കൊറോണ വൈറസ് എന്ന മഹാമാരിയെ പ്രതിരോധിക്കാനുള്ള ശ്രമത്തിലാണ്. അതിനിടിയില് നാളെ വിശ്വാസ വോട്ടെടുപ്പ് നടക്കില്ലെന്നാണ് കോണ്‍ഗ്രസ് നേതാവും മന്ത്രിയുമായി ജയ്സ്വാള് പറഞ്ഞത്. കമല്‍നാഥ് വിളിച്ചു ചേര്‍ത്ത ക്യാമ്പിനറ്റ് യോഗത്തിന് ശേഷം വാര്‍ത്താ ഏജന്‍ന്‍സിയായ എഎന്‍ഐയോട് പ്രതികരിക്കുകയായിരുന്നു അദ്ദേഹം.\nഭൂരിപക്ഷം തെളിയിക്കാനുള്ള അംഗബലം ഞങ്ങള്‍ക്കുണ്ട്. മുഖ്യമന്ത്രി കമല്‍നാഥ് പൂര്‍ണ്ണ ആത്മവിശ്വാസത്തിലാണ്. എന്ത് സംഭവിക്കുമെന്ന് കാത്തിരുന്ന കാണാമെന്നും ജയ്സ്വാള് പറഞ്ഞു. ആഭ്യന്തരമന്ത്രി ബാല ബച്ചൻ, നിയമമന്ത്രി പി സി ശർമ്മ, മന്ത്രിമാരായ ലഖാൻ സിംഗ് യാദവ്, സഞ്ജൻ സിംഗ് വർമ്മ തുടങ്ങിയവരും ക്യാമ്പിനറ്റ് യോഗത്തില് പങ്കെടുത്തിരുന്നു. അതിനിടെ ഇന്ന് രാവിലെ ജയ്പൂരിൽ നിന്ന് ഭോപ്പാലിലെത്തിയ കോൺഗ്രസ് എം‌എൽ‌എമാരെ മാരിയറ്റ് ഹോട്ടലിലേക്ക് മാറ്റി.\nഎം‌എൽ‌എമാർക്കൊപ്പം ഉണ്ടായിരുന്ന മുതിർന്ന കോൺഗ്രസ് നേതാവ് ഹരീഷ് റാവത്തും നിയമസഭയിൽ കമൽനാഥ് നയിക്കുന്ന സർക്കാർ വിശ്വാസം വോട്ടെടുപ്പ് വിജയിക്കുമെന്ന് ആത്മവിശ്വാസം പ്രകടിപ്പിച്ചു. വിശ്വാസ വോട്ടെടുപ്പിനെ കുറിച്ച് ബിജെപി അസ്വസ്ഥനാണെന്നും അദ്ദേഹം അവകാശപ്പെട്ടു. "ഞങ്ങൾ വിശ്വാസ വോട്ടെടുപ്പിന് തയ്യാറാണ്, അത് വിജയിക്കുമെന്ന് ഞങ്ങൾക്ക് ഉറപ്പുണ്ട്. ഞങ്ങളല്ല ബിജെപിയാണ് പരിഭ്രാന്തര്,"- റാവത്ത് മാധ്യമപ്രവർത്തകരോട് പറഞ്ഞു.\nമുൻ കോൺഗ്രസ് നേതാവ് ജ്യോതിരാദിത്യ സിന്ധ്യയെ പിന്തുണയ്ക്കുന്ന വിമത എം‌എൽ‌എമാരെക്കുറിച്ച് ചോദിച്ചപ്പോൾ ഉത്തരാഖണ്ഡ് മുൻ മുഖ്യമന്ത്രികൂടിയായ ഹരീഷ് റാവത്ത് പറഞ്ഞത് വിമത എം‌എൽ‌എമാർ ഞങ്ങളുമായി ബന്ധപ്പെട്ടിട്ടുണ്ടെന്നായിരുന്നു. കമല്‍നാഥ് സര്‍ക്കാറിന് 112 ലധികം എം‌എൽ‌എമാരുണ്ടെ പിന്തുണയുണ്ടെന്നാണ് മറ്റൊരു കോണ്‍ഗ്രസ് നേതാവായ കാത്തിലാല് ബുഹാരിയയും പറഞ്ഞത്.\nബെംഗളൂരുലേക്ക് വിമത എം‌എൽ‌എമാരെ തട്ടിക്കൊണ്ടുപോയതാണെന്നും കുടുംബത്തെ കാണാൻ അനുവദിക്കുന്നില്ലെന്നും കോൺഗ്രസ് ആരോപിക്കുന്നു. അവരിൽ പലരും തിരികെ വരാൻ ആഗ്രഹിക്കുന്നുവെങ്കിലും ബിജെപ അനുവദിക്കുന്നില്ല. അവരെ ഭയപ്പെടുത്തുകയും മൊബൈൽ ഫോണുകൾ പിടിച്ചു വെച്ചിരിക്കയാണെന്നും കോണ്‍ഗ്രസ് നേതാക്കള് പറഞ്ഞു. ഇതൊകു ദേശീയ പ്രശ്‌നമാണെന്ന് ആരോപിച്ച് സുപ്രീം കോടതിയെ സമീപിക്കുമെന്നും കോൺഗ്രസ് അറിയിച്ചു.\nകോൺഗ്രസിന്‍റെ ആരോപണങ്ങൾക്ക് ശേഷം, വിമത എം‌എൽ‌എമാരിൽ പലരും വീഡിയോകൾ പുറത്ത് വിട്ടിട്ടുണ്ട്. അതിൽ സിന്ധ്യയോട് വിശ്വസ്തത പ്രകടിപ്പിക്കുകയും രാജിവയ്ക്കാനുള്ള കാരണം ആവർത്തിക്കുകയുമാണ് ചെയ്യുന്നത്. അതേസമയം ചില എംഎല്‍എമാര് ഇപ്പോഴും തങ്ങളെ നിലപാട് വീഡിയോയിലുടെ പുറത്തറയിച്ചിട്ടില്ല് എന്നതാണ് കോണ്‍ഗ്രസ് പിടിവള്ളിയായി കാണുന്നത്.\nകേവല ഭൂരിപക്ഷത്തിന് 112\nനേരത്തെ രാജി നൽകിയ ആറ് മന്ത്രിമാർ എംഎൽഎ സ്ഥാനം രാജിവച്ചത് സ്പീക്കർ അംഗീകരിച്ചു. ഇതോടെ നിയമസഭയുടെ അംഗബലം 222 ആയി ചുരുങ്ങി. കേവല ഭൂരിപക്ഷത്തിന് 112 പേരുടെ പിന്തുണ വേണം. ശേഷിക്കുന്ന എംഎല്‍എമാരോട് വെള്ളിയാഴ്ച നേരിട്ട് ഹാജരായി വിശദീകരണം നല്‍കണമെന്ന് സ്പീക്കര് നിര്‍ദ്ദേശിച്ചിരുന്നെങ്കില് വിമത നേതാക്കള് അതിന് തയ്യാറായിട്ടില്ല.\nmadhya pradesh congress kamalnath കമല്‍നാഥ് മധ്യപ്രദേശ് കോണ്‍ഗ്രസ് politics\nPradeep Jaiswal about madhypradesh government


ശ്വാസം മാത്രമുള്ള ആ 15 മിനിറ്റ്, മറക്കാനാവില്ല; മേജർ പ്രിൻസ് ജോസ്, കാർഗിലിലെ മലയാളിവീര്യം | Kargil War | Indian Army | Kargil Vijay Diwas | Major Prince Jose | Kargil War Hero | Malayali Army Officer | Manorama News | Manorama Online\nപി.സനിൽകുമാർ July 26, 2020 03:19 PM IST\nകാർഗിലിൽ വിജയം ആഘോഷിക്കുന്ന മേജർ (അന്ന് ക്യാപ്റ്റൻ) പ്രിൻസ് ജോസും മറ്റ് ഇന്ത്യൻ സൈനികരും.\nക്യാപ്റ്റൻ പ്രിൻസ് ജോസിന് അന്നത്തെ ആ 15 മിനിറ്റ് ഏറെ വിലപ്പെട്ടതായിരുന്നു. കാർഗിൽ മലനിരകളിൽ തമ്പടിച്ച പാക്ക് പട്ടാളത്തെ തുരത്താനുള്ള ചരിത്ര നിയോഗത്തിൽ നഷ്ടപ്പെടുന്ന ഓരോ നിമിഷത്തിന്റെയും വില ജീവനാണെന്നു തിരിച്ചറിഞ്ഞ ധീരപോരാളി.\n‘ശ്വാസം മാത്രമുള്ള ആ 15 മിനിറ്റ്. ഓർമവച്ച നാൾ മുതലുള്ള ഓർമകളിലെ ഓർക്കാനിഷ്ടമില്ലാത്ത ശൂന്യത. തണുത്തുറഞ്ഞ സാൻഡോ ടോപ്പിൽ അതിസാഹസികമായ മുന്നേറ്റത്തിലായിരുന്നു. കനൽച്ചൂടോടെ തെറിച്ചുവന്നൊരു ചീള് ശക്തിയിൽ മുഖത്തടിച്ചപ്പോൾ കാൽതെന്നി. ഉരുണ്ടുപോയി വീണത് 300 അടി താഴ്ചയിൽ. രാജ്യം പ്രാർഥനയോടെ ഉണരുന്ന പുലരിയിൽ കൊടുംതണുപ്പിനെ വകവയ്ക്കാതെ ശത്രുവിന്റെ താവളങ്ങളിലേക്കുള്ള പടയൊരുക്കത്തിലായിരുന്നു ഞങ്ങൾ. നേരം പരപരാ വെളുത്തു തുടങ്ങുന്നു. ഓർക്കാപ്പുറത്തായിരുന്നു ശത്രുവിന്റെ ഷെല്ലാക്രമണം. പാറക്കൂട്ടത്തിലേക്കാണു വീണത്. ബോധമറ്റിരുന്നു. ബഡ്ഡി സൈനികൻ കുതിച്ചെത്തി പ്രാഥമിക ശുശ്രൂഷ നൽകി ജീവിതത്തിലേക്ക് ഉണർത്തി. വിശ്രമിക്കാനുള്ള നേരമായിരുന്നില്ല അത്. വീണ്ടും പോർക്കളത്തിലേക്ക്..’\nപാക്കിസ്ഥാനെ തുരത്തി ഇന്ത്യൻ പട്ടാളം കാർഗിലിൽ വിജയക്കൊടി നാട്ടിയതിന്റെ 21–ാം വാർഷികമാണിന്ന്. 1999 ജൂലൈ 26ന് കാർഗിൽ ഇന്ത്യൻ സേന തിരിച്ചുപിടിച്ചതിന്റെ ചരിത്രദിനം. കാർഗിൽ വിജയ് ദിനത്തിൽ, മലനിരകളിലെ ത്രസിപ്പിക്കുന്ന അങ്കത്തിന്റെ നേർക്കഥ പറയുകയാണു കോട്ടയം ചങ്ങനാശ്ശേരി സ്വദേശി മേജർ പ്രിൻസ് ജോസ് (47). കാർഗിൽ യുദ്ധത്തിൽ പങ്കെടുത്ത നിരവധി മലയാളികളെ നമുക്കറിയാം. ‘ഓപറേഷൻ വിജയ്’ എന്നറിയപ്പെട്ട കാർഗിൽ ദൗത്യം സഫലമാക്കാൻ ആദ്യം മല കയറി വഴിയൊരുക്കിയവരുടെ കൂട്ടത്തിലാണു പ്രിൻസ് ജോസിന്റെ സ്ഥാനം. സംസാരിക്കുമ്പോൾ, കാർഗിലിലെ വീര്യത്തിനു രാജ്യം സമ്മാനിച്ച രാഷ്ട്രപതിയുടെ സേനാമെഡൽ അദ്ദേഹത്തിന്റെ കയ്യിലിരുന്നു തിളങ്ങി.\n18,000 അടി ഉയരത്തിലെ പോരാട്ടവീര്യം; കാർഗിൽ യുദ്ധ വിജയത്തിന് ഇന്ന് 21 വയസ്സ്\n∙ ആട്ടിടയന്മാർ തെളിച്ച വഴി\n1999 മേയ് 3. കൂട്ടം തെറ്റിയ യാക്കുകളെ തേടിപ്പോയ രണ്ട് ഇടയന്മാരാണ് അതാദ്യം കണ്ടത്. ബടാലിക് പ്രദേശത്തെ മലമുകളിൽ ആൾപ്പെരുമാറ്റം. ജമ്മു കശ്മീരിലെ കാര്‍ഗില് ജില്ലയില് നിയന്ത്രണരേഖയോടടുത്ത് ആയുധധാരികളായ അപരിചിതരുടെ സാന്നിധ്യമാണ് ആ ആട്ടിടയന്മാർ കണ്ടത്. മുന്‍പ് ഇത്തരം സംഭവം ഉണ്ടായിട്ടില്ലാത്തതിനാല് അവര് തൊട്ടടുത്തുള്ള സൈനിക കേന്ദ്രത്തില് വിവരം അറിയിച്ചു. ശ്രീനഗറില്‍നിന്ന് ഏകദേശം 205 കിലോമീറ്ററുണ്ട് കാര്‍ഗിലിലേക്ക്. ശൈത്യകാലത്തു മൈനസ് 30 ഡിഗ്രി വരെ തണുപ്പ് താഴുന്ന, ഹിമാലയന് മലനിരകളാല് ചുറ്റപ്പെട്ട തന്ത്രപ്രധാന ഇടം.\nകാലാവസ്ഥ മോശമായതിനാലും തണുപ്പുകാലത്തു നുഴഞ്ഞുകയറ്റം കുറവായതിനാലും ആട്ടിടയന്‍മാര് ചൂണ്ടികാട്ടിയ മേഖലകളില് പട്രോളിങ് കുറവായിരുന്നു. ഇന്ത്യന് ഭൂപ്രദേശങ്ങള് പിടിച്ചടക്കുകയെന്ന വ്യാമോഹത്തിൽ പാക്ക് പട്ടാള മേധാവി പർവേസ് മുഷറഫ് കശ്മീരിലേക്ക് അയച്ച നുഴഞ്ഞുകയറ്റക്കാരായിരുന്നു അവർ. മേയ് രണ്ടാംവാരം ക്യാപ്റ്റന് സൗരഭ് കാലിയയുടെ നേതൃത്വത്തില് അഞ്ചംഗ സംഘം സ്ഥലത്തേക്കു പോയി. അവര് മടങ്ങിവന്നില്ല. നുഴഞ്ഞുകയറ്റക്കാര് അതിർത്തി കടന്നെത്തിയതായി സൈന്യത്തിനു മനസ്സിലായി. അവരെ വേഗത്തില് പുറത്താക്കാന് കഴിയുമെന്ന പ്രതീക്ഷയിലായിരുന്നു പട്ടാളം. തൊട്ടുപിന്നാലെയാണു കാര്‍ഗിലില് വിവിധ ഭാഗങ്ങളില് ശത്രുവിന്റെ സാന്നിധ്യമുണ്ടെന്ന സ്ഥിരീകരണം ലഭിച്ചത്. നൂറു കണക്കിനു പാക്ക് സൈനികര് തീവ്രവാദികളോടൊപ്പം കാര്‍ഗിൽ മലനിരകളില് താവളമുറപ്പിച്ചെന്ന രഹസ്യാന്വേഷണ വിവരവും വന്നു.\nകാർഗിലിലെ പോരാട്ടത്തിനിടെ മേജർ പ്രിൻസ് ജോസും സഹസൈനികരും\nചെറിയ സൈനിക നീക്കത്തിലൂടെ ഇവരെ പുറത്താക്കാന് കഴിയില്ലെന്നു തിരിച്ചറിഞ്ഞ സേന, വലിയ സൈനിക നടപടിക്ക് തുടക്കമിട്ടു. അതാണ് ഓപ്പറേഷന് വിജയ്. രണ്ടു ലക്ഷത്തോളം സൈനികർ പങ്കെടുത്ത യുദ്ധം. 30,000 പേര് നേരിട്ട് അങ്കത്തട്ടിൽ അടരാടി. അർധസൈനിക വിഭാഗങ്ങളും പ്രത്യേക സൈനിക വിഭാഗങ്ങളും വ്യോമസേനയും പങ്കാളികളായി. പ്രതീക്ഷിച്ചതിലും കരുത്തരായിരുന്നു ശത്രു. തന്ത്രപ്രധാന മേഖലകളില് നിലയുറപ്പിക്കാനായത് അവരുടെ ശക്തി കൂട്ടി. ഉയരത്തിന്റെ മുൻതൂക്കമുള്ള മലമുകളിൽ നിലയുറപ്പിച്ച ശത്രുവിനെതിരെ താഴ്‍വാരത്തുനിന്നു പൊരുതേണ്ട അവസ്ഥ. രണ്ട് ഇന്ത്യൻ വ്യോമസേനാ വിമാനങ്ങള് പാക്ക് സൈന്യത്തിന്റെ പിന്തുണയോടെ നുഴഞ്ഞുകയറ്റക്കാര് വെടിവച്ചിട്ടതോടെ യുദ്ധത്തിനു കാഹളം മുഴങ്ങി.\n∙ മോഹിച്ചു, പട്ടാളക്കാരനായി\nകണ്ടങ്കരി കെ.എൽ.ജോസിന്റെയും റോസമ്മയുടെയും ഏഴു മക്കളിൽ ഇളയവനാണ് ഞാൻ. പട്ടാളക്കാരനാകണം എന്നായിരുന്നു മോഹം. സ്വാതന്ത്ര്യ സമരസേനാനി ഗ്രിഗറി കണ്ടങ്കരിയുടെ സഹോദരപുത്രനു രാജ്യസ്നേഹം രക്തത്തിൽ അലിഞ്ഞുചേർന്നതാണല്ലോ. സെന്റ് ജോസഫ്സ് എൽപി സ്കൂളിൽനിന്നു തിരുവനന്തപുരം കഴക്കൂട്ടത്തെ സൈനിക സ്കൂളിൽ തുടർ വിദ്യാഭ്യാസം. സ്കൂളിലെ ഫുട്ബോൾ ടീമിൽ അംഗമായിരുന്നു, നല്ല സൈക്ലിസ്റ്റുമായിരുന്നു. ക്ലാസിൽ അടങ്ങിയിരിക്കുന്നതിനേക്കാൾ പുറത്തുള്ള കളികളും സാഹസിക വിനോദങ്ങളുമാണു സന്തോഷിപ്പിച്ചത്. അവിടെ പഠിപ്പിച്ചിരുന്ന ജാട്ട് റെജിമെന്റിലെ ക്യാപ്റ്റൻ പോൾ ബാസ്റ്റിൻ കുടുംബസുഹൃത്തായിരുന്നു. സൈനിക സ്കൂളിൽ എനിക്ക് ആറു വർഷം സീനിയറായിരുന്നു ബാസ്റ്റിൻ. അദ്ദേഹം 1984 ബാച്ചും ഞാൻ 1990 ബാച്ചും. ബാസ്റ്റിനാണു സൈന്യത്തിൽ അണിചേരാൻ പ്രേരണയായത്.\n‘ബിഗ് ബ്രദർ’ എന്നു വിളിച്ചിരുന്ന ക്യാപ്റ്റൻ ബാസ്റ്റിൻ പാരാ കമാൻഡോ ആയിരുന്നു. ഇന്ത്യൻ സേനയിലെ എലീറ്റ് സ്പെഷൽ ഫോഴ്‍സ് ആയ ഒൻപതാം റെജിമെന്റിലെ അംഗം. ആഴക്കടലിലെ നീന്തലിലായിരുന്നു സ്പെഷലൈസ് ചെയ്തിരുന്നത്. ബാസ്റ്റിന്റെ ധീരകഥകൾ എന്റെ മനസ്സിൽ പട്ടാളക്കാരന്റെ യൂണിഫോം തയ്പ്പിച്ചു. വെള്ളത്തിനടിയിലെ അഭ്യാസത്തിനിടെ ക്യാപ്റ്റൻ ബാസ്റ്റിനു ജീവൻ നഷ്ടപ്പെട്ടത് അറിഞ്ഞപ്പോൾ, ഞാൻ ശപഥമെടുത്തു: എനിക്കും9പാരാ സ്പെഷൽ ഫോഴ്സിന്റെ ഭാഗമാകണം, ഇന്ത്യയുടെ ധീരപുത്രനാകണം. ചങ്ങനാശേരി എസ്ബി കോളജിൽനിന്ന് ബിഎസ്‌സി പാസായി 1995 ൽ സൈന്യത്തിൽ ചേർന്നു.\nപാരാ സ്പെഷൽ ഫോഴ്സിന്റെ ഭാഗമാകാൻ സ്വയംസന്നദ്ധനായി. ക്ലേശകരവും സങ്കീർണവുമായ പരിശീലനത്തിനൊടുവിൽ ആ മോഹം പൂവണിഞ്ഞു. ഫോഴ്സിന്റെ കമാൻഡോ വിങ്ങിന്റെ ക്യാപ്റ്റനുമായി. പർവതാരോഹണത്തിലും മിടുക്ക് കാട്ടിയപ്പോൾ സൈന്യം ആഗ്രയിൽ പാരാ ജംപിങ്ങിൽ പരിശീലനം നൽകി. 1999 മേയ് 28ന് കശ്മീരിൽനിന്നു സുപ്രധാന വിളിയെത്തി. ദ്രാസ് മേഖലയ്ക്ക് എട്ടു കിലോമീറ്റർ അകലെ പൺഡ്രാസിലായിരുന്നു കമാൻഡോസ് ഉൾപ്പെട്ട എന്റെ സംഘത്തിന്റെ ആദ്യ ക്യാംപ്. പ്രദേശത്തെക്കുറിച്ചുള്ള ധാരണ കുറവായിരുന്നതിനാൽ ഉപഗ്രഹ ചിത്രങ്ങളുടെ സഹായത്തോടെയാണു നുഴഞ്ഞുകയറ്റക്കാർ കയ്യടക്കിയ മേഖലകളിലേക്കു സംഘം നീങ്ങിയത്.\n∙ രാത്രിയിലെ മലകയറ്റം\nദുര്‍ഘടമായ ഭൂപ്രകൃതിയാണു കാര്‍ഗിലിലേത്. കുന്നുകള് നിറഞ്ഞ പ്രദേശം. ഗതാഗത സൗകര്യങ്ങള് കുറവ്. ലേയില്‍നിന്നു ശ്രീനഗറിലേക്കുള്ള ദേശീയപാതപോലും രണ്ടുവരി. ഈ റോഡ് കൃത്യമായി ലക്ഷ്യമിടാനാകുന്ന കുന്നുകളില് നുഴഞ്ഞുകയറ്റക്കാരും പാക്ക് പട്ടാളവും താവളമുറപ്പിച്ച് വെടിവയ്പ് തുടങ്ങിയതോടെ സൈനിക നീക്കം തടസ്സപ്പെട്ടു. ഉയരങ്ങളിലുള്ള പാക്ക് സൈന്യത്തിനായിരുന്നു മേധാവിത്തം. ഗ്രനേഡ് ലോഞ്ചറുകളും മോര്‍ട്ടാറുകളും വിമാനങ്ങളെ വെടിവച്ചിടാന് കഴിയുന്ന തോക്കുകളുമായി സര്‍വ സജ്ജരായിരുന്നു അവർ. യുദ്ധം ജയിക്കാന് ദേശീയപാതയിലൂടെയുള്ള സൈനിക നീക്കം സാധാരണ രീതിയിലാക്കണമായിരുന്നു. അതിനു പാക്ക് നിയന്ത്രണ പോസ്റ്റുകള് മോചിപ്പിക്കണം.\nലഡാക്കിലുള്ള ഇന്ത്യൻ സൈന്യത്തിന്റെ ജീവനാഡിയാണു ശ്രീനഗറിൽനിന്നു കാർഗിലും ദ്രാസും കടന്നു ലേയിലേക്കുള്ള റോഡ്. ലഡാക്കിലെ ആയിരക്കണക്കിനു സൈനികർക്കു ഭക്ഷണവും ഇന്ധനവും വെടിക്കോപ്പും എത്തിക്കുന്നത് ഈ വഴിയിലൂടെയാണ്. ഇന്ത്യൻ സൈനിക വാഹനങ്ങൾ മലമുകളിലെ പാക്ക് സൈനികർക്കു കാണാനാവും. അവർ നൽകുന്ന വിവരമനുസരിച്ച് ആക്രമിച്ചു തകർക്കാം. ലഡാക്കിനെ ഒറ്റപ്പെടുത്തി പിടിച്ചെടുക്കുകയാണു ഉദ്ദേശ്യമെന്നു വ്യക്തമായി. ഉയരത്തിലിരിക്കുന്ന ശത്രുവിനെ ഒഴിപ്പിക്കുക എളുപ്പമല്ല. ഒരു യന്ത്രത്തോക്കും നല്ലൊരു നായയും ഉണ്ടെങ്കിൽ ഒരാൾക്കു കുന്നിൻമുകളിലിരുന്ന് ഒരു ബറ്റാലിയൻ സൈന്യത്തെ ചെറുക്കാനാവുമെന്നാണു സൈനികതന്ത്രത്തിലെ ചൊല്ല്.\nനിയന്ത്രണ രേഖയ്ക്കു രണ്ടു കിലോമീറ്റർ വരെ അടുത്തെത്തിയ ഞങ്ങളുടെ സംഘത്തിനു സാൻഡോ കുന്നുകളിൽനിന്ന് ആക്രമണം നടത്താനായിരുന്നു ആദ്യം നിർദേശം കിട്ടിയത്. എകെ 58 തോക്ക്, ഗ്രനേഡുകൾ, റോക്കറ്റ് ലോഞ്ചറുകൾ, സ്ഫോടക വസ്തുക്കൾ, കുറച്ചു ഭക്ഷണം എന്നിവയും ചുമലിലേറ്റി രാത്രികളിലായിരുന്നു മലകയറ്റം. ഇന്ത്യൻ സൈന്യത്തെ കണ്ടതോടെ പാക്ക് പട്ടാളം വെടിവയ്പ് ആരംഭിച്ചു. കൂടെയുണ്ടായിരുന്ന കമാൻഡോ സഫറുദ്ദീന്റെ കാലിൽ വെടിയേറ്റു. തൽക്കാലത്തേക്കു ഞങ്ങൾ പാറയിടുക്കിൽ രക്ഷ തേടി. പിന്നിലായി വരുന്ന വലിയ സൈനിക സംഘത്തെ ശത്രുവിന്റെ സാന്നിധ്യം വയർലസിലൂടെ അറിയിച്ചു. താഴെനിന്ന് ഇന്ത്യ ആക്രമിച്ചു. പ്രത്യാക്രമണത്തിന് കരുത്ത് കൂടുതലായിരുന്നു.\nഈ ഷെല്ലാക്രമണത്തിൽ ആലപ്പുഴ സ്വദേശി രാധാകുമാർ വീരമൃത്യു വരിച്ചു. കാര്‍ഗിലിലെ പോയിന്റ് 4590 പോസ്റ്റില്‍നിന്നു നോക്കുമ്പോഴാണു ദേശീയപാത വ്യക്തമായി ശത്രു സൈന്യത്തിനു കാണാന് കഴിയുന്നത്. പോയിന്റ് 5353 ആയിരുന്നു കാര്‍ഗില് മേഖലയിലെ ഉയരം കൂടിയ പോസ്റ്റ്. കരസേനാ മേധാവി ജനറൽ വി.പി.മാലിക് വ്യോമസേനയുടെ സഹായം തേടി. വ്യോമസേനയെ ഉപയോഗിച്ചാൽ പൂർണ യുദ്ധമുണ്ടായേക്കുമെന്നു വ്യോമസേനാ മേധാവി അനിൽ ടിപ്നിസ് പറഞ്ഞു. പ്രധാനമന്ത്രി അടൽ ബിഹാരി വാജ്പേയി ഇതിനു സമ്മതം നൽകി; നമ്മുടെ സേന നിയന്ത്രണരേഖ കടക്കാൻ പാടില്ലെന്ന നിബന്ധനയിൽ. ശത്രുവിനെ വശങ്ങളിൽ നിന്നോ പിന്നിൽ നിന്നോ പ്രഹരിക്കരുത്, മുന്നിൽ നിന്നു മാത്രം. ശത്രുവിനു ഭക്ഷണവും വെടിക്കോപ്പും എത്തിച്ചുകൊടുക്കുന്ന പാക്ക് താവളങ്ങൾ ആക്രമിക്കാനും പാടില്ല !\n∙ നിർണായകമായ സാൻഡോ ടോപ്\nഓപ്പറേഷൻ വിജയ് ഇന്ത്യയ്ക്ക് അനുകൂലമാക്കി ചരിത്രത്താളിൽ എഴുതിച്ചേർത്തതിലെ നിർണായക പേരുകളിലൊന്നാണു സാൻഡോ ടോപ് (Sando Top). മറ്റൊന്നു ടൈഗർ ഹിൽ (Tiger Hill). ദ്രാസ് സെക്ടറിൽ ഹിമാലയത്തിന്റെ ഭാഗമായ, സമുദ്രനിരപ്പിൽനിന്ന് 14,000 അടി ഉയരമുള്ള ഭൂപ്രദേശമാണു സാൻഡോ ടോപ്. വാസയോഗ്യമല്ലാത്ത അപൂർവം സൈനിക പോയിന്റുകളിലൊന്ന്. വേനൽക്കാലത്തു മൈനസ്5മുതൽ മൈനസ്9വരെയാണു താപനില. ശീതകാലത്തു കാലാവസ്ഥ ഇതിനേക്കാൾ രൂക്ഷമാകും. ഈ മലനിരകളിലൂടെ സാഹസികമായി കയറികൊണ്ടിരുന്നപ്പോഴാണ് ഒരു മഞ്ഞുമതിൽ പ്രത്യക്ഷപ്പെട്ടത്. ഇതിൽകയറി റോപ് ഉറപ്പിച്ചാൽ മാത്രമേ പിന്നിലുള്ള മറ്റു സൈനികസംഘത്തിനു മലകയറാനാകൂ.\nപർവതാരോഹണം അറിയാവുന്ന വിദഗ്ധരാണ് ഈ വേളയിൽ ആവശ്യം. അരുണാചൽ പ്രദേശിലെ മൗണ്ട് ഗോറിച്ചെൻ കയറിയ പരിചയം ഉള്ളതിനാൽ ദൗത്യം ഞാനേറ്റെടുത്തു. 70 ഡിഗ്രി ചെരിവുള്ള മഞ്ഞുമലയിൽ റോപ്പ് ഉറപ്പിച്ചു. അപ്പോഴേക്കും നേരെ വെളുത്തു. സമീപത്തെ പർവതപ്രദേശത്തുകൂടെ സാൻഡോ ടോപ്പിലേക്ക് പാക്ക് സൈന്യവും കയറി വരുന്നുണ്ട്. സാൻഡോ ടോപ്പും 5368 പോയിന്റും ബന്ധിക്കുന്ന പർവതത്തിട്ടയിലൂടെ ഇരുരാജ്യത്തിലെയും സൈന്യം പരസ്പരം മിന്നായം പോലെ കണ്ടു. അവർ അവരുടെ പട്ടാളപ്പടയെ അലറിവിളിച്ചു. അടുത്ത നിമിഷം പാക്ക് പട്ടാളം എത്തി, തുടർച്ചയായി വെടിവയ്പും ബോംബാക്രമണവും തുടങ്ങി. ശത്രുവിനോട് ഏറ്റുമുട്ടാനുള്ള അംഗബലം കുറവായിട്ടും നമ്മൾ തിരിച്ചടിച്ചു.\nപാക്കിസ്ഥാന്റെ മോർട്ടാർ ഷെല്ലുകൾ ഇന്ത്യൻ സൈനികരെ ലക്ഷ്യമാക്കി പൊട്ടിത്തെറിച്ചു. മഞ്ഞും സ്ഫോടനങ്ങളിലെ പൊടിയും മൂലം അന്തരീക്ഷത്തിൽ കറുത്ത പുക നിറഞ്ഞു. ഷെല്ലുകളിലൊന്നു ഞങ്ങളുടെ തൊട്ടടുത്താണു ചിന്നിച്ചിതറിയത്. 13 ഇന്ത്യൻ പട്ടാളക്കാർ കൊല്ലപ്പെട്ടു. തെറിച്ചുവന്നൊരു ചീള് ശക്തിയിൽ എന്റെയും മുഖത്തടിച്ചു. നില തെറ്റി. കാൽതെന്നി 300 അടി താഴ്ചയിലേക്കു ഉരുണ്ടുവീണു. ഇത് ജീവിതത്തിന്റെ അവസാനമാണെന്നു തോന്നിപ്പോയി. പാറക്കൂട്ടങ്ങൾക്കിടയിൽ വീണ എന്നെ കണ്ടെത്തി രക്ഷിക്കാൻ ബഡ്ഡിക്ക് അരമണിക്കൂർ വേണ്ടിവന്നു. പ്രാഥമിക ശുശ്രൂഷ നൽകി ബോധം വീണ്ടെടുത്തു. പക്ഷേ 15 മിനിറ്റ് നേരത്തേക്ക് ഓർമനഷ്ടമുണ്ടായി.\nപിന്നീട് ഓർമ തിരിച്ചുകിട്ടി. മേൽച്ചുണ്ട് രണ്ടായി മുറിഞ്ഞിരുന്നു. കാൽമുട്ടിനും പരുക്കു പറ്റി. ഇതൊന്നും വകവയ്ക്കാതെ ഗുരുതരമായി പരുക്കേറ്റ സഹസൈനികരെ താഴെയുള്ള ബേസ് ക്യാംപിൽ എത്തിച്ചു, മെഡിക്കൽ ശുശ്രൂഷകൾ നൽകി. നമ്മൾ ആക്രമണം നടത്തിയതിനെ തുടർന്നു പാക്ക് പട്ടാളത്തിനു സാൻഡോ ടോപ്പിൽ തുടരാനായില്ല. അതിനു തൊട്ടടുത്തായിരുന്നു അവരുടെ മദർ ബേസ്. അവിടേക്കുള്ള ആഡം ചാനല് (administrative channel) മുറിക്കുക എന്നതായിരുന്നു ഞങ്ങളെയേൽപ്പിച്ച ദൗത്യം. അതു പൂർണമായി, വിജയകരമായി നടപ്പാക്കി.\nവലിയ സൈന്യസംഘത്തിന് ഈ സ്ഥലം കൈമാറിയ ശേഷം ഞങ്ങൾ അടുത്ത മലനിരകൾ തിരിച്ചുപിടിക്കാൻ യാത്ര തുടർന്നു. സുലു ടോപ് ആയിരുന്നു അടുത്ത ലക്ഷ്യം. അവിടെയും ശക്തമായ ആക്രമണത്തിന് നമ്മൾ മുൻകയ്യെടുത്തു. ഒടുവിൽ സുലു ടോപ്പും പാക്കിസ്ഥാനിൽനിന്നു ഇന്ത്യ പിടിച്ചെടുത്തു. മനസ്സ് മുറുകിയ ആ നേരങ്ങളിൽ സാറ്റലൈറ്റ് ഫോണിലൂടെ രാത്രിയിൽ ചങ്ങനാശേരിയിലെ വീട്ടിലേക്ക് ഇടയ്ക്കു വിളിക്കും. അപ്പനോടും അമ്മയോടും സംസാരിക്കുന്നതായിരുന്നു ഏക ആശ്വാസം.\nപ്രിൻസിന്റെ ബാറ്റിൽ പെർഫോമൻസ് റിപ്പോർട്ടിൽ കമാൻഡിങ് ഓഫിസർ കേണൽ ജോൺ ഡി ബ്രിട്ടോ ഇങ്ങനെ കുറിച്ചു: ‘ഊർജസ്വലനും ചെറുപ്പക്കാരനുമായ ഈ ഓഫിസർ 70 ഡിഗ്രി ചെരിഞ്ഞ മഞ്ഞുപാളിയിൽ റോപ് ഉറപ്പിക്കുന്നതിനിടെ ശത്രുവിന്റെ സായുധാക്രമണത്തിൽ 300 അടി താഴ്ചയിലേക്കു മറിഞ്ഞു. അരമണിക്കൂറോളം അബോധാവസ്ഥയിലായി. ബോധം വീണ്ടെടുത്തപ്പോൾ 15 മിനിറ്റ് നേരം സ്മൃതിനഷ്ടവുമുണ്ടായി. എന്നിട്ടും പരുക്കുകൾ വകവയ്ക്കാതെ വീണ്ടും ആക്രമണത്തിനു തയാറായി. പ്രശംസനീയമായ പ്രകടനമാണിത്’.\n∙ ടൈഗർ ഹില്ലിൽ നാട്ടിയ ദേശീയപതാക\n1999 ജൂണ് 19ന് രാത്രി ഇന്ത്യന് കരസേന തോലോലിങിലെ ആക്രമണം ആംരംഭിച്ചതു മുതല് ജൂലൈ നാലിനു ടൈഗര് ഹില് പിടിക്കുന്നതുവരെയുള്ള സമയമായിരുന്നു കാർഗിൽ യുദ്ധത്തിൽ ഏറെ നിര്‍ണായകം. ടൈഗര് ഹില് പിടിക്കാതെ യുദ്ധം ജയിക്കാനാകില്ലെന്ന് അറിയാമായിരുന്നു. തൊട്ടുവടക്കുള്ള താവളത്തില്‍നിന്ന് അഞ്ചു നുഴഞ്ഞുകയറ്റ മാര്‍ഗങ്ങളായിരുന്നു ഹില്ലിലേക്ക്. ടൈഗര് ഹില്ലിനു രണ്ടു ശിഖരപ്രദേശങ്ങളാണ് ഉണ്ടായിരുന്നത്. കിഴക്കന് റിഡ്ജും പടിഞ്ഞാറന് റിഡ്ജും. കിഴക്കന് റിഡ്ജ് തോലോലിങ് ഭാഗത്തേക്കും പടിഞ്ഞാറന് റിഡ്ജ് മഷ്കോ താഴ്‌വരയിലേക്കുമാണ് നീണ്ടുകിടക്കുന്നത്. തോലോലിങും ഹംപും പിടിച്ചശേഷം ഇന്ത്യന് സൈന്യത്തിന്റെ പ്രധാന ലക്ഷ്യമായിരുന്നു ടൈഗര്‍ഹില് പിടിക്കുക എന്നത്.\nനാഷനല് ഹൈവേയുടെ നിയന്ത്രണത്തില് വലിയ പങ്കില്ലായിരുന്നെങ്കിലും മഷ്കോയിലേക്കുള്ള നുഴഞ്ഞുകയറ്റം നിയന്ത്രിച്ചിരുന്നത് ടൈഗര് ഹില്ലിലെ ശത്രു താവളമായിരുന്നു. ഇന്ത്യന് സൈന്യത്തിന്റെ അൻപത്തിയാറാം ബ്രിഗേഡിന്റെ നീക്കങ്ങൾ മലമുകളിലിരുന്നു ശത്രുവിനു കാണാനും കഴിയുമായിരുന്നു. ടൈഗര്‍ഹില് പിടിക്കാന് പ്രധാന പങ്കുവഹിച്ചതു പീരങ്കിപടയാണ്. ബൊഫോഴ്സ് പീരങ്കികള് ഹില്ലിലേക്കു തുടര്‍ച്ചയായി ആക്രമണം നടത്തി. ബ്രിഗേഡിയര് അമര് ഔളിന്റെ നേതൃത്വത്തിലുള്ള സേന തോലോലിങ് പിടിച്ചതോടെ അവിടെനിന്നുള്ള റോക്കറ്റ് ലോഞ്ചറുകള് ടൈഗര് ഹില് ആക്രമണത്തിനായി മാറ്റി. ശത്രുവിന്റെ പ്രഹരശേഷി കുറഞ്ഞപ്പോള് നാഗാ റെജിമെന്റിനെയും സി റെജിമെന്റിനേയും കിഴക്കന് റിഡ്ജില് താവളമുറപ്പിക്കാനായി കയറ്റിവിട്ടു.\nഭാരമേറുമെന്നതിനാൽ റേഷന്‍പോലും എടുക്കാതെ പരമാവധി ആയുധങ്ങള് ചുമലിലേറ്റിയാണു സൈന്യം മലകയറിയത്. പോരാട്ടത്തിന്റെ അവസാനഘട്ടം ജൂലൈ മൂന്നിനു വെളുപ്പിന് 5.15ന് ആരംഭിച്ചു. ഇന്ത്യ ശക്തമായ പീരങ്കി ആക്രമണം നടത്തി. 7.30ന് പാക്ക് ഭാഗത്തുനിന്നു തിരിച്ചടിയുണ്ടായി. ഇന്ത്യ ആക്രമണം തുടര്‍ന്നു. ഉച്ചയോടെ ഇന്ത്യന് സൈനികര് മലമുകളിലെത്താറായപ്പോള് ആക്രമണം നിര്‍ത്തിവച്ചു. ജൂലൈ നാലിനു വെളുപ്പിന് ഇന്ത്യൻ സേന ടൈഗര്‍ഹില്ലിനു മുകളിലെത്തി. രാവിലെ ഏഴോടെ സൈനികരുടെ സന്ദേശമെത്തി - ടൈഗര് ഹില് പിടിച്ചു. അവിടെ ഇന്ത്യന് സൈനികര് ത്രിവർണ പതാക ഉയര്‍ത്തി ആഘോഷിച്ചു. താഴെ സൈന്യം പീരങ്കിയില് മൂന്നു തവണ ആഘോഷവെടി പൊട്ടിച്ചു. കാര്‍ഗിലില് തുടങ്ങിയ ആഘോഷം വൈകിട്ടോടെ ഇന്ത്യ മുഴുവന് പടര്‍ന്നു.\n∙ നാടിന്റെ വീരനായകനായുള്ള വരവ്\nകാർഗിൽ യുദ്ധത്തിനു ശേഷം നാട്ടിലെത്തിയ പ്രിൻസ് ജോസിനെ സ്വീകരിക്കുന്ന മാതാപിതാക്കളും സുഹൃത്തുക്കളും (അന്നത്തെ പത്രങ്ങളിൽ വന്ന ചിത്രങ്ങൾ)\nയുദ്ധത്തിനും ചികിത്സകൾക്കും ശേഷം ഒന്നര മാസത്തെ അവധിയെടുത്ത് ഐലൻഡ് എക്സ്പ്രസിൽ ചങ്ങനാശേരി റെയിൽവേ സ്റ്റേഷനിൽ വന്നിറങ്ങിയപ്പോൾ വീരപരിവേഷത്തോടെയാണു നാട് സ്വീകരിച്ചത്. തോളിലേറ്റിയും ദേശീയ പതാകയേന്തി മുദ്രാവാക്യം വിളിച്ചും സുഹൃത്തുക്കളും നാട്ടുകാരും ആഘോഷിച്ചു. പൂമാലകളണിഞ്ഞ്, താളമേളങ്ങളുടെ അകമ്പടിയോടെ തുറന്ന ജീപ്പിൽ വീട്ടിലേക്കു നീങ്ങുമ്പോൾ വഴിയോരം നിറയെ നാട്ടുകാർ ജയ് വിളിച്ചു നിന്നു. മേലാസകലം അഭിമാനത്തിന്റെ കോരിത്തരിപ്പ് പടർന്നു. നാടു കാക്കുന്ന സൈനികനു നാട്ടാരുടെ ബഹുമാനം കലർന്ന സ്നേഹത്തിൽ കൂടുതൽ വലിയ പുരസ്കാരം ജീവിതത്തിൽ കിട്ടാനുണ്ടോ?\nസേനയിൽനിന്നു മേജറായി വിരമിച്ച പ്രിൻസ് ജോസ്, ഭാര്യ ഹെൻസി ജോസ്, മക്കളായ തെരേസ ജോസ് (പ്ലസ് വൺ), ലൂയിസ് ജോസ് (ആറാം ക്ലാസ്) എന്നിവരോടൊപ്പം ഇപ്പോൾ മിഡിൽ ഈസ്റ്റിലാണ്. മക്കൾ രണ്ടുപേരും സൈനികസേവനം തിരഞ്ഞെടുത്താൽ സന്തോഷമെന്നു പറയുന്ന ഇദ്ദേഹത്തിന് ഇനിയൊരു ജന്മമുണ്ടെങ്കിൽ ഇന്ത്യൻ സൈനികനായിത്തന്നെ ജീവിക്കണമെന്നാണ് ആഗ്രഹം.\nപ്രിൻസ് ജോസ്, ഭാര്യ ഹെൻസി ജോസ്, മക്കളായ തെരേസ ജോസ്, ലൂയിസ് ജോസ്.\nഇത്രയും ആത്മസംതൃപ്തി നൽകുന്ന മറ്റൊരു ജോലിയും കണ്ടിട്ടില്ലെന്നു പ്രിൻസ് പറയുന്നു. ഒരു ദശാബ്ദമായി കാർഗിൽ വിജയ ദിനം പ്രിൻസിന് ഇരട്ടിമധുരം കൂടിയാണ്. 2009 ജൂലൈ 26ന് ആണു മകൻ ലൂയിസ് ജനിച്ചത്. മകന്റെ 11–ാം പിറന്നാളും മാതൃരാജ്യത്തിന്റെ 21–ാം വിജയാഘോഷവുമാണ് ഇത്തവണ. കോവിഡ് എല്ലാവരെയും വീട്ടിലിരുത്തിയപ്പോൾ മക്കളെ ചേർത്തുപിടിച്ചു പ്രിൻസ് ആ കഥ പറയും; മോർട്ടാർ ഷെല്ലുകളുടെ നിലയ്ക്കാത്ത പ്രകമ്പനത്തിന്റെ അകമ്പടിയോടെ.\nEnglish Summary: On Kargil Vijay Diwas, Major Prince Jose shares unforgettable experiences during the 1999 Kargil War


4malayalees - അഞ്ചാമത് ക്ലാപ്പ് വോളിബോള് മത്സരങ്ങള് ഒക്‌ടോബര് 15-ന്\nഅഞ്ചാമത് ക്ലാപ്പ് വോളിബോള് മത്സരങ്ങള് ഒക്‌ടോബര് 15-ന്\n2016-10-13/ ജോയിച്ചന് പുതുക്കുളം\nബാള്‍ട്ടിമോര്: മേരിലാന്റിലെ ബാള്‍ട്ടിമോറില് ഏറ്റവും പ്രശസ്തമായ രീതിയില് പ്രവര്‍ത്തിച്ചുവരുന്ന 'ക്ലാപ്പ് വോളിബോളിന്റെ' അഞ്ചാംവര്‍ഷ മത്സരങ്ങള് യൂണിവേഴ്‌സിറ്റി ഓഫ് മേരിലാന്റ് ബാള്‍ട്ടിമോര് കൗണ്ടിയിലെ സ്റ്റേഡിയത്തില് വച്ച് ഒക്‌ടോബര് 15-നു നടത്തപ്പെടും.\nഒന്നാംപാദ മത്സരങ്ങള് ഒക്‌ടോബര് രണ്ടാംതീയതി വരെ മനോഹരമായി പര്യവസാനിച്ചു. അമേരിക്കയിലേയും കാനഡയിലേയും വിവിധ സ്ഥലങ്ങളില് നിന്നു മുപ്പതില്‍പ്പരം ടീമുകള് മത്സരിക്കുന്നു. ഒന്നാം സമ്മാനം ഫലകവും 4,000 ഡോളറും, രണ്ടാം സമ്മാനം ഫലകവും 2000 ഡോളറും, മൂന്നാം സമ്മാനം ഫലകവും 1000 ഡോളറുമായിരിക്കും. കൂടാതെ വ്യക്തിഗതമായ അനേകം സമ്മാനങ്ങളും വിതരണം ചെയ്യപ്പെടും.\nഅന്നേദിവസം വൈകുന്നേരം6മണിക്ക് കൊളംബിയയില് വച്ചു നടക്കുന്ന സംഗമത്തില് പ്രശസ്ത നര്‍ത്തകിയും നൃത്തസംവിധായകയുമായ ദീപാ അയ്യങ്കാര് നൃത്തനൃത്യങ്ങള് അവതരിപ്പിക്കും. പ്രമുഖ ഗായികമാരായ അനിത, ടസ്‌കീന് എന്നിവരുടെ സംഗീത പ്രകടനവുമുണ്ടായിരിക്കും. മേരിലാന്റിലെ കൊളംബിയയിലുള്ള ഇന്റര്‍ഫെയ്ത്ത് സെന്ററാണ് ഈ കലോത്സവത്തിനു വേദിയാവുക. ഫിലാഡല്‍ഫിയയിലെ സ്‌പൈസസ് ഗാര്‍ഡന്, ബാള്‍ട്ടിമോര് പാരഡൈസ് ഇന്ത്യ എന്നിവര് വിളമ്പുന്ന വിപുലമായ അത്താഴവിരുന്നോടെ പരിപാടികള്‍ക്ക് തിരശീല വീഴും.\nപരിപാടികളിലേക്ക് എല്ലാ കായികപ്രേമികളേയും സാദരം ക്ഷണിക്കുന്നതായി ഭാരവാഹികള് അറിയിക്കുന്നു. കൂടുതല് വിവരങ്ങള്‍ക്ക്: clapvolleyball.com മോഹന് മാവുങ്കല് അറിയിച്ചതാണിത്.\nഅഭിവന്ദ്യ ഡോ. സഖറിയാസ് മാര് തെയോഫിലോസ് അനുസ്മരണവും ധൂപ പ്രാര്‍ത്ഥനയും.\nപരിശുദ്ധ പാത്രിയര്‍ക്കീസ് ബാവായുടെ പ്രഥമ അപ്പോസ്‌തോലിക സന്ദര്‍ശനം മെല്‍ബണില്.


മറഞ്ഞു, വയലിന് വിസ്മയവും ഹിറ്റുകളുടെ ഇന്ദ്രജാലകനും | Article details | Malayalam newspaper from Kasaragod, Kerala - Online Edition-Live\nസിനിമാ ലോകം ഏറെ പ്രാര്‍ത്ഥിച്ചിരുന്നു. ബാലഭാസ്‌കര് ജീവിതത്തിലേക്ക് തിരിച്ച് വരണമേയെന്ന്. പക്ഷേ മരണമത് കേട്ടതായി ഭാവിച്ചില്ല. മകള് തേജസ്വിനിയുടെ അരികിലേക്ക് ഭാര്യ ലക്ഷ്മിയെ തനിച്ചാക്കി കടന്നു പോയി. കഴിഞ്ഞയാഴ്ചയാണ് ബാലഭാസ്‌ക്കറും കുടുംബവും സഞ്ചരിച്ച കാര് അപകടത്തില് പെട്ടത്.\nമലയാളത്തെ സാന്ദ്രമായ ഒരനുഭൂതിയില് മയക്കുവാന് ദൈവം അയച്ച ഗന്ധര്‍വനായിരുന്നു ബാലഭാസ്‌കര്.\nമലയാളികളുടെ മനസിലേക്ക് കയറി കൂടിയത് ആ മാന്ത്രിക വിരല് സ്പര്‍ശത്തില് കൂടിയായിരുന്നു. ശാസ്ത്രീയ സംഗീതത്തിന്റെ ഗഹനതയും സ്വരസഞ്ചാരവുമെല്ലാം ആ കൈവിരലുകളുടെ ചലനത്തിലൂടെ ഓടിക്കളിക്കുകയായിരുന്നു.\nആസ്വാദകരെ ചിരിപ്പിച്ചും കരയിപ്പിച്ചും സ്റ്റേജുകളില് നിറഞ്ഞ ബാലഭാസ്‌ക്കര് സംഗീതോപകരണങ്ങള്‍ക്ക് പാട്ടിന് താളം നല്‍കാന് മാത്രമല്ല കാണികളെ പിടിച്ചിരുത്താനും കഴിവുണ്ടെന്ന് മലയാളികളെ പഠിപ്പിച്ച സംഗീതജ്ഞനാണ്. അടുക്കും ചിട്ടയുമുള്ള സംഗീതക്കച്ചേരികള് മാത്രം കണ്ട മലയാളികള്‍ക്ക് നിയമത്തിന്റെ വേലികളില്ലാത്ത സ്വാതന്ത്രസംഗീതമായ ഫ്യൂഷന് ആദ്യം പരിചയപ്പെടുത്തിയവരില് ബാലഭാസ്‌കര് മുന്‍പന്തിയിലായിരുന്നു.\nഇഷ്ടപ്പെടുന്നവയെ മനസും ശരീരവും മറന്ന് എന്നും കെട്ടിവരിഞ്ഞിരുന്നു ബാലഭാസ്‌കര്. കാല്‍പ്പനിക കവികളെ പോലെ വികാര വിക്ഷോഭങ്ങള്‍ക്കടിമപ്പെടുന്ന ഒരു മനസുമായാണ് ബാലഭാസ്‌കര് ജീവിതത്തിലും വേദികളിലും നടന്നു നീങ്ങിയത്.\nഅഞ്ച് വര്‍ഷം തുടര്‍ച്ചയായി കേരള സര്‍വ്വകലാശാല യുവജനോത്സവത്തില് വയലിനില് ഒന്നാം സ്ഥാനം നേടിയ ബാലഭാസ്‌കര് പതിനേഴാം വയസില് മംഗല്യപ്പല്ലക്ക് എന്ന സിനിമയ്ക്ക് സംഗീതം ചെയ്തു കൊണ്ട് മലയാള സിനിമയിലെ ഏറ്റവും പ്രായം കുറഞ്ഞ സംഗീത സംവിധായകനായി. പ്രീഡിഗ്രി രണ്ടാം വര്‍ഷ വിദ്യാര്‍ത്ഥിയായിരിക്കുമ്പോഴായിരുന്നു അത്. പിന്നീട് രാജീവ് നാഥിന്റെ മോക്ഷം, രാജീവ് അഞ്ചലിന്റെ പാട്ടിന്റെ പാലാഴി എന്ന സിനിമകള്‍ക്ക് സംഗീതം ചെയ്തു. പാട്ടിന്റെ പാലാഴിയില് അഭിനയിച്ചിട്ടുണ്ട്.\nയൂണിവേഴ്‌സിറ്റി കോളേജില് പഠിക്കുമ്പോഴാണ് ബാലഭാസ്‌കറും സുഹൃത്തുക്കളും ചേര്‍ന്ന് ആരംഭിച്ച കണ്‍ഫ്യൂഷന് കേരളത്തിലെ കലാലയങ്ങളില് നിന്നു പിറവിയെടുത്ത ആദ്യ കാല മ്യൂസിക് ബാന്‍ഡുകളിലൊന്നായി. മട്ടന്നൂര് ശങ്കരന് കുട്ടി, നെയ്യാറ്റിന്‍കര വാസുദേവന്, കലാമണ്ഡലം ഹൈദരാലി തുടങ്ങിയവര്‍ക്കൊപ്പം ഫ്യൂഷനും അവതരിപ്പിച്ചു.\nവയലിന് തന്ത്രികളില് പ്രണയത്തിന്റെയും വിരഹത്തിന്റെയും തീവ്രഭാവങ്ങളെ സംഗീതത്തിന്റെ ഇന്ദ്രജാലമാക്കി മാറ്റിയ മാന്ത്രികനായിരുന്നു ബാലഭാസ്‌കര്. ഫ്യൂഷന് സംഗീതത്തെ അനാഥമാക്കി കടന്നു പോകുമ്പോള് അദ്ദേഹം വയലിനില് തീര്‍ത്ത വിസ്മയങ്ങളായിരിക്കും സംഗീതാസ്വാദകര് എക്കാലവും ഓര്‍ക്കുക.\nമോഹന്‍ലാല് എന്ന നടനെ സൂപ്പര് സ്റ്റാര് പദവിയിലെത്തിച്ച സിനിമയായിരുന്നു രാജാവിന്റെ മകന്. ഈ ചിത്രം കൊണ്ട് സംവിധായകന് തമ്പി കണ്ണന്താനത്തിന് സൂപ്പര് ഹിറ്റ് ചിത്ര സംവിധായക പരിവേഷം ലഭിക്കുകയായിരുന്നു.\nരാജാവിന്റെ മകന് പിറവിയെടുത്തതോടെ മോഹന്‍ലാല് എന്ന നടന് കൈനിറയെ ചിത്രങ്ങള് എത്തി. പത്തോളം ആക്ഷന് ഹിറ്റ് ചിത്രങ്ങള് ഒരുക്കിയ തമ്പികണ്ണന്താനത്തിന് പിന്നീട് തിരിഞ്ഞു നോക്കേണ്ടി വന്നില്ല.\nപഠനത്തിന് ശേഷം ബിസിനസ് മോഹവുമായാണ് തമ്പി മദ്രാസിലേക്ക് വണ്ടി കയറുന്നത്. അവിടെ സംവിധായകന് ശശികുമാറിന്റെയടുക്കല് എത്തിയതോടെ സിനിമ മേഖലയിലേക്ക് തിരിയുകയായിരുന്നു. തമ്പിയുടെ കഴിവുകളെ മനസിലാക്കിയ ശശികുമാര് ജോഷിയെ പരിചയപ്പെടുത്തി.\nജോഷിയടക്കമുള്ള പ്രമുഖ സംവിധായകര്‍ക്കൊപ്പം സഹസംവിധായകനായി. സ്വതന്ത്ര സംവിധായകനായെങ്കിലും കൈപ്പേറിയ അനുഭവങ്ങള് നേരിട്ടു.\n1983ല് പ്രേംനസീറിനെ നായകനാക്കി പാസ്‌പോര്‍ട്ട് സംവിധാനം ചെയ്‌തെങ്കിലും പരാജയമായിരുന്നു. അതേ വര്‍ഷം തന്നെ സോമനെ നായകനാക്കി താവളം ചെയ്തു. അതും ബോക്‌സോഫീസില് പരാജയത്തിന്റെ രുചിയറിഞ്ഞു. ആ ചിത്രത്തില് മോഹന്‍ലാലും ഉണ്ടായിരുന്നു. മമ്മൂട്ടിയെ നായകനാക്കി ആ നേരം അല്‍പദൂരം ചെയ്‌തെങ്കിലും പ്രതീക്ഷിച്ച വിജയം കൈവരിക്കാനായില്ല.\nമൂന്ന് സിനിമകളുടെ പരാജയം തമ്പിയെ തളര്‍ത്തിയെങ്കിലും 1986ല് സംവിധാനം ചെയ്ത രാജാവിന്റെ മകനിലൂടെയുള്ള രണ്ടാം വരവിലൂടെയാണ് സംവിധാനം അര കിട്ടുറപ്പിച്ചത്.\nപതിനാറ് സിനിമകള് സംവിധാനം ചെയ്ത തമ്പിയുടെ സിനിമകളില് പകുതിയിലധികവും സൂപ്പര് ഹിറ്റാവുക മാത്രമല്ല ഓരോ കാലഘട്ടത്തിലും ട്രെന്‍ഡുകള് സൃഷ്ടിക്കാനും കഴിഞ്ഞിരുന്നു.\nമോഹന്‍ലാല് എന്ന നടന്റെ കരിയര് ഗ്രാഫില് ഈ സംവിധായകന്റെ പങ്ക് വളരെ വലുതാണ്.\nപ്രേക്ഷകര് ഇന്നും ആവേശപൂര്‍വ്വം ഓര്‍മിക്കുന്ന മോഹന്‍ലാല് ചിത്രങ്ങളില് തമ്പിയുടെ മിക്ക സിനിമകളുമുണ്ട്. മോഹന്‍ലാലും തമ്പിയും ഒന്നിച്ചാല് സൂപ്പര് ഹിറ്റ് എന്ന മുന് വിധി തന്നെ പ്രേക്ഷകര്‍ക്കുണ്ടായിരുന്നു.\nമോഹന്‍ലാലിനൊടുള്ള അടുപ്പം ഒന്നാമന് സിനിമയില് പ്രണവിനെ അഭിനയിപ്പിച്ച് അരങ്ങേറ്റം കുറിച്ചു. രാജാവിന്റെ മകന്റെ രണ്ടാം ഭാഗം ചെയ്യാനുള്ള ഒരുക്കത്തിനിടെയാണ് രോഗം ആക്രമിക്കുന്നതും മരണം കൈപിടിച്ച് കൊണ്ടു പോവുന്നതും മലയാള സിനിമയ്ക്ക് നഷ്ട കണക്കുകള് വരുത്തിവെച്ചാണ് ബാലഭാസ്‌കറും തമ്പി കണ്ണന്താനവും വിടവാങ്ങുന്നത്.


ചെന്നൈ ജഴ്‌സിയണിഞ്ഞു വാര്‍ണര്; പോസ്റ്റ് ഇട്ടതും പിന്‍വലിച്ചതും വളരെ വേഗം!!! | Warner shares photo in CSK jersey, deletes it later\nചെന്നൈ ജഴ്‌സിയണിഞ്ഞു വാര്‍ണര്; പോസ്റ്റ് ഇട്ടതും പിന്‍വലിച്ചതും വളരെ വേഗം!!!\n''ഇന്നത്തെ മത്സരത്തില് ആര് ജയിക്കുമെന്നറിയില്ല. എന്നാല്, ഈ ഫോട്ടോ പോസ്റ്റ് ചെയ്യാന് പറഞ്ഞ ആരാധികയോട് എനിക്ക് പറ്റില്ലെന്ന് പറയാന് കഴിഞ്ഞില്ല'' എന്ന കുറിപ്പോടെയാണ് വാര്‍ണര് ചിത്രം പോസ്റ്റ് ചെയ്തിരുന്നത്. ചെന്നൈ ആരാധികയായ മകള് എഡിറ്റ് ചെയ്ത ചിത്രമായിരുന്നു ഇത്.\n16 Oct 2021 12:29 PM GMT\nചെന്നൈ സൂപ്പര് കിങ്‌സ് ആരാധികയായ മകളുടെ നിര്‍ദേശപ്രകാരം ചെന്നൈ ജഴ്‌സിയണിഞ്ഞുള്ള ചിത്രം സോഷ്യല് മീഡിയയില് പോസ്റ്റ് ചെയ്തു പുലിവാലു പിടിച്ച് സണ്‍റൈസേഴ്‌സ് ഹൈദരാബാദിന്റെ ഓസ്‌ട്രേലിയന് താരം ഡേവിഡ് വാര്‍ണര്. ഐ.പി.എല്. 2021 സീസണില് മോശം ഫോമിലായിരുന്ന വാര്‍ണറിശന ടൂര്‍ണമെന്റിനിടെ ടീമിന്റെ നായക സ്ഥാനത്തു നിന്നും പ്ലേയിങ് ഇലവനില് നിന്നും മാറ്റിയത് വലിയ വാര്‍ത്തയായിരുന്നു.\nഈ നീക്കത്തിനു പിന്നാലെ ടീം മാനേജ്‌മെന്റും താരവും തമ്മില് സ്വാരസ്യതകള് നിലനില്‍ക്കുകയാണെന്നും അടുത്ത സീസണില് വാര്‍ണറിനെ നിലനിര്‍ത്താന് സണ്‍റൈസേഴ്‌സ് തയാറാകില്ലെന്നും റിപ്പോര്‍ട്ടുകള് വരുന്നതിനിടെയാണ് താരത്തിന്റെ പോസ്റ്റ്.\nഇന്നലെ ഐ.പി.എല്. ഫൈനല് ആരംഭിക്കുന്നതിനു തൊട്ടുമുമ്പ് മകള്‍ക്കൊപ്പം ചെന്നൈ ജഴ്‌സി ധരിച്ച ഫോട്ടോ ഇന്‍സ്റ്റഗ്രാമിലാണ് വാര്‍ണര് പോസ്റ്റ് ചെയ്തത്. എന്നാല് മിനിറ്റുകള്‍ക്കകം വാര്‍ണര് പോസ്റ്റ് പിന്‍വലിച്ചു. ''ഇന്നത്തെ മത്സരത്തില് ആര് ജയിക്കുമെന്നറിയില്ല. എന്നാല്, ഈ ഫോട്ടോ പോസ്റ്റ് ചെയ്യാന് പറഞ്ഞ ആരാധികയോട് എനിക്ക് പറ്റില്ലെന്ന് പറയാന് കഴിഞ്ഞില്ല'' എന്ന കുറിപ്പോടെയാണ് വാര്‍ണര് ചിത്രം പോസ്റ്റ് ചെയ്തിരുന്നത്. ചെന്നൈ ആരാധികയായ മകള് എഡിറ്റ് ചെയ്ത ചിത്രമായിരുന്നു ഇത്.\nഎന്നാല്, വാര്‍ണറിന്റെ പോസ്റ്റിനു കീഴില് എതിര്‍പ്പുമായി സണ്‍റൈസേഴ്‌സ് ആരാധകര് എത്തിയതോടെ താരം പോസ്റ്റ് പിന്‍വലിക്കുകയായിരുന്നു. പിന്നീട് ഹൈദരാബാദ് ജഴ്‌സിയിലുള്ള ഒറിജിനല് ചിത്രം മാറ്റി പങ്കുവയ്ക്കുകയും ചെയ്തു. ''ഇതാണ് യഥാര്‍ത്ഥ ചിത്രമെന്നും ഒരുപാടാളുകള് ആദ്യ ചിത്രത്തില് അസ്വസ്ഥത പ്രകടിപ്പിച്ചു'' എന്നും വാര്‍ണറര് കുറിച്ചു.\nഅടുത്ത വര്‍ഷം നടക്കുന്ന മെഗാ ലേലത്തില് വാര്‍ണറെ ഹൈദരാബാദ് നിലനിര്‍ത്തില്ലെന്നാണ് ശ്രുതി. ഐ.പി.എല്ലില് പുതുതായി ഉള്‍പ്പെടുന്ന ടീമുകള് ഏതെങ്കിലും അദ്ദേഹത്തെ സ്വന്തമാക്കാനാണ് കൂടുതല് സാധ്യത. ആ ടീമുകളെ നയിക്കാന് തനിക്കു താല്‍പര്യമുണ്ടെന്ന് വാര്‍ണര് തുറന്നു പറയുകയും ചെയ്തിരുന്നു.


കെ റെയിൽ: പൊതുവികസനത്തിന് ഒരുമിച്ച് നിൽക്കണം, അനാവശ്യ ആശങ്ക ഉണ്ടാക്കരുതെന്ന് മുഖ്യമന്ത്രി\nതിരുവനന്തപുരം: കെ റെയിൽ പദ്ധതിയിൽ നിയമസഭയിൽ പ്രതിപക്ഷത്തിന്‍റെ അടിയന്തര പ്രമേയം. പ്രതിപക്ഷത്തുനിന്നും എം.കെ. മുനീർ എംഎൽഎയാണ് അടിയന്തര പ്രമേയത്തിന് നോട്ടീസ് നൽകിയത്.\nനാടിന്‍റെ പൊതുവികസനത്തിന് ഒരുമിച്ച് നിൽക്കണമെന്നും അനാവശ്യ ആശങ്ക ഉണ്ടാക്കരുതെന്നും മുഖ്യമന്ത്രി പിണറായി വിജയൻ പറഞ്ഞു.\nആശങ്ക പരത്തുന്ന പ്രചാരണങ്ങൾ ഒഴിവാക്കണമെന്ന് ആവശ്യപ്പെട്ട മുഖ്യമന്ത്രി പദ്ധതിയുടെ പേരിൽ ആരുടെയും ഭൂമി കവർന്നെടുക്കില്ലെന്നും ഉറപ്പ് നൽകി. ഗ്രാമങ്ങളിൽ നാലിരട്ടി നഷ്ടപരിഹാരം നൽകും. നഗരങ്ങളിൽ രണ്ടിരട്ടി നഷ്ടപരിഹാരവും നൽകും. ഭൂമി ഏറ്റെടുക്കുന്നതിനുള്ള സർവേ നടപടികൾ പുരോഗമിക്കുകയാണ്, അദ്ദേഹം വ്യക്തമാക്കി. എന്തിനെയും എതിർക്കുന്നവരാണ് പ്രതിപക്ഷമെന്നും മുഖ്യമന്ത്രി ആരോപിച്ചു.\nഅതേസമയം ജനങ്ങളുടെ ആശങ്കയാണ് പങ്കുവയ്ക്കുന്നതെന്നും എന്തിനെയും എതിർക്കുന്നവരെന്ന തൊപ്പി സ്വന്തം തലയിൽ വെച്ചാൽ മതിയെന്നും പ്രതിപക്ഷ നേതാവ വി.ഡി. സതീശൻ പറഞ്ഞു.\nപരിസ്ഥിതി ആഘാത പഠനം നടത്തിയെന്ന മുഖ്യമന്ത്രിയുടെ വാദവും പ്രതിപക്ഷം തള്ളി. സിൽവർ ലൈൻ പദ്ധതിക്ക് ബദൽമാർഗം കണ്ടെത്താൻ പ്രതിപക്ഷം തയാറാണെന്നും എം.കെ. മുനീർ പറഞ്ഞു.\nഎന്നാൽ പദ്ധതിയുമായി മുന്നോട് പോകുകയാണെന്ന് മുഖ്യമന്ത്രി ആവർത്തിച്ചു. അക്കാര്യത്തിൽ മാറ്റമില്ല. പദ്ധതിയുടെ ഭാഗമായി 9314 കെട്ടിടങ്ങൾ മാത്രമാണ് ഏറ്റെടുക്കുന്നതെന്നും മുഖ്യമന്ത്രി പറഞ്ഞു. മുഖ്യമന്ത്രിയുടെ കണക്കുകൾ തെറ്റാണെന്നും പ്രതിപക്ഷം വാദിച്ചു. ഇരുപതിനായിരത്തിലധികം കെട്ടിടങ്ങൾ പൊളിച്ചുമാറ്റേണ്ടിവരും. മുഖ്യമന്ത്രിയുടെ മറുപടി നിരാശജനകമാണെന്നും പ്രതിപക്ഷം പറഞ്ഞു.\nമുഖ്യമന്ത്രിയുടെ മറുപടിയോടെ അടിയന്തര പ്രമേയത്തിന് സ്പീക്കർ അനുമതി നിഷേധിച്ചു. ഇതോടെ പ്രതിപക്ഷം സഭയിൽനിന്നും ഇറങ്ങിപ്പോയി.\nലോകകപ്പ് യോഗ്യതാ മത്സരം; ഇംഗ്ലണ്ടിനെ സമനിലയില് തളച്ച് ഹംഗറി\nനവരാത്രി എട്ടാം ദിനം; മഹാഗൗരി\nടി20 ലോകകപ്പ് മത്സരം; ഇന്ത്യ- പാക് മത്സരത്തെ കുറിച്ച് ഐ…


ജോസ് ബട്ട്ലറെ പുതിയ പേരു വിളിച്ച് സഞ്ജു; ചിരിയടക്കാനാകാതെ സഹതാരങ്ങള് | IPL 2021 Sanju Samson s New Nickname For Jos Buttler\nരാജസ്ഥാന് റോയല്‍സിന്റെ സോഷ്യല് മീഡിയ പേജിലും ക്യാപ്റ്റന് സഞ്ജുവുമായി ബന്ധപ്പെട്ട രസകരമായ വീഡിയോ പ്രത്യക്ഷപ്പെടാറുണ്ട്\nമുംബൈ: ഐ.പി.എല്ലില് മലയാളി താരം സഞ്ജു സാംസണ്‍ന്റെ ക്യാപ്റ്റന്‍സിയിലാണ് ഇത്തവണ രാജസ്ഥാന് റോയല്‍സ് കളിക്കുന്നത്. മലയാളി താരം ക്യാപ്റ്റനായതോടെ സോഷ്യല് മീഡിയ നിറയെ ഇതുമായി ബന്ധപ്പെട്ട ചര്‍ച്ചകളാണ്.\nരാജസ്ഥാന് റോയല്‍സിന്റെ സോഷ്യല് മീഡിയ പേജിലും ക്യാപ്റ്റന് സഞ്ജുവുമായി ബന്ധപ്പെട്ട രസകരമായ വീഡിയോ പ്രത്യക്ഷപ്പെടാറുണ്ട്. ഇത്തവണ സഹതാരം ജോസ് ബട്ലറെ വിളിക്കാന് സഞ്ജു ഉപയോഗിച്ച 'ഓമനപ്പേരാണ്' വീഡിയോ ആയി പ്രത്യക്ഷപ്പെട്ടത്.\nഡ്രസ്സിങ് റൂമില് നിന്നുള്ളതാണ് ഈ വീഡിയോ. ഈ വീഡിയോയില് ജോസ് ബട്ലറെ 'ജോസ് ഭായ്' എന്നാണ് സഞ്ജു വിളിക്കുന്നത്. ജോസ് ബട്ലര്‍ക്ക് പുതിയ ഓമനപ്പേരിട്ട് സഞ്ജു എന്ന അടിക്കുറിപ്പോടെയാണ് രാജസ്ഥാന് റോയല്‍സ് ഈ വീഡിയോ ട്വീറ്റ് ചെയ്തിരിക്കുന്നത്.\n'സംഗ പറഞ്ഞതുപോലെ മികച്ച പല തീരുമാനങ്ങളും ഗ്രൗണ്ടില് നടപ്പാക്കാന് ഇന്നു കഴിഞ്ഞു. ജോസ് ഭായ് സഹായിച്ചതുകൊണ്ടാണ് അതെല്ലാം മികച്ച രീതിയില് മുന്നോട്ടുപോയത്.' ടീം മീറ്റിങ്ങിനിടയില് സഞ്ജു പറയുന്നു. അവസാനം ജോസ് ഭായിക്ക് സഞ്ജു നന്ദിയും പറയുന്നുണ്ട്. ഇതോടെ സഹതാരങ്ങളെല്ലാം ചിരിക്കുന്നതും വീഡിയോയില് കാണാം.\nകഴിഞ്ഞ മത്സരത്തില് ഡല്‍ഹി ക്യാപിറ്റില്‍സിനെതിരേ രാജസ്ഥാന് വിജയിച്ചിരുന്നു. എന്നാല് ആദ്യ മത്സരത്തില് സഞ്ജു 119 റണ്‍സ് നേടിയിട്ടും പഞ്ചാബ് കിങ്സിനോട് പരാജയപ്പെട്ടു.\nContent Highlights: IPL 2021 Sanju Samson s New Nickname For Jos Buttler